ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΗ**΄**

Παρασκευή 4 Ιουλίου 2025

Αθήνα, σήμερα στις 4 Ιουλίου 2025, ημέρα Παρασκευή και ώρα 09:02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΜΖ΄ συνεδριάσεώς του, της Πέμπτης 3 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Προστασία των ανηλίκων από προϊόντα καπνού και αλκοόλ – Τροποποιήσεις νόμων 3730/2008 και 4419/2016 - Ρυθμίσεις για μη καπνικά προϊόντα - Ψηφιακό μητρώο ελέγχου προϊόντων καπνού, αλκοόλ και λοιπών μη καπνικών προϊόντων και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Αναστάσιο (Τάσο) Δημοσχάκη, Βουλευτή Έβρου, τα ακόλουθα:

Η Βουλευτής Μαγνησίας της K.O. «ΝΕΑ ΔΗΜΟΚΡΑΤΙΑ» κυρία Ζωή (Ζέττα) Μακρή κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία ο Αγροτικός Συνεταιρισμός Βόλου του Νομού Μαγνησίας, με επιστολή του ζητά τη στήριξη, την ενίσχυση και τη λήψη μέτρων, για τους κτηνοτρόφους και τους αγροτοπαραγωγούς ζωοτροφών, που επλήγησαν από την επιδημία της ευλογιάς των αιγοπροβάτων και αιτείται απάντησης.

Ο Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Φίλιππος Φόρτωμας κατέθεσε αναφορά προς τον Υπουργό Εθνικής Οικονομίας & Οικονομικών, με την οποία η Ομοσπονδία Ενώσεων Ιδιοκτητών και Εκμισθωτών Ενοικιαζόμενων Μοτοποδηλάτων και Μοτοσυκλετών Ελλάδος, με Δελτίο Τύπου αιτείται την εξαίρεση του κλάδου, από την υποχρέωση συμμόρφωσης με τις απαιτήσεις του Ψηφιακού Πελατολογίου για φέτος, προκειμένου να υπάρχει χρόνος για διαβούλευση και δημιουργία ενός αποτελεσματικού ελεγκτικού εργαλείου, που να ανταποκρίνεται στη φύση της λειτουργίας μίας επιχείρησης ενοικιαζόμενων μοτοποδηλάτων, μοτοσυκλετών και οχημάτων.

Ο Βουλευτής Α΄ Θεσσαλονίκης της K.O. «ΝΕΑ ΔΗΜΟΚΡΑΤΙΑ» κ. Δημήτριος Κούβελας κατέθεσε αναφορά προς τους Υπουργούς Κλιματικής Κρίσης & Πολιτικής Προστασίας και Εθνικής Οικονομίας & Οικονομικών, με την οποία η Πανελλήνια Ομοσπονδία Πενταετούς Υποχρέωσης και Συμβασιούχων Πυροσβεστών, με επιστολή της ζητά την ίση μεταχείριση τους, σε σχέση με το μόνιμο προσωπικό, όταν τίθενται σε καθεστώς υπηρεσίας γραφείου, λόγω τραυματισμού κατά την εκτέλεση υπηρεσίας.

Η Βουλευτής Λασιθίου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Αικατερίνη (Κατερίνα) Σπυριδάκη κατέθεσε αναφορά προς τον Υπουργό Εθνικής Οικονομίας & Οικονομικών, με την οποία το Τεχνικό Επιμελητήριο Ελλάδας-Τμήμα Ανατολικής Κρήτης, ζητά την έγκριση αιτημάτων τροποποίησης του τόπου υλοποίησης επενδυτικών σχεδίων, στο πλαίσιο των δράσεων του Προγράμματος «Ανταγωνιστικότητα» ΕΣΠΑ 2021 - 2027, καθώς η αναγκαιότητα αλλαγής του τόπου εγκατάστασης, προέκυψε από τις πρόσφατες αλλαγές στο Νέο Οικοδομικό Κανονισμό.

Ο Βουλευτής Αργολίδας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ανδρέας Πουλάς κατέθεσε αναφορά προς τους Υπουργούς Πολιτισμού και Εσωτερικών, με την οποία ο Σύλλογος Υπαλλήλων Υπουργείου Πολιτισμού Αργολίδας, με υπόμνημά του εκφράζει σοβαρές ενστάσεις και επιφυλάξεις αναφορικά με τους όρους προκήρυξης του ΑΣΕΠ, για την πλήρωση 450 μόνιμων θέσεων Δευτεροβάθμιας Εκπαίδευσης, για Φύλακες Μουσείων και Αρχαιολογικών Χώρων, Ημερήσιους και Νυχτοφύλακες και αιτείται απαντήσεων.

Ο Βουλευτής Λαρίσης της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειος Κόκκαλης κατέθεσε αναφορά προς τον Υπουργό Εθνικής Άμυνας, με την οποία η Πανελλήνια Ομοσπονδία Ενώσεων Στρατιωτικών-ΠΟΜΕΝΣ, με επιστολή εκφράζει τη διαμαρτυρία της για τις εκτεταμένες καθυστερήσεις, στην αποζημίωση υγειονομικών δαπανών του στρατιωτικού προσωπικού και αιτείται την επίλυση του θέματος.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Αχαΐας κ. Νικόλαος Καραθανασόπουλος, Α΄ Θεσσαλονίκης κ. Ιωάννης Δελής, Β3΄ Νότιου Τομέα Αθηνών κυρία Ασημίνα (Σεμίνα) Διγενή και Αιτωλοακαρνανίας κ. Νικόλαος Παπαναστάσης, κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία η Πανελλήνια Ένωση Γονέων Μουσικών και Καλλιτεχνικών Σχολείων, με ψήφισμα εκφράζει την έντονη ανησυχία της για τις αποφάσεις που έχουν ληφθεί, αναφορικά με τον περιορισμό των εισακτέων στην Α΄ Γυμνασίου σε Μουσικά Σχολεία της Πελοποννήσου, για το σχολικό έτος 2025–2026.

Ο Η΄ Αντιπρόεδρος της Βουλής και Βουλευτής Β1΄ Βόρειου Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Βασίλειος Βιλιάρδος κατέθεσε αναφορά προς τους Υπουργούς Ανάπτυξης και Εθνικής Οικονομίας & Οικονομικών, με την οποία πολίτης, με επιστολή του ζητά να ληφθούν πρωτοβουλίες, προκειμένου να διαμορφωθεί ένα δοσολόγιο εξόφλησης των οφειλών του, από τον Εξωδικαστικό Μηχανισμό και αιτείται απαντήσεων.

Η Βουλευτής Ιωαννίνων της Κ.Ο. «ΝΕΑ ΑΡΙΣΤΕΡΑ» κυρία Μερόπη Τζούφη κατέθεσε αναφορά προς τον Υπουργό Εσωτερικών, με την οποία o Δήμαρχος Πωγωνίου του Νομού Ιωαννίνων, με επιστολή του ζητά την ένταξη του Δήμου, στις Παραμεθόριες - Απομακρυσμένες περιοχές, καθώς κρίνεται αναγκαία προκειμένου να εξασφαλιστούν τα κατάλληλα αναπτυξιακά εργαλεία και κίνητρα, για την ενίσχυση του κοινωνικού και οικονομικού ιστού της περιοχής.

Ο Βουλευτής Α΄ Ανατολικής Αττικής της Κ.Ο. «ΝΙΚΗ» κ. Τάσος Οικονομόπουλος κατέθεσε αναφορά προς τον Υπουργό Υγείας, με την οποία η Ομοσπονδία Συλλόγων Οικογένειας ΚΕΘΕΑ, με επιστολή της ενημερώνει για τις σοβαρές επιπτώσεις της εφαρμογής του νέου θεσμικού πλαισίου, για την ψυχική υγεία και απεξάρτηση και ειδικότερα για τη λειτουργία του ΕΟΠΑΕ και τις παρεμβάσεις στις Στεγνές Θεραπευτικές Κοινότητες.

Η Ανεξάρτητη Βουλευτής Βοιωτίας κυρία Παναγιού (Γιώτα) Πούλου κατέθεσε αναφορά προς τους Υπουργούς Εθνικής Οικονομίας & Οικονομικών και Εργασίας & Κοινωνικής Ασφάλισης, με την οποία το Σωματείο Εργαζομένων ΛΑΡΚΟ, με επιστολή του ενημερώνει για τις συνθήκες των απολυμένων εργαζομένων της ΛΑΡΚΟ, 11 μήνες μετά τις ομαδικές απολύσεις και στην αποτυχία της κυβέρνησης να υλοποιήσει το εξαγγελθέν «κοινωνικό δίχτυ προστασίας» και αιτείται απαντήσεων).

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 7 Ιουλίου του 2025.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1132/24-6-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Αγροτικής Ανάπτυξης και Τροφίμων με θέμα: «Απαγόρευση σφαγών αμνοεριφίων στα Σφαγεία Κομοτηνής και Σαπών Ροδόπης και Σουφλίου Έβρου εξαιτίας κρουσμάτων ευλογιάς στην Περιφερειακή Ενότητα Ξάνθης».

2. Η με αριθμό 1130/24-6-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Αποζημίωση σε δενδρώδεις καλλιέργειες και σε αγρούς από φερτά υλικά. Πότε επιτέλους θα εκδοθούν οι σχετικές Κοινές Υπουργικές Αποφάσεις;».

3. Η με αριθμό 1146/30-6-2025 επίκαιρη ερώτηση της Βουλευτού Β΄ Πειραιώς της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Διαμάντως Μανωλάκου, προς τον Υπουργό Αγροτικής Ανάπτυξης και Τροφίμων με θέμα: «Τα πρόστιμα της Ε.Ε. να τα πληρώσουν όσοι έχουν την πραγματική ευθύνη και όχι οι αγρότες και ο λαός που δεν φταίνε».

4. Η με αριθμό 1124/23-6-2025 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Μη καταβολή αποζημιώσεων στους πληγέντες αγροτο-παραγωγούς της Ημαθίας και της Πέλλας λόγω καταστροφών από έντονα καιρικά φαινόμενα βροχοπτώσεων του Αυγούστου του 2024 με άγνωστο το αν θα συμπεριληφθούν οι πληγείσες καλλιέργειες ροδάκινων στις σχετικές προβλεπόμενες αποζημιώσεις από το Μέτρο 23».

5. Η με αριθμό 1139/27-6-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Η κυβέρνηση αδιαφορεί για την υπογραφή συλλογικών συμβάσεων εργασίας των δημοσιογράφων και συνολικά των εργαζόμενων στα Μέσα Μαζικής Ενημέρωσης, ενισχύοντας την αυθαιρεσία των εργοδοτών».

6. Η με αριθμό 1142/29-6-2025 Επίκαιρη Ερώτηση του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικών με θέμα: «Ρόλος του ΕΛΙΑΜΕΠ στη διαμόρφωση της Εξωτερικής μας Πολιτικής».

7. Η με αριθμό 1156/30-6-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Αγροτικής Ανάπτυξης και Τροφίμων με θέμα: «Οι συγκλονιστικές αποκαλύψεις για τα σκάνδαλα διαφθοράς στον ΟΠΕΚΕΠΕ από την δικογραφία της Ευρωπαϊκής Εισαγγελίας και η προοπτική του Οργανισμού».

8. Η με αριθμό 1126/24-6-2025 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Ιωάννη Κόντη προς τον Υπουργό Εξωτερικών με θέμα: «Συμμετοχή στελεχών του ΕΛΙΑΜΕΠ σε εκδηλώσεις στα Κατεχόμενα της Κύπρου και ο ρόλος του εν λόγω Ιδρύματος στην εθνική στρατηγική».

9. Η με αριθμό 1138/27-6-2025 επίκαιρη ερώτηση του Ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Εθνικής Οικονομίας και Οικονομικών με θέμα: «Προς τι η σημαντική καθυστέρηση στην απόδοση του παραλιακού μετώπου Κέρκυρας στον οικείο Δήμο;».

10. Η με αριθμό 1144/30-6-2025 επίκαιρη ερώτηση του του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Φτάνει η κοροϊδία και ο εμπαιγμός των Θεσσαλονικέων. Μητροπολιτικό Πάρκο εδώ και τώρα στο χώρο της Διεθνούς Εκθέσεως Θεσσαλονίκης».

Β. Επίκαιρες Ερωτήσεις δεύτερου κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 1137/25-6-2025 επίκαιρη ερώτηση της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς την Υπουργό Παιδείας, Θρησκευμάτων και Αθλητισμού με θέμα: «Ανακατασκευή ταρτάν και συνολική αναβάθμιση του Δημοτικού Αθλητικού Κέντρου Αγρινίου "Μιχάλης Κούσης"».

2. Η με αριθμό 1147/30-6-2025 επίκαιρη ερώτηση του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για τις ατομικές συμβάσεις εργασίας στα ξενοδοχεία της Κέρκυρας».

3. Η με αριθμό 1154/30-6-2025 επίκαιρη ερώτηση του Βουλευτή Λαρίσης της Κ.Ο. «ΝΙΚΗ» κ. Γεώργιου Ρούντα προς τον Υπουργό Ψηφιακής Διακυβέρνησης με θέμα: «Για ποιο λόγο έχει καταρρεύσει η ιστοσελίδα του Κτηματολογίου;».

4. Η με αριθμό 1158/30-6-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Δικαιοσύνης με θέμα: «Το Σκάνδαλο του ΟΠΕΚΕΠΕ και οι καταγγελίες-ισχυρισμοί ανάμειξής σας σε απόπειρες εξουδετέρωσης της Ευρωπαίας Εισαγγελέως κυρίας Πόπης Παπανδρέου».

5. Η με αριθμό 1145/30-6-2025 επίκαιρη ερώτηση της Βουλευτού Λακωνίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κυρίας Παναγιώτας Γρηγοράκου προς τον Υπουργό Αγροτικής Ανάπτυξης και Τροφίμων με θέμα: «Αντιμετώπιση των προβλημάτων που προκαλεί ο λαγοκέφαλος στους αλιείς της Λακωνίας».

6. Η με αριθμό 1149/30-6-2025 επίκαιρη ερώτηση του Βουλευτή Ιωαννίνων της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Έξαρχου προς τον Υπουργό Εθνικής Άμυνας με θέμα: «Αξιοποίηση του στρατοπέδου «Βελισσαρίου» στα Ιωάννινα προς όφελος του λαού».

7. Η με αριθμό 1150/30-6-2025 επίκαιρη ερώτηση του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασίλειου Μεταξά προς τον Υπουργό Αγροτικής Ανάπτυξης και Τροφίμων με θέμα: «Άμεσα μέτρα αντιμετώπισης των κρουσμάτων ευλογιάς σε αιγοπρόβατα στην περιοχή της Μαγνησίας».

Αναφορές-Ερωτήσεις (Άρθρο 130 § 5 ΚτΒ)

1. Η με αριθμό 1478/28-3-2025 αναφορά του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς τον Υπουργό Εθνικής Οικονομίας και Οικονομικών με θέμα: «Κλείνει τελικά η ΔΟΥ Δράμας;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα μάς ενημερώνει για τις επίκαιρες ερωτήσεις που θα συζητηθούν σήμερα, Παρασκευή 4 Ιουλίου 2025, οι οποίες είναι οι εξής: Η υπ’ αριθμόν 1151/30-6-2025 επίκαιρη ερώτηση που θα απαντηθεί από τον Υπουργό Μετανάστευσης και Ασύλου κ. Αθανάσιο Πλεύρη, η υπ’ αριθμόν 1135/24-6-2025 επίκαιρη ερώτηση που θα απαντηθεί από την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου, οι υπ’ αριθμόν 1153/30-6-2025 και 1155/30-6-2025 επίκαιρες ερωτήσεις που θα απαντηθούν από τον Υπουργό Αγροτικής Ανάπτυξης και Τροφίμων κ. Κωνσταντίνο Τσιάρα, οι υπ’ αριθμόν 1128/24-6-2025, 1134/24-6-2025 και 1152/30-6-2025 επίκαιρες ερωτήσεις που θα απαντηθούν από τον Υφυπουργό Εσωτερικών κ. Βασίλειο-Πέτρο Σπανάκη, η υπ’ αριθμόν 1141/27-6-2025 επίκαιρη ερώτηση που θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου, η υπ’ αριθμόν 1136/25-6-2025 επίκαιρη ερώτηση και η υπ’ αριθμόν 1040/7-11-2024 ερώτηση (κατά το άρθρο 130 παράγραφος 5 του Κανονισμού της Βουλής) που θα απαντηθούν από τον Υφυπουργό Υγείας κ. Δημήτριο Βαρτζόπουλο, η υπ’ αριθμόν 1157/30-6-2025 επίκαιρη ερώτηση που θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο, οι υπ’ αριθμόν 1127/24-6-2025, 1129/24-6-2025 και 1143/30-6-2025 επίκαιρες ερωτήσεις και οι υπ’ αριθμόν 5441/16-5-2025 και 5475/19-5-2025 ερωτήσεις (κατά το άρθρο 130 παράγραφος 5 του Κανονισμού της Βουλής) που θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Στις δύο πρώτες επίκαιρες ερωτήσεις θα απαντήσει ο Υπουργός Αγροτικής Ανάπτυξης και Τροφίμων, ο κ. Κωνσταντίνος Τσιάρας.

Και ξεκινάμε με την πρώτη με αριθμό 1155/30-6-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΝΕΑ ΔΗΜΟΚΡΑΤΙΑ» κ. Αναστάσιου (Τάσου) Δημοσχάκη προς τον Υπουργό Αγροτικής Ανάπτυξης και Τροφίμων με θέμα: «Επιτακτική η αναθεώρηση του ποσοστού ενίσχυσης για την Περιφέρεια Ανατολικής Μακεδονίας-Θράκης και τον Έβρο, στο πλαίσιο της παρέμβασης Π3-73-2.3 του Στρατηγικού Σχεδίου Κοινής Αγροτικής Πολιτικής 2023-2027!».

Ορίστε, κύριε Δημοσχάκη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, μέσω του Στρατηγικού Σχεδίου της ΚΑΠ 2023-2027 και ειδικότερα μέσω της παρέμβασης Π3-73-2.3 που αφορά τη στήριξη επενδύσεων στη μεταποίηση, εμπορία και ανάπτυξη γεωργικών προϊόντων επιδιώκεται η ουσιαστική αναβάθμιση της προστιθέμενης αξίας των αγροτικών μας προϊόντων, ενισχύοντας με τρόπο ουσιαστικό την εγχώρια αγροτοδιατροφική αλυσίδα. Ωστόσο, εντοπίζεται μία αξιοσημείωτη ασυμμετρία ως προς το ποσοστό της ενίσχυσης μεταξύ των περιφερειών και φυσικά μεταξύ των νομών.

Ειδικότερα προβλέπεται για ορισμένες περιφέρειες, όπως αυτή της Κρήτης, του Ιονίου, της Θεσσαλίας, ποσοστό 65%, ενώ για τον Έβρο και για την Περιφέρεια Ανατολικής Μακεδονίας και Θράκης το ποσοστό στήριξης είναι 50%. Η εν λόγω απόκλιση εγείρει έντονους προβληματισμούς και παράπονα σε όσους ανήκουν στον κλάδο που αφορά η εν λόγω παρέμβαση και οι οποίοι δραστηριοποιούνται στη γεωγραφικά ευαίσθητη ζώνη του ακριτικού νομού, που σηκώνει πρώτος τον σταυρό του μαρτυρίου σε ό,τι αφορά τις εισαγόμενες από την Ανατολή ζωονόσους και ευρύτερα ολόκληρης της περιφέρειας.

Σε πρώτο επίπεδο, κύριε Υπουργέ, θέλω να μας πείτε ποιο είναι το κριτήριο με βάση το οποίο προσδιορίζεται το ποσοστό που κατανέμεται στην εκάστοτε περιφέρεια. Υπάρχει προοπτική να επανεξεταστεί το προβλεπόμενο ποσοστό στήριξης για τον Έβρο και για όλη την Περιφέρεια Ανατολικής Μακεδονίας και Θράκης; Διότι το αίτημα είναι καθολικό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Δημοσχάκη.

Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Αξιότιμε κύριε συνάδελφε, κύριε Δημοσχάκη, θέλω να ξεκαθαρίσω ότι από τις βασικές προτεραιότητες και τους στόχους του Υπουργείου Αγροτικής Ανάπτυξης και Τροφίμων είναι η κατεύθυνση των πόρων στους κατ’ εξοχήν παραγωγικούς τομείς της ελληνικής οικονομίας και προφανώς, στο πλαίσιο αυτό υλοποιούνται αναπτυξιακά προγράμματα που αφορούν σε δράσεις του πρωτογενούς τομέα, αλλά και του τομέα μεταποίησης, εμπορίας και προώθησης των γεωργικών προϊόντων.

Με άλλα λόγια, σας απαντώ για το περιεχόμενο της συγκεκριμένης πρόσκλησης στην οποία αναφερθήκαμε. Θα ξαναπώ και τον τίτλο, είναι η παρέμβαση Π3-73-2.3, που αφορά στη μεταποίηση, την εμπορία και την ανάπτυξη γεωργικών προϊόντων.

Ποιος είναι ο στόχος της συγκεκριμένης πρόσκλησης; Γιατί από εκεί πρέπει να ξεκινήσουμε. Είναι η αύξηση της προστιθέμενης αξίας των προϊόντων για την κάλυψη των αναγκών της χώρας σε μεταποιημένα ποιοτικά προϊόντα και προφανώς, η αύξηση της διείσδυσης στις διεθνείς αγορές μέσω της αξιοποίησης της πρώτης ύλης της πρωτογενούς παραγωγής, της ενσωμάτωσης της καινοτομίας, της ανάπτυξης μεθόδων και διαδικασιών προστασίας του περιβάλλοντος, που προφανώς περιορίζουν τις συνέπειες του φαινομένου της κλιματικής αλλαγής.

Είναι καθοριστικής σημασίας για τη στήριξη αυτών των επενδύσεων, προφανώς, η διατήρηση, αλλά και η δημιουργία νέων θέσεων εργασίας, γιατί με αυτόν τον τρόπο συμβάλλουμε στην κοινωνική σταθερότητα και στην οικονομική ανάπτυξη τόσο σε τοπικό όσο και σε εθνικό επίπεδο, καθώς και στην προστασία της ίδιας της ανθρώπινης υγείας.

Σε αυτό, λοιπόν, το πλαίσιο χορηγείται στήριξη σε επιχειρήσεις μεταποίησης γεωργικών προϊόντων, όταν το αποτέλεσμα της επεξεργασίας τους είναι επίσης γεωργικό, σε επιχειρήσεις τυποποίησης γεωργικών προϊόντων με σήμανση, καθώς και σε επιχειρήσεις που μετέχουν σε σχήματα συμβολαιακής γεωργίας.

Πάμε να δούμε, όμως, τα επιμέρους ζητήματα τα οποία θέσατε. Έθεσα απλώς ένα βασικό πλαίσιο για να γίνει κατανοητό πώς λειτουργεί η συγκεκριμένη πρόσκληση για την παρέμβαση στην οποία αναφερθήκαμε νωρίτερα.

Τα ποσοστά ενίσχυσης τα οποία προβλέπονται και έχουν τροποποιηθεί αφορούν τις αιτήσεις στήριξης που πρόκειται να υλοποιηθούν στην Περιφέρεια Ανατολικής Μακεδονίας και Θράκης και βεβαίως, θέλω να σας πω ότι αυτά τα ποσοστά τα οποία έχουμε καταγράψει και έχουμε ουσιαστικά επισημάνει προβλέπονται στο Στρατηγικό Σχέδιο για την Κοινή Αγροτική Πολιτική -εν προκειμένω το Σχέδιο της Προγραμματικής Περιόδου που τρέχει τώρα- και με βάση τη συγκεκριμένη απόφαση, η οποία μας δίνει τη δυνατότητα και η οποία εμπεριέχει την πρόβλεψη ειδικού καθεστώτος για την πυρόπληκτη Περιφερειακή Ενότητα Έβρου, όπως και για άλλες περιοχές που έχουν πληγεί από φυσικές καταστροφές, πλημμύρες, πυρκαγιές και λοιπά.

Έχει ληφθεί, λοιπόν, μέριμνα -όχι σε επίπεδο περιφέρειας, αλλά σε επίπεδο περιφερειακής ενότητας- ώστε να λαμβάνουν η ενότητα, οι περιφερειακές ενότητες οι οποίες έχουν πληγεί από ένα φαινόμενο φυσικής καταστροφής πρόσθετη βαθμολογία, πρόσθετη μοριοδότηση, όπως θα μπορούσαμε να λέμε απλά, στο Συμπληρωματικό Κριτήριο 1, Κατηγορία Περιοχής Παρέμβασης. Δίνεται με αυτόν τον τρόπο προτεραιότητα σε επιχειρήσεις που δραστηριοποιούνται σε περιοχές που έχουν πληγεί από τις επιπτώσεις των φαινομένων που οφείλονται στην κλιματική αλλαγή, ή ακόμη και σε ηπειρωτικές περιοχές εδαφικών σχεδίων δίκαιης μετάβασης -είναι η γνωστή μετάβαση λόγω της απολιγνιτοποίησης- ή σε νησιωτική περιοχή με πληθυσμό μέχρι τρεις χιλιάδες εκατό κατοίκους, με στόχο να μπορούν να προηγηθούν στον πίνακα κατάταξης έναντι των αιτήσεων στήριξης που δεν θα υλοποιηθούν σε πληγείσες περιοχές.

Επιπλέον -και κλείνω με αυτό, κύριε Πρόεδρε, για να επανέλθω στη δευτερομιλία μου- για να διευκολυνθούν οι δικαιούχοι στην υλοποίηση των πράξεων προβλέπεται στο θεσμικό πλαίσιο η δυνατότητα λήψης προκαταβολής, η κάλυψη της ίδιας συμμετοχής αποκλειστικά με δανεισμό, καθώς και η λήψη χρηματοδοτικών εργαλείων του προγράμματος.

Με άλλα λόγια, κύριε συνάδελφε, προφανώς, η κατηγοριοποίηση των περιφερειών σε σχέση με το ποσοστό ενίσχυσης μέσω της συγκεκριμένης πρόσκλησης καθορίζεται με κάποια συγκεκριμένα κριτήρια. Έχει υπάρξει, όμως, πρόνοια ώστε περιοχές οι οποίες έχουν πληγεί -μία από αυτές είναι ο Έβρος και θα έχω τη δυνατότητα να αναφέρω και κάποια πιο συγκεκριμένα στοιχεία μετά, αφού επανέλθετε και εσείς- από ένα φυσικό φαινόμενο ή από μια καταστροφή, όπως ήταν οι πυρκαγιές στον Έβρο, ή ακόμη και περιοχές που αυτήν τη στιγμή βλέπουν μπροστά τους μια τεράστια αλλαγή, όπως είναι οι περιοχές της απολιγνιτοποίησης, να μπορούν ακριβώς μέσω των συγκεκριμένων παρεμβάσεων και μέσω των συγκεκριμένων προσκλήσεων να έχουν μία δυνατότητα μεγαλύτερης βαθμολόγησης σε ένα συγκεκριμένο κριτήριο, το οποίο θα τους δώσει και τη δυνατότητα κατά κάποιον τρόπο να αξιοποιήσουν σε έναν πολύ μεγάλο βαθμό τους πόρους που κατευθύνονται για αυτήν τη δράση.

Θα επανέλθω στη δευτερομιλία μου, κύριε Πρόεδρε, ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον Υπουργό.

Ορίστε, κύριε Δημοσχάκη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ για την αναλυτική τοποθέτησή σας.

Στην παρέμβαση για την οποία συζητούμε προβλέπεται ότι η ένταση της ενίσχυσης για τα μικρά νησιά του Αιγαίου ανέρχεται στο 75% και αφορά όλα τα νησιά του Αιγαίου πλην Ευβοίας και Κρήτης, συμπεριλαμβάνοντας και τη Σαμοθράκη, όπως διεκδίκησαν και ανέδειξαν μέσα από τον κοινοβουλευτικό έλεγχο. Η συμπερίληψη της ακριτικής νήσου επικαιροποιεί πράγματι τη στοργή και την ευαισθησία της Κυβέρνησής μας για την εθνικά ευαίσθητη περιοχή, στηρίζοντας εμπράκτως μία παραμεθόρια νησιωτική περιοχή με στρατηγικά πλεονεκτήματα.

Και πιστεύω, κύριε Πρόεδρε, ότι η Σαμοθράκη θα πρέπει να είναι αποδέκτης όλων των καλών αποφάσεων σε σχέση με τα λοιπά μικρά νησιά της χώρας, μολονότι εξαιρείται σε ορισμένες περιπτώσεις, διότι υπάγεται σε έναν νομό ο οποίος δεν έχει καμία σχέση με τη νησιωτική περιοχή.

Ωστόσο, για την Περιφέρεια Ανατολικής Μακεδονίας και Θράκης το ποσοστό ενίσχυσης ανέρχεται στο 50%. Η Κυβέρνηση γνωρίζει ότι πρόκειται για μία περιοχή γεωστρατηγικής και εθνικής σημασίας, με γεωγραφικές ιδιαιτερότητες, αλλά και ευαισθησίες και μάλιστα δε η πληθυσμιακή σύνθεση μετά τη Σένγκεν, σε ό,τι αφορά την ελεύθερη διακίνηση προσώπων και πραγμάτων και κεφαλαίων, αλλάζει και μάλιστα φοβάμαι ότι αλλάζει καταλυτικά, με γεωγραφικές ιδιαιτερότητες, αλλά και ευαισθησίες που διαχρονικά συνεισφέρει στον πρωτογενή τομέα, ο οποίος συνιστά και τον κύριο μοχλό της οικονομικής ανάπτυξης, φιλοξενώντας δε πλήθος μικρών, μεσαίων και οριακά μεγάλων επιχειρήσεων του τομέα αγροδιατροφής και πλησίον της συνοριογραμμής, πλησίον, σε απόσταση -τα ξέρετε, τα έχετε περπατήσει- πολλές εκ των οποίων εδράζονται σε παραμεθόριες και δυσπρόσιτες περιοχές, μακριά από τις κεντρικές αγορές της χώρας, οι οποίες συνιστούν εν δυνάμει ενεργά στρατόπεδα. Κάθε μεγάλη εκτροφή για μας θεωρείται ότι είναι μία υπερταξιαρχία, με την καλή την έννοια του όρου, μέσα από τα ωφελήματα τα οποία προκύπτουν, οι οποίες πραγματικά θέλουν περαιτέρω ενίσχυση και στήριξη.

Ο ακριτικός Έβρος επλήγη καίρια, κύριε Πρόεδρε, από την πυρκαγιά του θέρους του 2022 κατ’ αρχήν και κατά δεύτερον, από το καταστροφικό πέρασμα του πύρινου εφιάλτη του Αυγούστου του 2023 επί δεκαεπτά ημέρες και μάλιστα δε, «κατέχουμε» -σε εισαγωγικά- τα σκήπτρα της μεγάλης ζημίας που έχει υποστεί η Ευρώπη, επιφέροντας τεράστιες επιπτώσεις στο φυσικό ανάγλυφο της ευαίσθητης ζώνης -και όχι μόνον- που είναι το Δάσος της Δαδιάς-Λευκίμμης που πόνεσε όλους μας.

Για τον λόγο αυτό κρίνεται αναγκαίο να αναπροσαρμοστεί το προβλεπόμενο ποσοστό για την Περιφέρεια Ανατολικής Μακεδονίας και Θράκης σε αντιστοίχιση με αυτό που ορίζεται για άλλες περιοχές. Έρχεται ο αγροτοκτηνοτρόφος κύριος και λέει «εγώ γιατί να παίρνω το 50% και ο συνάδελφός μου ο οποίος βρίσκεται σε μια άλλη και μάλιστα πλεονεκτική περιφέρεια σε σχέση με τα εμπορικά κέντρα να παίρνει 65%;». Είναι ένα λογικό, δίκαιο αίτημα. Για τον λόγο αυτό κρίνεται ότι η αντιστοίχιση πρέπει να είναι δίκαιη.

Ωστόσο, σε περίπτωση που αυτό δεν καθίσταται εφικτό, θα πρέπει να θεσπιστεί ένα άλλο αντίστοιχο ισοδύναμο, ισόκυρο μέτρο, το οποίο να καλύπτει αυτήν τη διαφορά, προκειμένου να ενισχυθεί εμπράκτως η περιοχή και να θωρακιστεί αναπτυξιακά.

Ταυτόχρονα, είναι μείζονος σημασίας να προβλεφθεί και για την πυρόπληκτη Περιφερειακή Ενότητα Έβρου ειδικό καθεστώς με προσαυξημένο ποσοστό ενίσχυσης.

Κύριε Υπουργέ, είμαι αισιόδοξος ως εκ της φύσεώς μου ακόμα και σε κάθε επιχείρηση ευρείας κλίμακας που αναλάμβανα και στην πλέον δύσκολη. Εκτιμώ, λοιπόν, ότι είναι δύσκολη για εσάς αυτή η απόφαση. Όμως, έχετε καλή χημεία με την περιοχή και πιστεύω ότι είναι ένα θέμα το οποίο θα εξετάσετε με τη δέουσα ευαισθησία, στοργή και την ευθυδικία που σας διακρίνει, προκειμένου να ενισχυθεί η ακριτική περιοχή και αμυντική ταυτόχρονα, αλλά και οι επιχειρήσεις που δραστηριοποιούνται σε αυτή, οι οποίες ζωοδοτούν την περιοχή, ενισχύουν τον πρωτογενή τομέα, δημιουργούν νέες θέσεις εργασίας και πάνω απ’ όλα ενισχύουν το αίσθημα ασφάλειας των κατοίκων και συμβάλλουν στο να παραμείνουν αναμμένα τα φώτα στα χωριά, κάτι που έχουμε ανάγκη και αποτελεί και το στοίχημά μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αγαπητέ κύριε συνάδελφε, όπως είχα πει πέρυσι ευρισκόμενος σε ένα κυβερνητικό κλιμάκιο, ο Έβρος δεν είναι ο τελευταίος νομός της Ελλάδος, αλλά η αρχή της Ελλάδος, η αρχή της Ευρώπης.

Μάλιστα, αν μου επιτρέπετε να κάνω και μία προσωπική αναφορά ως πτυχιούχος της Ιατρικής Σχολής Αλεξανδρούπολης του Δημοκρίτειου Πανεπιστημίου Θράκης και έχοντας ζήσει ένα μέρος της νεανικής μου ζωής στον Έβρο, στην Αλεξανδρούπολη, αντιλαμβάνεστε ότι η προσωπική μου σύνδεση με τον δικό σας νομό στην πραγματικότητα μού δημιουργεί την αίσθηση ότι όταν μιλώ για τον Έβρο ή όταν έχω τον λόγο να δω ζητήματα που αφορούν στον Έβρο, νιώθω ότι αφορούν ένα πολύ οικείο περιβάλλον για μένα και έναν νομό που έχει τη δική του τεράστια σημασία τόσο για την πατρίδα μας, όσο και για την παραγωγική διαδικασία.

Αν πρέπει, λοιπόν, να μιλήσω για το θέμα του δικού μου αντικειμένου, εννοώ του Υπουργείου Αγροτικής Ανάπτυξης και Τροφίμων, ο Έβρος είναι ένας από τους πιο παραγωγικούς νομούς της Ελλάδος με δυνατότητα να αποδεικνύει αυτή την παραγωγή και στη γεωργία και στην κτηνοτροφία με τέτοια ένταση, με τόσο μεγάλη παραγωγή και με τέτοια ποιότητα που πραγματικά εγώ θεωρώ ότι είναι ο καθρέφτης της παραγωγικής Ελλάδας

Αντιλαμβάνεστε ότι η προσπάθεια που γίνεται για τον Έβρο δεν είναι μια ξεκομμένη προσπάθεια από έναν γενικότερο κυβερνητικό σχεδιασμό. Και το λέω αυτό, διότι αφενός μεν από τη μία πλευρά είναι σημαντικό το να μπορέσει να υπάρξει μια κατηγοριοποίηση που αφορά στην ένταση της ενίσχυσης, όπως, για παράδειγμα, το ποσοστό της χρηματοδότησης που ο Έβρος μαζί με την Ανατολική Μακεδονία και Θράκη, εντασσόμενος δηλαδή στη διοικητική του περιφέρεια, μπορεί να φτάνει το 50%, αλλά ταυτόχρονα ουσιαστικά από πέρυσι με την επίσκεψη του Πρωθυπουργού και με την ανακοίνωση του σχεδίου ανάπτυξης του Έβρου, κάτι που γνωρίζετε πάρα πολύ καλά, δρομολογείται και μία σειρά έργων υποδομής που θα στηρίξουν την παραγωγική δραστηριότητα και τη δυνατότητα του νομού. Πολύ περισσότερο, όμως, δημιουργείται ένα πλαίσιο πραγματικής υποστήριξης του Έβρου.

Θα μπορούσα ενδεχομένως να σας πω για ένα σύνολο έργων που αφορούν σε πόρους του στρατηγικού σχεδίου της Κοινής Αγροτικής Πολιτικής με μέτρα και προγράμματα τα οποία αφορούν ειδικά τον Έβρο, όπως είναι η αντικατάσταση και η υπογειοποίηση αρδευτικών δικτύων του ΤΟΕΒ Ερυθροποτάμου 9,5 εκατομμυρίων ευρώ, τα μικρά και εγγειοβελτιωτικά έργα υπογειοποίησης του αρδευτικού δικτύου της περιοχής Κάτω Λίμνες, του ΤΟΕΒ Φερών-Πέπλου και της ενεργειακής αναβάθμισης, τον εκσυγχρονισμό των αρδευτικών εγκαταστάσεων του ΓΟΕΒ Ορεστιάδας, τα έργα αγροτικής οδοποιίας που μέχρι στιγμής ανέρχονται στο ύψος του 1 εκατομμυρίων ευρώ, το οποίο και θα αυξηθεί ακόμη περισσότερο με την ανακοίνωση του φθινοπώρου μέσα από το μέτρο της αγροτικής οδοποιίας το οποίο τρέχει και ολοκληρώνονται οι αξιολογήσεις.

Ωστόσο, αυτό που μπορώ να σας πω είναι ότι μέσα από τον κυβερνητικό σχεδιασμό, ο οποίος εξυφαίνεται και βεβαίως αφορά, όπως σας είπα νωρίτερα, το σχέδιο ανάπτυξης του Έβρου, φαίνεται ότι συνολικά για την περιοχή και με ορίζοντα το 2030 θα κατευθυνθούν πόροι που ξεπερνούν τα 2,83 δισεκατομμύρια ευρώ. Αν μη τι άλλο ο Έβρος είναι και παραμένει στην κορυφή του κυβερνητικού πολιτικού ενδιαφέροντος ως ένας νόμος που, όπως σας είπα και νωρίτερα, έχει μια τεράστια εθνική, αλλά και παραγωγική σημασία. Αυτή είναι η αλήθεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά την ερώτηση που κάνατε για τη Σαμοθράκη, μπορώ βεβαίως να σας πω ότι με βάση τον κανονισμό, η ένταση της ενίσχυσης στα μικρά νησιά του Αιγαίου, όπως επίσης και στη Σαμοθράκη και στη Θάσο, ανέρχεται στο 75%. Δεν αφορά σε όλη την περιφέρεια, αλλά η Σαμοθράκη είναι σε αυτή την κατηγορία των μικρών νησιών του Αιγαίου που τυγχάνουν του πολύ μεγάλου ποσοστού υποστήριξης μέσα από τα χρηματοδοτικά προγράμματα.

Άρα, λοιπόν, τα θετικά που θα μπορούσε κανείς να αποτιμήσει αφορούν στο ειδικό αναπτυξιακό σχέδιο που αφορά στον Έβρο και μόνο, αφορά στο γεγονός ότι αυτή τη στιγμή οι πυρόπληκτες περιοχές, όπως ο Έβρος, τυγχάνουν μεγαλύτερης μοριοδότησης για τη συγκεκριμένη πρόσκληση, στην οποία αναφερθήκαμε νωρίτερα για τη μεταποίηση, αλλά αφορά και στο γεγονός ότι για τη Σαμοθράκη υπάρχει πρόβλεψη όπου η ένταση της χρηματοδότησης φτάνει στο 75%.

Είναι αλήθεια ότι σε αυτόν τον σχεδιασμό που κάνουμε για τον πρωτογενή τομέα -και με αυτή τη σκέψη κλείνω, κύριε Πρόεδρε- και της στήριξης που οφείλει να του παράσχει το κράτος, μιας και αναγνωρίζουμε όλοι ότι η διατήρηση της κοινωνικής συνοχής είναι ένα ζήτημα πραγματικά μείζονος σημασίας για όλους αυτούς τους ανθρώπους που ζουν σε ακριτικές περιοχές, όπως είναι ο Έβρος, μας υποχρεώνουν να δημιουργήσουμε άξονες πολιτικής τέτοιους, ώστε να στηριχθεί ένας νόμος, όπως είναι ο Έβρος.

Νομίζω ότι ο στόχος αυτής της πολιτικής είναι οι αγρότες να μείνουν και να συνεχίσουν να παράγουν εκεί που βρίσκονται, αλλά και να αναπτυχθούν ακόμη περισσότερες δυναμικές επιχειρήσεις του αγροδιατροφικού τομέα, ώστε να δώσουν ακόμη μεγαλύτερες ευκαιρίες απασχόλησης και απορρόφησης των παραγόμενων προϊόντων που είναι η πρώτη ύλη γι’ αυτή τη διαδικασία, αλλά κυρίως να έχουν αυτόν τον διττό ρόλο ενός νομού που πραγματικά συμβάλλει ουσιαστικά στην παραγωγική διαδικασία της χώρας, αλλά και ενός νόμου που είναι η αρχή της Ελλάδος και της Ευρώπης με τεράστια εθνική σημασία και με τα φώτα του δικού μας ενδιαφέροντος στραμμένα επάνω του.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Προχωράμε στην τρίτη με αριθμό 1153/30-6-2025 επίκαιρη ερώτηση δεύτερου κύκλου του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και Τροφίμων με θέμα: «Ποιες θα είναι οι συνέπειες για τους αγρότες και η επόμενη μέρα για τις αγροτικές ενισχύσεις μετά το σκάνδαλο του ΟΠΕΚΕΠΕ;».

Κύριε Πρόεδρε, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, η επίκαιρη ερώτησή μου αφορά τον ΟΠΕΚΕΠΕ, αφορά δηλαδή αυτό το σκάνδαλο του οποίου τις πτυχές ανακαλύπτει αυτές τις μέρες εμβρόντητη όλη η ελληνική κοινωνία και εξελίσσεται στο μεγαλύτερο σκάνδαλο διασπάθισης ευρωπαϊκών χρημάτων που έχει γνωρίσει η χώρα μας. Το μέγεθος και το βάθος αυτού του σκανδάλου σοκάρει ακόμα και τους πιο υποψιασμένους. Έχουμε δικογραφία που έχει ήδη φτάσει στη Βουλή και εμπλέκει δύο πρώην Υπουργούς Αγροτικής Ανάπτυξης της Κυβέρνησής σας, έχουμε διαλόγους σοκαριστικούς που αποκαλύπτουν όλη αυτήν την πυραμίδα διαφθοράς, όπως την ονόμασα εγώ από την πρώτη στιγμή και η οποία έχει στηθεί και περιλαμβάνει προέδρους και αντιπροέδρους του οργανισμού, περιλαμβάνει διευθυντές υπουργικών γραφείων, περιλαμβάνει κομματικά σας στελέχη σε όλη τη χώρα μέχρι το τελευταίο χωριό και οδήγησε στη δημιουργία πελατειακών μηχανισμών. Σε αυτούς τους διαλόγους συζητάνε για την εξαγορά ψήφων, για την εξαγορά ουσιαστικά συνειδήσεων των πολιτών.

Είναι τέτοιος ο μηχανισμός διαπλοκής και διαφθοράς που η Ευρωπαϊκή Εισαγγελία -όχι εγώ, αλλά η Ευρωπαϊκή Εισαγγελία- μιλάει στη δικογραφία για εγκληματική οργάνωση. Εδώ θα ήθελα να πω ότι ευτυχώς που υπάρχουν δικαστές στο Λουξεμβούργο, ευτυχώς που υπάρχουν δικαστές στην Ευρωπαϊκή Εισαγγελία και αποκαλύπτεται αυτό το σκάνδαλο.

Και για να έρθω, όμως, πιο συγκεκριμένα στα της ερώτησής μου, θα ήθελα να πω ότι πέρα από όλο αυτόν τον ζόφο, πέρα από όλη αυτή την δυσωδία, πέρα από τις ποινικές προεκτάσεις αυτού του σκανδάλου, υπάρχει και ένα ζήτημα το οποίο δεν πρέπει να αμελήσουμε, ένα ζήτημα που έχει να κάνει με τις οικονομικές συνέπειες όλης αυτής της υπόθεσης και τη μεγάλη ζημιά που προκαλείται στον προϋπολογισμό της Ευρωπαϊκής Ένωσης, ζημιά την οποία θα κληθούμε να πληρώσουμε εμείς.

Έχουμε ήδη μία δημοσιονομική διόρθωση που φτάνει στο ποσό των 415 εκατομμυρίων ευρώ -415 εκατομμύρια ευρώ δημοσιονομική διόρθωση- που μας επέβαλε η Ευρωπαϊκή Επιτροπή και επειδή έχω ακούσει και τον Πρωθυπουργό και εσάς και τα στελέχη σας να μιλάτε για πανευρωπαϊκό σκάνδαλο, ε, όχι, δεν είναι πανευρωπαϊκή αυτή η υπόθεση, κύριε Υπουργέ. Είναι υπερπολλαπλάσιο το ποσό αυτό, σε σχέση με οποιοδήποτε άλλο πρόστιμο έχει επιβληθεί, σε οποιαδήποτε από τις άλλες δεκαέξι χώρες στις οποίες έχουν επιβληθεί πρόστιμα. Για να έχουμε μια τάξη μεγέθους, στην Ιταλία -η οποία είναι σχεδόν έξι φορές το μέγεθος της Ελλάδας- έχει επιβληθεί πρόστιμο 1.000.000 ευρώ και εδώ μιλάμε για 415 εκατομμύρια ευρώ στη χώρα μας.

Εδώ, λοιπόν, έχουμε μια υπόθεση η οποία έχει πάρα πολλές πλευρές, έχει ποινική διάσταση η οποία ερευνάται, έχει θεσμική διάσταση αφού η χώρα μας χάνει την αξιοπιστία της στη διαχείριση των ευρωπαϊκών πόρων και δη, των αγροτικών ενισχύσεων, έχει πολιτική διάσταση γιατί αποκαλύπτει το πώς η Κυβέρνηση της Δεξιάς του κ. Μητσοτάκη αντιλαμβάνεται το κράτος -που το αντιλαμβάνεται ως λάφυρο- και έχει βεβαίως και μία παραγωγική διάσταση. Μια παραγωγική διάσταση η οποία είναι εξαιρετικά σημαντική και η οποία θα στοιχίσει στη χώρα μας παραγωγικά, θα στοιχίσει στον αγροτικό τομέα τα επόμενα χρόνια πάρα πολύ ακριβά. Γι’ αυτό και σας ερωτώ συγκεκριμένα:

Πρώτον, πώς και από πού θα καλυφθούν τα 415 εκατομμύρια που επέφεραν οριζόντιες διορθώσεις, λόγω των διαχειριστικών σφαλμάτων; Από την πλευρά της Ευρωπαϊκής Ένωσης θα αφαιρεθούν από επόμενες πληρωμές, θα τις χάσει η χώρα μας, εσείς τι ακριβώς θα κάνετε σε σχέση με αυτό; Θα μειώσετε τις αγροτικές ενισχύσεις; Θα το καλύψετε από εθνικούς πόρους, αφαιρώντας άλλες κοινωνικές δαπάνες; Παρακαλώ πολύ να έχω συγκεκριμένες απαντήσεις.

Δεύτερον, αυτό το μέγα σκάνδαλο, όλη αυτή η υπόθεση της εξαγοράς συνειδήσεων και ψήφων που φέρνει στο φως η έρευνα της Ευρωπαϊκής Εισαγγελίας, τι άλλο μπορεί να συμπαρασύρει, κύριε Υπουργέ, ως προς την υλοποίηση της ΚΑΠ; Θα συμπαρασύρει συνδεδεμένες ενισχύσεις; Θα συμπαρασύρει άλλα προγράμματα; Τι ακριβώς θα μπορέσει να δώσει τελικά η ΑΑΔΕ, στην οποία μεταφέρατε και τις αρμοδιότητες του ΟΠΕΚΕΠΕ, θα μπορέσει να συνεχίσει κανονικά τις πληρωμές για τα επόμενα έτη της ΚΑΠ;

Μπορείτε σήμερα εδώ από την Ολομέλεια της Βουλής να εγγυηθείτε στους αγρότες, στους πραγματικούς αγρότες, στους νόμιμους αγρότες, σε αυτούς οι οποίοι δεν ήταν μέρος του πάρτι του σκανδάλου του ΟΠΕΚΕΠΕ, ότι θα πάρουν τις πληρωμές τους, ότι θα πάρουν τις ενισχύσεις τους, ότι θα μπορέσουν να συνεχίσουν να καλλιεργούν τα χωράφια τους; Σε αυτούς τους ανθρώπους οι οποίοι ζουν από την αγροτική παραγωγή, μπορείτε να δεσμευτείτε σήμερα ότι θα συνεχίσουν να ζουν από την αγροτική παραγωγή και θα συνεχίσουν να τροφοδοτούν με τα προϊόντα τους ολόκληρη τη χώρα μας;

Περιμένω, κύριε Υπουργέ, ξεκάθαρες απαντήσεις σε αυτά τα δύο ερωτήματα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κύριε Πρόεδρε, νομίζω ότι το κομμάτι της ευθύνης που μας αφορά για όλα αυτά τα οποία διαλαμβάνονται και αφορούν στον ΟΠΕΚΕΠΕ, το έχουμε ήδη αναλάβει. Αυτό, όμως, που μου κάνει εντύπωση μέσα από την τοποθέτησή σας, είναι το γεγονός ότι δεν αναγνωρίζετε ότι αφορά σε ένα ζήτημα που έρχεται από το παρελθόν και δεν αφορά σε ένα ζήτημα που αφορά την περίοδο από το 2019 και μετά, όπως κάποιοι ευλόγως -το κατανοώ, είναι πολιτικό ζήτημα- θέλουν να τοποθετήσουν τον χρόνο ότι το μοναδικό πρόβλημα το οποίο παρουσιάστηκε είναι εκείνη την περίοδο. Αγνοεί κανείς ότι υπήρχε ένα μοντέλο λειτουργίας στον ΟΠΕΚΕΠΕ που ήταν σε απόλυτη ανεπάρκεια; Σε αδυναμία ελέγχων; Σε προβληματική πραγματικότητα;

Το λέω αυτό, γιατί προφανώς, αυτό το κενό είναι που οδήγησε την Ευρωπαϊκή Επιτροπή να επιβάλει το συγκεκριμένο πρόστιμο. Και μάλιστα, θα σας έλεγα ότι οι έλεγχοι αυτοί για το συγκεκριμένο πρόστιμο ξεκίνησαν από το 2009 και αυτοί οι καταλογισμοί, ξέρετε, αφορούν την περίοδο από το 2016 έως το 2023. Μάλιστα, επειδή υπάρχει επιμερισμός, θα σας πω ότι από το 2016 έως το 2019 το πρόστιμο είναι 103 εκατομμύρια ευρώ. Είναι λίγο παραπάνω από το πρόστιμο του 1 εκατομμυρίου ευρώ της Ιταλίας στο οποίο αναφερθήκατε και νομίζω ότι πρέπει και εσείς τουλάχιστον να δεχθείτε ότι εκείνη την περίοδο συμμετείχατε στην κυβέρνηση εκείνης της περιόδου. Δεν είναι κάτι το οποίο είναι εκτός μιας πραγματικότητας που έπρεπε κανείς να αναγνωρίζει.

Όποιος συνάδελφος έρχεται εδώ και λέει ότι «πέφτω από τα σύννεφα γι’ αυτό το οποίο συνέβαινε στον ΟΠΕΚΕΠΕ» υποκρίνεται, σας το λέω ειλικρινά! Υποκρίνεται και πρέπει κάποια στιγμή να δούμε την αλήθεια κατάματα. Πρέπει κάποια στιγμή να δούμε πώς μία παθογένεια που αφορά στην ίδια την ελληνική πολιτεία -που δεν αντιμετωπίστηκε ποτέ, που καλούμαστε να την αντιμετωπίσουμε, που ήδη είχαμε ξεκινήσει να κάνουμε βήματα από πέρυσι συγκεκριμένα και στα οποία μπορώ να αναφερθώ- θα την αντιμετωπίσουμε όλοι μαζί.

Αν κάποιος πιστεύει ότι ο ΟΠΕΚΕΠΕ αφορά σε ένα πολιτικό κόμμα, μιας και όντως η έρευνα της Ευρωπαϊκής Εισαγγελίας έβγαλε στη δημοσιότητα κάποιους διαλόγους συγκεκριμένων χρονικών περιόδων, ε νομίζω ότι δεν εκτιμά την πραγματικότητα. Υπάρχει, αλήθεια, πρόβλημα με το θέμα του συγκεκριμένου προστίμου; Γιατί επιβλήθηκε το συγκεκριμένο πρόστιμο στο οποίο αναφερθήκατε; Αυτό επιβλήθηκε, διότι υπήρξε ελλιπής πλημμελής εφαρμογή των ευρωπαϊκών κανονισμών που διέπουν τη χορήγηση των κοινοτικών ενισχύσεων. Και προφανώς, αυτό σίγουρα επηρέαζε και την αποτελεσματικότητα του ελεγκτικού μηχανισμού του συγκεκριμένου οργανισμού.

Αυτό το πρόστιμο δεν συνδέεται με τις περιπτώσεις εξαπάτησης που ερευνά σήμερα η Ευρωπαϊκή Εισαγγελία. Προφανώς, εσείς το γνωρίζετε, αλλά στην κοινή γνώμη υπάρχει μια σύγχυση, μεταξύ του ενός και του άλλου ζητήματος. Το θέμα είναι ότι το συγκεκριμένο πρόστιμο για το οποίο μιλάμε είναι ένα πρόστιμο το οποίο έχει επιβληθεί και στο παρελθόν για το οποίο θα ασκηθεί προσφυγή. Είναι δεδομένο ότι ο τρόπος με τον οποίον «πληρώνεται», εντός εισαγωγικών το συγκεκριμένο πρόστιμο, γίνεται είτε με δημοσιονομική διόρθωση είτε με συμψηφισμό με μελλοντικές εκταμιεύσεις είτε από τον κρατικό προϋπολογισμό. Έχουμε πει δημόσια ότι η θέση μας είναι ότι θα γίνει συμψηφισμός με τις μελλοντικές ενισχύσεις.

Αν με ρωτάτε, εσείς το γνωρίζετε πάρα πολύ καλά, οι χρηματοροές από τις ευρωπαϊκές ενισχύσεις, προφανώς, εγγράφονται στον προϋπολογισμό, αυτή είναι η πραγματικότητα. Εμείς, όμως, πιστεύουμε ότι, αν όχι όλο, το μεγαλύτερο μέρος αυτού του προστίμου, αφενός μεν, θα πληρωθεί από τα χρήματα τα οποία θα πάρουμε πίσω -ένα ποσοστό εκ των οποίων ξαναγυρίζει στο ταμείο του κρατικού προϋπολογισμού- και βεβαίως, από τον εξορθολογισμό που θα υπάρχει από δω και πέρα, όπου ήδη έχουμε ξεκινήσει αυτή τη διαδικασία, πριν καν βγει το θέμα του ΟΠΕΚΕΠΕ, ούτως ώστε να υπάρχει ανά κατεύθυνση όλων αυτών των ευρωπαϊκών πόρων στους πραγματικούς παραγωγούς. Και το λέω αυτό, μετά λόγου γνώσεως, μιας και η προσπάθεια την οποία κάνουμε, είναι ακριβώς να μην σταματήσει η ροή των χρημάτων προς τους πραγματικούς παραγωγούς.

Νομίζω ότι εκεί πρέπει να εστιάσουμε το σύνολο των προσπαθειών μας και δεν σας το κρύβω ότι και μένα προσωπικά ο δικός μου προσωπικός στόχος -το έχω πει και δημόσια από την πρώτη στιγμή που ανέλαβα τη θέση του Υπουργού Αγροτικής Ανάπτυξης και Τροφίμων- το πρώτο και μεγάλο στοίχημα και η μεγάλη προτεραιότητα που θέτω για τον εαυτό μου, είναι η εξυγίανση του ΟΠΕΚΕΠΕ και αυτό το επιχειρούμε από την περσινή χρονιά με συγκεκριμένα βήματα, θέτοντας τον οργανισμό σε ένα σχέδιο δράσης με την Ευρωπαϊκή Επιτροπή, θέτοντάς τον υπό επιτήρηση από το Υπουργείο Αγροτικής Ανάπτυξης και Τροφίμων, ενεργοποιώντας και εντατικοποιώντας ακόμη περισσότερο τους ελέγχους, φτάνοντας στο να ανακτήσουμε την αρμοδιότητα για την κατάρτιση των βοσκοτοπικών χαρτών από το Υπουργείο, μιας και αυτό ήταν μια εκκρεμότητα, η οποία για τέσσερα χρόνια δεν είχε καλυφθεί από τις Περιφέρειες, προσλαμβάνοντας εκατό επιπλέον επιστήμονες, μέσω του προγράμματος ΟΑΕΔ-ΔΥΠΑ, ούτως ώστε να ενισχύσουμε τον ελεγκτικό μηχανισμό του ΟΠΕΚΕΠΕ και στο τέλος της ημέρας μεταφέροντάς τον στην ΑΑΔΕ. Γιατί θα μεταφερθεί ο ΟΠΕΚΕΠΕ στην ΑΑΔΕ, που είναι μια μεγάλη πραγματικά μεταρρύθμιση; Γιατί με αυτό τον τρόπο διασφαλίζουμε υπό την αρμοδιότητα ενός φορέα, με βαριά θεσμική παρέμβαση, τη διαδραστικότητα των ελέγχων.

Το γεγονός ότι θα μπορεί να υπάρχει ένα πληροφοριακό σύστημα που θα κάνει διασταυρωτικούς ελέγχους και το γεγονός ότι υπάρχει εκτεταμένος εσωτερικός έλεγχος είναι αυτό που θέλουμε για τον ΟΠΕΚΕΠΕ της επόμενης μέρας και είναι αυτό για το οποίο προσπαθούμε με μεθοδικά βήματα και πάντα με στόχο οι επιδοτήσεις να φτάνουν στους πραγματικούς παραγωγούς. Θα επανέλθω, φυσικά, στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ο κ. Χαρίτσης έχει τον λόγο για τη δευτερολογία του.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Υπουργέ, δυστυχώς, σας άκουσα για μία ακόμη φορά, όπως και όλα τα κυβερνητικά στελέχη, όπως και ο ίδιος ο Πρωθυπουργός, πάλι να αναμασάτε την ίδια ιστορία περί διαχρονικών παθογενειών, περί διαχρονικού σκανδάλου.

Κοιτάξτε να δείτε, κύριε Υπουργέ, για να είναι τα πράγματα καθαρά και για να το πω και με νούμερα, η χώρα μας με αυτήν τη δημοσιονομική διόρθωση πληρώνει σχεδόν το 80% του συνόλου των ευρωπαϊκών προστίμων τα οποία έχουν επιβληθεί από την Ευρωπαϊκή Επιτροπή. Τέσσερα στα 5 ευρώ που έχουν επιβληθεί από την Ευρωπαϊκή Επιτροπή έχουν επιβληθεί ως πρόστιμο στην Ελλάδα -4 στα 5 ευρώ!- και 3 από τα 4 αυτά ευρώ αφορούν τη δική σας διακυβέρνηση, το 75%. Τρία στα τέσσερα ευρώ αφορούν τη δική σας διακυβέρνηση!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** …(Δεν ακούστηκε)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Μη με διακόπτετε.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ. Θα ακουστείτε μετά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Και το πιο σημαντικό απ’ όλα, η έρευνα της Ευρωπαϊκής Εισαγγελίας -και το γνωρίζετε πολύ καλά- αφορά την περίοδο 2019 - 2022. Το γνωρίζετε πάρα πολύ καλά αυτό, μην το αποκρύπτετε, αυτήν την περίοδο αφορά, γιατί τότε στήθηκε το μεγάλο «πάρτι» στον ΟΠΕΚΕΠΕ. Τότε στήθηκε το μεγάλο «πάρτι» στον ΟΠΕΚΕΠΕ, κύριε Υπουργέ, και μη λέτε λοιπόν εδώ πέρα για διαχρονικές παθογένειες. Δεν έγινε τυχαία προβληματικός ο ΟΠΕΚΕΠΕ, το αποκαλύπτουν κι όλες αυτές οι συνομιλίες. Συνομιλίες έχουμε για αυτή την περίοδο, οι οποίες δείχνουν ότι διαλύθηκε ο Οργανισμός από την Κυβέρνησή σας, συστηματικά, ακριβώς για να εξυπηρετηθούν μικροκομματικές και εκλογοθηρικές σκοπιμότητες.

Τι έγινε με τα δεσμευμένα ΑΦΜ, κύριε Υπουργέ; Τι έγινε με τα δεσμευμένα ΑΦΜ, για τα οποία έχουμε τις αποκαλύψεις; Παραιτήθηκε ο τότε πρόεδρος του ΟΠΕΚΕΠΕ κατόπιν πιέσεων, όπως ο ίδιος λέει, -δεν το λέω εγώ, δεν το ισχυρίζομαι εγώ- από το Μέγαρο Μαξίμου και τους Υπουργούς Επικρατείας και τον Υφυπουργό παρά τω Πρωθυπουργώ, και ερχόταν ο ίδιος ο κ. Μητσοτάκης εδώ στη Βουλή έναν μήνα μετά, τον Φεβρουάριο του 2024, πανηγυρίζοντας να πει ότι θα πληρωθούν τα ποσά, 750 εκατομμύρια, σε όλα τα ΑΦΜ. Και όντως πληρώθηκαν τα ποσά, ελέγξατε 7.703 δεσμευμένα για παρατυπίες ΑΦΜ και πληρώσατε τα 6.815, δηλαδή το 88,5%, σχεδόν εννιά στα δέκα. Και πότε τα πληρώσατε; Έναν μήνα πριν από τις ευρωεκλογές, τότε τα πληρώσατε τα παράτυπα ΑΦΜ! Και πανηγύριζε ο κ. Μητσοτάκης εδώ. Αυτά δεν έχουν προηγούμενο. Αυτά τα έκανε ο κ. Μητσοτάκης, ο αρχιτέκτονας της πυραμίδας της διαφθοράς. Αυτά τα έκανε ο κ. Μητσοτάκης και το Μέγαρο Μαξίμου, που στήσανε όλον αυτόν τον μηχανισμό.

Και μας λέτε τώρα -το είπατε και εσείς, το είπε κι ο κ. Μητσοτάκης- για τους μηχανισμούς ανάκτησης, για να δούμε τι θα γίνει πραγματικά και με τους αγρότες, γιατί αυτό είναι πολύ κρίσιμο ζήτημα και εδώ πρέπει να το συζητήσουμε τι θα γίνει επιτέλους με τους αγρότες. Δεν υπάρχουν μηχανισμοί ανάκτησης; Μας λέτε για σαφάρι της ΑΑΔΕ, είπατε σε δηλώσεις σας. Τώρα δηλαδή θα ανακαλύψουμε τον τροχό; Για ποιο σαφάρι μιλάμε; Δεν υπάρχει ήδη μηχανισμός ανάκτησης των αχρεωστήτως καταβληθέντων; Για ποιο σαφάρι μιλάμε; Τα ξέρετε όλα αυτά πάρα πολύ καλά, κύριε Υπουργέ, όπως επίσης ξέρετε ότι όπως και να το κάνουμε και ότι ό,τι και να πείτε, δεν είμαστε όλοι ίδιοι. Δεν είμαστε όλοι ίδιοι, κύριε Υπουργέ. Γιατί η κυβέρνηση στην οποία αναφερθήκατε, η κυβέρνηση 2015 - 2019 κατάφερε και ανέκτησε -μιας και μιλάμε για ανάκτηση- 400 εκατομμύρια από δημοσιονομικές διορθώσεις των προηγούμενων χρόνων και έφερε τότε και τον Κανονισμό Omnibus για το πρόβλημα που υπήρχε με τα βοσκοτόπια.

Δεν είμαστε λοιπόν όλοι ίδιοι, κύριε Υπουργέ, και δεν στήσαμε όλοι αυτόν τον μηχανισμό της διαφθοράς. Μην τα ισοπεδώνετε, λοιπόν. Να αναλάβετε τις ευθύνες σας και κυρίως να απευθυνθείτε στον Έλληνα αγρότη και στην Ελληνίδα αγρότισσα και να εξηγήσετε -γιατί δεν το κάνατε στην πρωτολογία σας- ακριβώς ποιες θα είναι οι επιπτώσεις όλου αυτού του σκανδάλου για το από εδώ και πέρα, για τις ενισχύσεις τις οποίες περιμένει ο Έλληνας αγρότης από τη νέα ΚΑΠ, ποιες ενισχύσεις θα πάρει, ποιες ενισχύσεις θα κοπούν, ποια προγράμματα θα έχουν προβλήματα και πώς θα επιβιώσει η αγροτική παραγωγή, η διαλυμένη αγροτική παραγωγή στον τόπο μας, μετά από όλο αυτό το πολύκροτο σκάνδαλο και τις επιπτώσεις που έχει αυτό λόγω του ελέγχου της Ευρωπαϊκής Εισαγγελίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Χαρίτση.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, δεν σας το κρύβω ότι ήρθα με άλλη διάθεση να μιλήσουμε και να συζητήσουμε γι’ αυτή την ερώτηση, αλλά είμαι αναγκασμένος από το πνεύμα των δικών σας τοποθετήσεων να απαντήσω και εγώ διαφορετικά.

Με τη δική σας λογική για το 80% του προστίμου που είναι το πρόστιμο της Ελλάδος το 20% αφορά την περίοδο ΣΥΡΙΖΑ. Μην τα ξεχνάμε αυτά. Αλλά μιας και δεν είμαστε όλοι ίδιοι, γνωρίζετε κύριε Χαρίτση πού εδράζεται η πιθανή εξαπάτηση -το «πιθανή» το λέω μέχρι να τελεσιδικήσουν- η εξαπάτηση εν πάση περιπτώσει που υπάρχει στον ΟΠΕΚΕΠΕ από μια ομάδα ανθρώπων και δη κτηνοτρόφων, όπως φαίνεται αυτή τη στιγμή μέσα από τις αναφερόμενες δικογραφίες; Σε αποφάσεις της δικής σας κυβέρνησης, σε νομοθετικές παρεμβάσεις της δικής σας κυβέρνησης του ΣΥΡΙΖΑ. Τότε ήσασταν στον ΣΥΡΙΖΑ. Όμως το θέμα είναι ότι αν θέλουμε να είμαστε ειλικρινείς με τον εαυτό μας και δεν μπορούμε να αναγνωρίσουμε από πότε έρχονται αυτές οι παθογένειες, από πότε ξεκινάει το πρόβλημα και τι ακριβώς πρέπει να κάνουμε επιτέλους για να δώσουμε ασφάλεια στον πραγματικό Έλληνα παραγωγό, επιεικώς υποκρινόμαστε, κύριε Πρόεδρε. Υποκρινόμαστε μεταξύ μας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Έξι χρόνια κυβερνάτε, κύριε Υπουργέ! Τι μας λέτε τώρα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας τα λέω αυτά, διότι όλοι γνωρίζουν ποια είναι η ιστορία. Το κομμάτι της δικής μας ευθύνης το έχουμε αναλάβει από την πρώτη στιγμή.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πώς το αναλάβατε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):**Το έχουμε αναλάβει από την πρώτη στιγμή. Και αν θέλετε να σας πω, τουλάχιστον σε ό,τι με αφορά, από την πρώτη στιγμή έχω κάνει γνωστό το πρόβλημα του ΟΠΕΚΕΠΕ τόσο στον Ευρωπαίο Επίτροπο όσο και στον Γενικό Διευθυντή της DG AGRI, της Γενικής Διεύθυνσης Γεωργίας και Αγροτικής Ανάπτυξης της Ευρωπαϊκής Επιτροπής.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Πρόεδρε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τους παρουσίασα σχέδιο εξυγίανσης του ΟΠΕΚΕΠΕ, θέματα τα οποία ποτέ δεν έγιναν στο παρελθόν.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Καλά κάνατε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Και τώρα το να λέμε ότι «εμείς δεν ξέραμε» και «εμείς είμαστε άλλοι» και «δεν είμαστε όλοι ίδιοι», προφανώς και εγώ μπορώ να σας πω για τον εαυτό μου κάτι τέτοιο. Αλλά αυτό είναι η ουσία του θέματος ή η ουσία του θέματος είναι να μπορέσουμε από εδώ και πέρα να δομήσουμε έναν Οργανισμό που ευθύνεται για τις ευρωπαϊκές πληρωμές με τέτοιον τρόπο ώστε η διαφάνεια και η δικαιοσύνη να μην αφήνει καμία απολύτως αμφισβήτηση σε κανέναν; Αυτό είναι το μεγάλο ζητούμενο.

Μήπως πιστεύετε ότι το θέμα του ΟΠΕΚΕΠΕ αφορά μόνο στον Οργανισμό ή στην εμπλοκή δεκάδων διαφορετικών παραγόντων που αφορούν στην ίδια την ελληνική κοινωνία; Γιατί κάποια στιγμή πρέπει να πούμε τα πράγματα με το όνομά τους.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Η Ευρωπαϊκή Εισαγγελία έκανε μια αποκάλυψη…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αν θέλουμε απλά και μόνο να δαιμονοποιούμε τον Οργανισμό, που έχει τη δική του ευθύνη προφανώς, ή κατά την αντιπολίτευση να ρίξει το βάρος στο πρόσωπο του Πρωθυπουργού, κατανοώ την προσπάθεια. Αυτό είναι άλλο θέμα. Το ζήτημα είναι ότι δεν κινούμαστε στη σωστή κατεύθυνση και εδώ πάμε να λύσουμε ένα πρόβλημα το οποίο «ταλανίζει» -εντός εισαγωγικών- την παραγωγική Ελλάδα, τους ίδιους τους αγρότες παραγωγούς, τη σχέση μας με την Ευρωπαϊκή Επιτροπή εδώ και δεκαπέντε - είκοσι χρόνια. Θα τα ξεχάσουμε όλα αυτά; Δεν έχει επιβληθεί ξανά πρόστιμο στον ΟΠΕΚΕΠΕ; Αλήθεια λέτε τώρα; Δεν έχει επιβληθεί ποτέ ξανά πρόστιμο στον ΟΠΕΚΕΠΕ; Αλήθεια λέτε τώρα;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν είπα αυτό. Τα ανακτήσαμε τα πρόστιμα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είναι η πρώτη φορά που επιβάλλεται πρόστιμο στον ΟΠΕΚΕΠΕ όταν μιλάμε για τα 415 εκατομμύρια; Θα ξεχάσουμε τα 680 εκατομμύρια της περιόδου 1996 - 2004; Θα ξεχάσουμε τα πρόστιμα της δεκαετίας του ’80;

Θέλετε να σας πω και κάτι ακόμη; Μου λέτε για το πότε πήραμε πίσω, πότε ανακτήσαμε αχρεωστήτως καταβληθέντα. Ξέρετε, η πρώτη φορά που πήραμε αχρεωστήτως καταβληθέντα ήταν τώρα. Μάλιστα, με είχατε ρωτήσει και εσείς, αν θυμάμαι καλά, κύριε Πρόεδρε. Ήταν τώρα για πρώτη φορά που ανακτήσαμε 53 εκατομμύρια από εκατόν ενενήντα έξι χιλιάδες παραγωγούς για τη λάθος πληρωμή του 2022. Αυτό δεν έγινε άλλη φορά. Έγινε επί των ημερών ουσιαστικά αυτής της Κυβέρνησης, έγινε αυτή την τελευταία περίοδο.

Εν κατακλείδι, όλοι μας αναγνωρίζουμε ότι με τον ΟΠΕΚΕΠΕ έγινε πραγματικά ένας λάθος χειρισμός εδώ και πάρα πολλά χρόνια. Είναι η στιγμή που πρέπει να κλείσουμε αυτό το κεφάλαιο και πρέπει να το κλείσουμε και με σωστά παιδαγωγικά μηνύματα και από όλο το πολιτικό σύστημα. Για μας είναι πρώτη προτεραιότητα να ανακτηθούν τα χρήματα σε αυτούς που τα πήραν παράνομα, το έχουμε ξεκαθαρίσει. Ήδη έχει ανακοινωθεί και ήδη γίνεται επεξεργασία λειτουργίας μιας ομάδας η οποία θα στελεχώνεται από την Οικονομική Αστυνομία, από την ΑΑΔΕ και από τους ελεγκτικούς μηχανισμούς, προκειμένου να ανακτήσουμε άμεσα τα χρήματα που κάποιοι φρόντισαν με παράνομο τρόπο να πάρουν από τον ΟΠΕΚΕΠΕ. Και αυτό είναι το πρώτο παιδαγωγικό μήνυμα.

Έχω δηλώσει προς κάθε κατεύθυνση ότι όλοι αυτοί που επιχειρούν να δηλώσουν κάτι ψευδές θα βρεθούν απέναντι σε σοβαρές ποινικές ευθύνες. Όπως επίσης πρέπει να γνωρίζετε ότι για πρώτη φορά εγώ ο ίδιος, με δική μου απόφαση, ανέστειλα την πληρωμή της βιολογικής κτηνοτροφίας και της βιολογικής μελισσοκομίας, για έναν απλούστατο λόγο, γιατί αυτοί οι αριθμοί οι οποίοι παρουσιάζονταν δεν είχαν καμία σχέση με την πραγματικότητα. Το ξέρετε, είστε από αγροτική περιοχή και γνωρίζετε πολύ καλά τι γίνεται. Όμως το θέμα είναι ότι κάποια στιγμή, ακόμη και αν υπάρχει το παράθυρο της νομιμότητας, βρισκόμαστε αντιμέτωποι με μια πραγματικότητα που δεν μπορεί να είναι αποδεκτή και αυτό πλέον είναι ο κανόνας, ο οποίος εφαρμόζεται. Ήδη αυτά τα βήματα έχουν γίνει εδώ και έναν χρόνο. Σας τα έχω ήδη αναφέρει. Μπορώ να σας τα πιστοποιήσω με τον πλέον επίσημο τρόπο. Έχω συναντηθεί ο ίδιος με την Ευρωπαϊκή Εισαγγελία και έχω ενισχύσει την προσπάθεια προς την κατεύθυνση της διερεύνησης του θέματος του ΟΠΕΚΕΠΕ.

Επίσης -για να λέμε τα πράγματα με το όνομά τους- μιας και είπατε νωρίτερα «Ευτυχώς υπάρχουν δικαστές στην Ευρώπη», ξέρετε η Ευρωπαϊκή Εισαγγελία συστάθηκε επί της προηγούμενης κυβερνητικής θητείας της συγκεκριμένης Κυβέρνησης από εμένα και ήταν μια εκκρεμότητα της τότε κυβέρνησης του ΣΥΡΙΖΑ για τέσσερα και πλέον χρόνια.

Σας τα λέω όλα αυτά, για να κατανοήσετε ότι ακόμη και αυτό που επικαλείστε ως σπουδαίο, έναν δηλαδή επιπλέον ελεγκτικό μηχανισμό που λειτουργεί με εχέγγυα ανεξαρτησίας που λειτουργεί εκτός διαδικασίας της ελληνικής δικαιοσύνης, αυτήν την αρχή, αυτόν τον οργανισμό για την Ελλάδα, κύριε Πρόεδρε, τον συστήσαμε εμείς, τον σύστησε η Νέα Δημοκρατία.

Σας ευχαριστώ πολύ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Τι λέτε τώρα; Είναι δυνατόν; Εσείς συστήσατε τον ευρωπαϊκό μηχανισμό;

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Συνεχίζουμε με την έκτη με αριθμό 1135/24-6-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Αικατερίνης Νοτοπούλου προς την Υπουργό Κοινωνικής Συνοχής και Οικογένειας με θέμα: «Η κατάσταση στο Κέντρο Αποθεραπείας και Αποκατάστασης Παιδιών με Αναπηρία Θεσσαλονίκης "Άγιος Δημήτριος" συνεχίζει να μας προβληματίζει».

Στην ερώτηση της κ. Νοτοπούλου θα απαντήσει η Υπουργός Κοινωνικής Συνοχής και Οικογένειας, η κυρία Δόμνα-Μαρία Μιχαηλίδου.

Ορίστε κυρία Νοτοπούλου, έχετε τον λόγο για την πρωτολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Αρχικά, οφείλω, ένα σχόλιο για όσα ακούστηκαν προηγουμένως. Το σκάνδαλο ΟΠΕΚΕΠΕ είναι ένα σκάνδαλο με γνήσια υπογραφή της Κυβέρνησης Μητσοτάκη. Καμία διαχρονική ευθύνη δεν υπάρχει, καταχραστήκατε τα ευρωπαϊκά κονδύλια για να αναπαράγετε ένα αρρωστημένο πελατειακό κράτος.

Σήμερα, λοιπόν, είμαστε εδώ να μιλήσουμε για πολιτικές ευθύνες. Πολιτικές ευθύνες, κυρία Υπουργέ, για την κατάσταση στα Κέντρα Κοινωνικής Πρόνοιας και συγκεκριμένα στο Κέντρο «Άγιος Δημήτριος» στη Θεσσαλονίκη.

Πάνε κάποιοι μήνες από την τελευταία μου επίσκεψη εκεί. Γνωρίζω ότι έχετε επισκεφθεί και εσείς τον χώρο, έχετε εικόνα, έχετε μιλήσει με το προσωπικό και θέλω να σας καλέσω να μου απαντήσετε από καρδιάς: Εσείς είστε ικανοποιημένοι με αυτήν την κατάσταση; Θεωρείτε ότι το Κέντρο Κοινωνικής Πρόνοιας «Άγιος Δημήτριος» με αυτήν την τρομακτική κατάσταση, την υλικοτεχνική υποδομή, αλλά κυρίως την τρομακτική υποστελέχωση που υπάρχει, μπορεί να επιτελέσει τον κοινωνικό του σκοπό; Μπορεί να παράσχει με τον καλύτερο τρόπο τις υπηρεσίες στους πιο ευάλωτους της κοινωνίας της Θεσσαλονίκης και της Βόρειας Ελλάδας;

Σας λέω εκ των προτέρων, ότι δεν θα δεχθούμε και άλλες υποσχέσεις. Η προηγούμενη Υπουργός, μας μίλησε για την αύξηση των κονδυλίων του προϋπολογισμού, μας μίλησε πάρα πολλές φορές για αύξηση του προσωπικού. Μέχρι σήμερα, όμως, δεν έχει γίνει κάποια προκήρυξη για αύξηση θέσεων. Η κατάσταση είναι πάρα πολύ άσχημη σε κτιριακές εγκαταστάσεις και υλικοτεχνική υποδομή.

Θα καταθέσω σε εσάς και στα Πρακτικά, φωτογραφίες από τον χώρο, φωτογραφίες όχι παλιές, φωτογραφίες πρόσφατες.

Η κατάσταση είναι αυτή και δεν αξίζει σε κανένα πολίτη να ζει σε αυτή την κατάσταση. Κυριότερο πρόβλημα όμως είναι η έλλειψη προσωπικού, ιατρικού εξειδικευμένου, βοηθητικού, νοσηλευτικού προσωπικού.

Η κατάσταση είναι η εξής: Οι εργαζόμενοι δουλεύουν σε εξαντλητικά ωράρια, σε πάρα πολύ δύσκολες συνθήκες. Δεκαέξι ώρες καλούνται να βγάλουν, όχι δεκατρείς ώρες που φέρνει η κυρία Υπουργός. Επίβλεψη πέντε και έξι ατόμων, νυχτερινές βάρδιες, σε ένα σπίτι ένας άνθρωπος ή και σε δύο σπίτια, χωρίς να μπορούν να παράσχουν με τον τρόπο που και οι ίδιοι επιθυμούν και με τον τρόπο που θα έπρεπε τις υπηρεσίες. Οι θέσεις που απαιτούνται για τη σωστή λειτουργία της υποδομής είναι τουλάχιστον ογδόντα πέντε. Σήμερα εργάζονται σαράντα επτά.

Έχετε μιλήσει για προκήρυξη ενενήντα τεσσάρων θέσεων, δεν την έχουμε δει ακόμα. Άλλο σοβαρό πρόβλημα, απουσιάζει εσωτερικός κανονισμός λειτουργίας. Αυτό εγείρει πάρα πολλά ζητήματα για την εξυπηρέτηση και την επίτευξη με το βέλτιστο τρόπο της λειτουργίας.

Τώρα, γι’ αυτά τα ζητήματα βροντοφωνάζουμε εμείς έξι χρόνια τώρα, βροντοφωνάζουν οι εργαζόμενοι, οι γονείς των φιλοξενούμενων στις δομές και μαζί τους και εμείς με κινητοποιήσεις ανά τακτά διαστήματα.

Εσείς κάνατε κάποιες προσπάθειες ωραιοποίησης. Επαναλαμβάνετε την αύξηση επιχορήγησης. Είναι βέβαιο ότι θα την επαναλάβετε και εσείς, στην πραγματικότητα όμως, καμία από αυτές τις εξαγγελίες δεν έχει στοιχειωδώς θετικό αντίκτυπο στην κατάσταση όλων των δομών του κέντρου.

Θα αναφερθώ φυσικά και στην πρόσφατη απόφαση του Μονομελούς Πλημμελειοδικείου Θεσσαλονίκης σχετικά με την τραγωδία, τον θανάσιμο τραυματισμό του είκοσι ενός ετών νέου που έχασε τελικά τη ζωή του. Η μεγαλύτερη των ποινών -είκοσι οκτώ μήνες- επιβλήθηκε σε μια από τις τότε Προέδρους του κέντρου, γνωστό στέλεχος της Νέας Δημοκρατίας Θεσσαλονίκης και υποψήφια Βουλευτής με το κόμμα σας.

Σε αυτήν την ακροαματική διαδικασία της εν λόγω ποινικής δίκης αναφέρθηκαν πάρα πολλές φορές στην έλλειψη προσωπικού και υποδομών. Αυτή η κατάσταση είναι ντροπή για την πολιτεία. Δεν μπορούμε να την ανεχτούμε. Επομένως, σας καλώ να κατανοήσετε την πολύ δύσκολη κατάσταση που υπάρχει στον Άγιο Δημήτριο, αλλά και σε όλα τα Κέντρα Κοινωνικής Πρόνοιας και να δεσμευτείτε τόσο στην υποστήριξη υλικοτεχνικής υποδομής και στις κτιριακές εγκαταστάσεις και κυρίως, σε πραγματική πρόσληψη όλου του απαραίτητου προσωπικού.

Σας ευχαριστώ.

(Στο σημείο αυτό η Βουλευτής κ.Αικατερίνη (Κατερίνα) Νοτοπούλου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Νοτοπούλου.

Τον λόγο έχει η Υπουργός Κοινωνικής Συνοχής και Οικογένειας κ. Δόμνα-Μαρία Μιχαηλίδου.

Κυρία Υπουργέ, έχετε τον λόγο για την απάντησή σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία συνάδελφε, η ασφάλεια, η φροντίδα και η κοινωνική ένταξη των ατόμων με αναπηρία στον κοινωνικό ιστό είναι πολύ μεγάλη μας προτεραιότητα και τόσο στο επίπεδο της οικογένειας, αλλά και της δυστυχώς, ιδρυματικής φροντίδας, η οποία ακόμα υπάρχει, ακόμα και με τις πολλές προσπάθειες μας αποϊδρυματοποίησης.

Όλες οι πολιτικές, οι οποίες έχουν εφαρμοστεί από τον προσωπικό βοηθό, τα έργα προσβασιμότητας, τα οποία θα γίνονται και γίνονται σε κατοικίες, σε φορείς, αλλά και σε χώρους επαγγελματικής εργασίας, το κομμάτι της εθνικής κάρτας αναπηρίας και η κανονικότητα στην καθημερινότητα που προκύπτει από αυτό, η ψηφιακή κάρτα αναπηρίας, το μητρώο αναπηρίας, η ψηφιοποίηση των ΚΕΠΑ στον βαθμό που αυτή είναι δυνατή, όλες αυτές οι μεταρρυθμίσεις, οι οποίες έχουν γίνει, δεν είναι σε σχεδιασμό. Έχουν γίνει και είναι στην κατεύθυνση της βοήθειας, αλλά ακόμη περισσότερο της ενίσχυσης και -λέξη κλειδί εδώ- της ένταξης των ατόμων με αναπηρία στην κοινότητα. Γι’ αυτό -σας ξαναλέω- γίνονται όχι μόνο σε οικογενειακό περιβάλλον, αλλά και σε ιδρυματικό.

Η μεγάλη προσπάθεια που κάνουμε είναι αυτή της αποϊδρυματοποίησης, δηλαδή της ένταξης του ατόμου στην κοινότητα, είτε σε οικογενειακό πλαίσιο είτε μέσω των φορέων που έχουμε, τον στεγών υποστηριζόμενης διαβίωσης, από τις οποίες το Κέντρο Κοινωνικής Πρόνοιας Κεντρικής Μακεδονίας τρέχει ήδη δέκα στέγες εντός αστικού ιστού.

Μέσα στην προσπάθεια αποϊδρυματοποίησης που κάνουμε, κοιτάζουμε και πώς η ενδυνάμωση που θα γίνεται στα παιδιά, αλλά και στους ενήλικες με αναπηρία μέσα στις δημόσιες δομές, θα είναι όσο πιο δυναμική και δυνατή γίνεται, έτσι ώστε να μπορέσει ένα ουσιαστικό ποσοστό των ανθρώπων αυτών, να ενταχθεί στο κοινωνικό πλαίσιο. Το πετυχαίνουμε πάντα; Δεν το πετυχαίνουμε πάντα. Είμαστε περήφανοι, όπως λέτε κι εσείς, είμαστε ικανοποιημένοι; Όχι, δεν είμαστε ικανοποιημένοι και νομίζω δεν θα έπρεπε κανένας από τους τριακόσιους να είναι ποτέ ικανοποιημένος με την ιδρυματική φροντίδα, η οποία υπάρχει μέσα στους δικούς μας φορείς.

Συγκεκριμένα, στο πλαίσιο του «Αγίου Δημητρίου», θα αναφερθώ τόσο στο κτιριολογικό όσο και στο κομμάτι της στελέχωσης: Στο κτιριολογικό θα ήθελα –και θα καταθέσω και εγώ τις πληροφορίες στο Ελληνικό Κοινοβούλιο- να πω τρία κύρια έργα, τα οποία έχουν γίνει, έτσι ώστε οι εγκαταστάσεις του «Αγίου Δημητρίου» που έχω επισκεφθεί -γνωρίζω ότι τις έχετε επισκεφθεί και εσείς- να είναι σε καλύτερη κατάσταση από αυτές που είναι σήμερα. Πρώτον, έχουν ενταχθεί σε 200.000 ευρώ έργα συντήρησης και ανανέωσης ηλεκτρικών και υδραυλικών εγκαταστάσεων. Δεύτερον, εγκρίθηκε επιχορήγηση της τάξεως του μισού εκατομμυρίου ευρώ από το Πρόγραμμα «Ηλέκτρα», έτσι ώστε να έχουμε ενεργειακή αναβάθμιση των δομών αυτών. Τρίτον, μέσα από την πολύτιμη συνδρομή των γονέων -που ξέρετε κι εσείς πολύ καλά ότι είναι πάντα στο πλάι των εργαζομένων και των παιδιών τους, ειδικά στον Άγιο Δημήτριο- φτιάχτηκαν δύο καινούργιες παιδικές χαρές.

Επίσης, το κέντρο κάνει παράπλευρα -και αυτό θα έπρεπε να είναι αυτονόητο, αλλά δυστυχώς, δεν είναι ακόμα- πλήρη μελέτη πυροπροστασίας όπου προβλέπονται όλες οι απαραίτητες ενέργειες για τη συντήρηση του συστήματος σε ετήσια βάση.

Σε επίπεδο στελέχωσης έχετε δίκιο. Τα ιδρύματα μας και δη τα δημόσια είναι υποστελεχωμένα. Από το 2020 έχουμε και έχω σε προσωπικό επίπεδο προσπαθήσει να κάνω δύο παρεμβάσεις. Οι πρώτες έχουν να κάνουν με τις περίφημες στελεχώσεις covid, όπου το 2020 αυξήσαμε κατά ένα τρίτο το στελεχιακό δυναμικό των ιδρυμάτων μας κάτω από την ομπρέλα covid και των υψηλότερων αναγκών που είχαμε τότε μέσα σε κλειστές δομές αναπηρίας, θεραπευτήρια χρονίων παθήσεων, κλειστές δομές προστασίας παιδιών, έτσι ώστε να υπάρχει κόσμος να προσέχει τα παιδιά μας.

Αυτές οι προσλήψεις του ένα τρίτον παραπάνω προσωπικού έχουν συνεχιστεί ακόμα και σήμερα που η νόσος έχει εκλείψει και ανανεώθηκαν από την προκάτοχό μου και τώρα ανανεώθηκαν πάλι μέχρι και τον Αύγουστο του 2026.

Δεύτερον, και κλείνω με αυτό. Αυτό που καταλαβαίνουμε και καταλαβαίνετε και εσείς, και έχουν δίκιο οι εργαζόμενοι που το λένε και έχουν δίκιο και οι γονείς που το λένε, είναι ότι οι άνθρωποι που εργάζονται με τα παιδιά τους πρέπει να είναι μόνιμοι υπάλληλοι, γιατί γνωρίζουν τις ιδιαιτερότητες και τα χαρακτηριστικά των παιδιών και δεν μπορούν να αλλάζουν κάθε χρόνο ή κάθε δεκαοκτώ μήνες.

Οι προσλήψεις, για να το πω σωστά, έχουν προκηρυχθεί από τον ΑΣΕΠ, συγκεκριμένα τριάντα έξι θέσεις για τον Άγιο Δημήτριο. Παρ’ όλ’ αυτά –εδώ θέλω να λέω την αλήθεια-, έχουν αργήσει πολύ πιο πολύ απ’ ό,τι θα θέλαμε. Οπότε, συνεχίζουμε και λειτουργούμε με τις ανανεώσεις του επικουρικού προσωπικού μέχρις ότου οι αυξημένες αυτές θέσεις που θα έρθουν μέσω ΑΣΕΠ έρθουν και πληρώσουν τα κενά που καλύπτονται μέσω θέσεων ορισμένου χρόνου αυτή τη στιγμή στους φορείς μας.

(Στο σημείο αυτό η Υπουργός Κοινωνικής Συνοχής και Οικογένειας κυρία Δόμνα – Μαρία Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θέλω να κάνω μία θερμή παράκληση και στους συναδέλφους μου Βουλευτίνες και Βουλευτές, αλλά και στις κυρίες και κυρίους Υπουργούς. Πρέπει να ξαναπροσδιορίσουμε τα μεγέθη του χρόνου που έχουμε. Είναι δεκαέξι επίκαιρες ερωτήσεις για σήμερα.

Πρέπει να λέτε και στους συνεργάτες σας ότι υπάρχει η πρωτολογία του Βουλευτή για δύο λεπτά -πάντα υπάρχει μια ανοχή, αλίμονο. Η κατανόηση υπάρχει- και η δευτερολογία είναι τρία λεπτά. Για τον Υπουργό υπάρχει πρωτολογία τρία λεπτά και δευτερολογία τρία λεπτά. Η ανοχή βεβαίως πάντα γίνεται από το Προεδρείο, αλλά να μην ξεφεύγουμε και τόσο πολύ.

Κυρία Νοτοπούλου, έχετε τον λόγο για τη δευτερολογία σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, άκουσα την απάντησή σας με προσοχή.

Πράγματι, θα επαναλάβω πως η αγωνία των εργαζομένων για την αναβάθμιση των χώρων και για τις προσλήψεις είναι έκδηλη και μας διατυπώνεται κάθε φορά σε κάθε συνάντηση και σε κάθε κινητοποίηση και προφανώς των γονέων, αλλά και δική μας.

Θέλω όμως να σας θυμίσω πως δεν υπάρχει καμία δικαιολογία για την ολιγωρία σε πρόσληψη προσωπικού. Διανύετε εξίμισι χρόνια διακυβέρνησης, κυρία Μιχαηλίδου.

Θα σας πω επίσης πως τα προγράμματα τα οποία επικαλεστήκατε, και τα οποία γνωρίζω, για την ενεργειακή αναβάθμιση δεν αρκούν. Και μια απλή ματιά στις φωτογραφίες που κατέθεσα νομίζω ότι αρκεί για να εξάγουμε το συμπέρασμα πως σε καμία περίπτωση δεν απαντάτε στο κύριο πρόβλημα.

Εάν το Ταμείο Ανάκαμψης είχε χρησιμοποιηθεί για να υποστηριχθούν πραγματικά οι δομές, σήμερα και το Κέντρο στη Θεσσαλονίκη και όλα τα υπόλοιπα κέντρα θα βρίσκονταν σε πολύ καλύτερη κατάσταση, θα ήταν στοιχειωδώς ασφαλείς δομές. Σήμερα δεν είναι ασφαλείς.

Δεν μπορεί κανείς από την Κυβέρνησή σας να ισχυριστεί σήμερα ή αύριο ότι δεν γνώριζε. Διότι έχουμε αναδείξει το ζήτημα πάρα πολλές φορές. Σε συζήτησή μας με την κυρία Ζαχαράκη, αλλά και εσείς αναφερθήκατε στην αποϊδρυματοποίηση. Προφανώς και συμφωνούμε, προφανώς είναι το ζητούμενο.

Θα μου επιτρέψετε όμως, κυρία Υπουργέ, να πω ότι αποϊδρυματοποίηση για την Κυβέρνησή σας υπάρχει μόνο στα λόγια. Καμιά δομή πραγματικά δεν έχετε υποστηρίξει. Εξακολουθούν να υπάρχουν σε εκκρεμότητα όλες οι σωστές πρωτοβουλίες που θα έπρεπε να έχουν ληφθεί.

Αποϊδρυματοποίηση σημαίνει να πάρετε πρωτοβουλίες, να εφαρμόσετε πολιτικές πρακτικές πολύ συγκεκριμένες για την αποϊδρυματοποίηση και για τα άτομα με αναπηρία και για όλους τους ευάλωτους που χρειάζονται να μπουν σε μια διαδικασία αποϊδρυματοποίησης, για να ξεφύγουν από δομές που ανήκουν στο παρελθόν, που στην πραγματικότητα θα έπρεπε να ανήκουν.

Αποϊδρυματοποίηση δεν σημαίνει, κυρία Υπουργέ, ότι αφήνετε τα ιδρύματα στη τύχη τους, ότι αφήνετε τους ανθρώπους εκεί να είναι εγκαταλελειμμένοι, ότι αφήνετε τους χώρους να ρημάζουν, ότι αφήνετε τις δομές να εκφυλίζονται, ότι αφήνετε τους εργαζόμενους να λειτουργούν στο «κόκκινο» σε συνθήκες πάρα - πάρα πολύ άσχημες και δύσκολες.

Επειδή η αποϊδρυματοποίηση στην πραγματικότητα είναι άγνωστη λέξη -μπορεί να την έχετε ως τίτλο, αλλά στην πολιτική σας πουθενά δεν εφαρμόζεται-, όσο ζήλο και φιλότιμο και να επιδείξουν οι εργαζόμενοι ή οι γονείς το πρόβλημα δεν επιλύεται και έχετε ευθύνη.

Κύριε Πρόεδρε, θα καταθέσω -κλείνω με αυτό- έκθεση της Εθνικής Αρχής Διαφάνειας. Την έχω ξανακαταθέσει και την επαναφέρω. Λέει ότι οι κύριες ανεπάρκειες της δομής εντοπίζονται στην έλλειψη ανθρώπινων πόρων και στην απουσία συστηματικής και εξειδικευμένης εκπαίδευσης προσωπικού. Υφίστανται πάγιες και σοβαρές ελλείψεις σε προσωπικό ειδικοτήτων και ιδιαίτερα σε προσωπικό φροντίδας που, σε συνδυασμό με τη σοβαρότητα και πολυπλοκότητα της κατάστασης των περιθαλπόμενων, δεν εξασφαλίζουν ασφαλείς συνθήκες διαβίωσης, ποιότητα παρεχόμενων υπηρεσιών και καθιστούν δυσχερή την εξατομικευμένη φροντίδα των περιθαλπόμενων.

Θα καταθέσω, εκτός από αυτή, πολλά έγγραφα από το Σωματείο Γονέων και Κηδεμόνων του Ιδρύματος «Άγιος Δημήτριος», 28-04-2025, 15-03-2024 και πάει λέγοντας. Δεν θα τα αναφέρω για οικονομία χρόνου.

Θα καταθέσω και πάρα πολλά δημοσιεύματα, διότι σήμερα ήταν πολύ ευγενική η απάντησή σας, αλλά έξι χρόνια είναι αυτή η κατάσταση. Ξαναλέω ότι υπάρχει καταδίκη σε Πρόεδρο επί δικής σας θητείας, στελέχους της Νέας Δημοκρατίας.

Θα καταθέσω δελτίο τύπου για την κατάρρευση του Κέντρου Κοινωνικής Πρόνοιας των ίδιων των εργαζόμενων, που καλούν σε κινητοποιήσεις.

(Στο σημείο αυτό η Βουλευτής κυρία Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή η κατάσταση είναι πάρα πολύ σοβαρή και προφανώς χρειάζεται μόνιμο προσωπικό και προσλήψεις, επιτέλους κάντε τις, και πολύ περισσότερες και εξειδικευμένες και σε όλα τα κέντρα κοινωνικής πρόνοιας και ειδικά σε αυτό.

Κανείς δεν δικαιούται σήμερα να ισχυρίζεται ότι δεν γνωρίζει ή ότι μπορεί να πάει έστω και μία μέρα ακόμη αυτή η κατάσταση. Δεν μπορεί να πάει ούτε μια μέρα, κυρία Υπουργέ.

Κυρία Υπουργέ, έχετε τον λόγο για τη δευτερολογία σας.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε, και με συγχωρείτε για την υπέρβαση του χρόνου πριν. Μια ελαφριά αδιαθεσία που νιώθω, νομίζω ότι η συζήτηση περί αποϊδρυματοποίησης με σηκώνει ηθικά ακόμα πιο πολύ.

Όσον αφορά τη στελέχωση, ποτέ δεν μπορώ να είμαι ευχαριστημένη με την κατάσταση και των ιδιωτικών και των δημόσιων φορέων. Αυτό που θέλουμε είναι τα άτομα με αναπηρία και τα παιδιά να ζουν εντός κοινότητας και εντός οικογένειας. Δεν θα μπορούσα ποτέ να είμαι ευχαριστημένη μιλώντας για οποιαδήποτε δομή.

Και όσο καιρό είμαι εδώ -έξι χρόνια σχεδόν κλείνω στην κοινωνική πρόνοια, νομίζω ότι έχω δώσει πολύ μεγάλο αγώνα και σε προσωπικό επίπεδο έτσι ώστε να καταλάβουμε όλοι οι Έλληνες ότι η δομή και ο χαρακτήρας των ιδρυμάτων από μόνος του είναι κακοποιητικός, κάτι που κανείς δεν μπορούσε να καταλάβει στην ουσία του. Και ούτε εγώ το είχα καταλάβει πριν μιλήσω με ειδικούς παιδικής προστασίας.

Τι έχουμε προσπαθήσει να κάνουμε γι’ αυτό;

Κυρία συνάδελφε, τα πέντε χρόνια της διακυβέρνησης ΣΥΡΙΖΑ μπορώ να σας πω ότι δεν έγινε ούτε μία πρόσληψη, όχι μόνο στη συγκεκριμένη δομή, αλλά σε όλα τα Κέντρα Κοινωνικής Πρόνοιας της χώρας. Θα μου πείτε τους λόγους; Θα μου πείτε τους λόγους. Όμως, πρόσληψη δεν έγινε καμία.

Το 2023 που έφυγα από το Υφυπουργείο Κοινωνικής Πρόνοιας τότε, το οποίο υπαγόταν τότε υπενθυμίζω στο Υπουργείο Εργασίας, το 80% των προσλήψεων μονίμων υπαλλήλων όλου του Υπουργείου Εργασίας -υπενθυμίζω ότι το Υπουργείο Εργασίας έχει τον ΕΦΚΑ, πολύ σημαντικό φορέα, έχει τη ΔΥΠΑ, εξίσου σημαντικό φορέα, και είχε και τα Κέντρα Κοινωνικής Πρόνοιας - έγινε στα Κέντρα Κοινωνικής Πρόνοιας, με διαταγή του ίδιου του Πρωθυπουργού, γιατί καταλάβαινε ακριβώς τις ανάγκες που υπάρχουν και είπε ότι, ναι, από τις προσλήψεις που θα δώσουμε στο Υπουργείο Εργασίας προτεραιότητα θα δοθούν στις δομές.

Αυτές οι προσλήψεις γίνανε και, ναι, λόγω καθυστέρησης των διαδικασιών του ΑΣΕΠ -οριζόντιων καθυστερήσεων. Δεν είναι ότι ο ΑΣΕΠ ποτέ λειτουργούσε καλύτερα, δεν είμαστε περήφανοι γι’ αυτό. Όμως, αυτή είναι η οριζόντια ταχύτητα του ΑΣΕΠ-, δεν έχουν υλοποιηθεί όλες οι προσλήψεις οι οποίες έχουν προβλεφθεί από τότε.

Θα κλείσω με αυτό. Όσον αφορά την αποϊδρυματοποίηση, δεν νομίζω ότι υπάρχει άλλη κυβέρνηση που να έχει κάνει προσπάθεια για αποϊδρυματοποίηση και να έχει μετουσιωθεί στην πράξη και όχι στα λόγια. Το 50% των παιδιών που βρήκαμε στις δομές από δύο χιλιάδες διακόσια έχουν γίνει χίλια εκατό.

Αυτό τι σημαίνει; Ότι τα μισά παιδιά τα οποία βρίσκονταν σε μονάδες παιδικής προστασίας, για τις οποίες υπενθυμίζω ότι δεν υπήρχαν ποτέ προδιαγραφές στο δικό μας κράτος –διακόσια χρόνια κράτος δεν υπήρχαν ποτέ προδιαγραφές-, τα μισά παιδιά αποϊδρυματοποιήθηκαν.

Έγινε ο θεσμός του Επαγγελματία Αναδόχου, έτσι ώστε ένας άνθρωπος ο οποίος αποφασίζει να πάρει στην οικογένειά του ένα παιδί με αναπηρία να το κάνει, πρώτον, με πλαίσιο και, δεύτερον, με πληρωμή από το κράτος.

Τρίτον, Στέγες Υποστηριζόμενης Διαβίωσης. Το 2019 που βρεθήκαμε στην Κυβέρνηση υπήρχαν 60 Στέγες Υποστηριζόμενης Διαβίωσης σε όλη την Ελλάδα. Σήμερα που αυξήσαμε τα τροφεία από το 30 στο 60 και για τους υψηλής αναπηρίας στο 70, ξέρετε πόσες έχουμε; Έχουμε 147. Δηλαδή, υπερδιπλασιασμός.

Κλείνω με αυτό. Λέτε ότι δεν εντάξαμε τα Κέντρα Κοινωνικής Πρόνοιας στο Ταμείο Ανάκαμψης. Λέτε με όλες τις προσπάθειες που έχουμε κάνει να μην το σκεφτήκαμε; Προφανώς το σκεφτήκαμε. Και ήταν και πολύ μεγάλη προτεραιότητά μας και προσπαθήσαμε να κάνουμε την εξήγησή μας στους Ευρωπαίους όσο πιο διασταλτική γίνεται έτσι ώστε να το δεχθούν. Τι γίνεται όμως; Σε περίπτωση που εσείς ή οι υπόλοιποι συνάδελφοί μας δεν το γνωρίζουν. Τα Κέντρα Κοινωνικής Πρόνοιας και οι φορείς τους θεωρούνται ιδρυματικοί φορείς. Μόνο οι Στέγες Υποστηριζόμενης Διαβίωσης από κλειστούς φορείς δεν θεωρούνται ιδρυματικοί φορείς. Οπότε είναι τελείως εκτός της κοινωνικής δαπάνης της Ευρωπαϊκής Ένωσης ως φορείς που μπορεί να θεωρηθούν επιλέξιμοι για οποιαδήποτε χρηματοδότηση. Οπότε επειδή όλα τα κλειστά κέντρα, ο «Άγιος Δημήτριος», η «Αγία Βαρβάρα», το «Ιωσηφόγλειο», ο «Άγιος Ανδρέας», όλοι οι φορείς αυτοί θεωρούνται κλειστού τύπου φορείς από την Ευρωπαϊκή Ένωση, δεν μπορούν εξ ορισμού -δυστυχώς για όλους εμάς- να χρηματοδοτηθούν με ευρωπαϊκά εργαλεία.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κυρία Υπουργέ.

Θα συζητήσουμε τώρα την έβδομη με αριθμό 1141/27-6-2025 επίκαιρη ερώτηση δεύτερου κύκλου του Βουλευτή Κορινθίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Ψυχογιού προς την Υπουργό Παιδείας, Θρησκευμάτων και Αθλητισμού με θέμα:  «Ανάγκη άμεσης στήριξης της φοιτητικής στέγης, των υποδομών και του προσωπικού στις Σχολές του Πανεπιστημίου Πελοποννήσου στην Κόρινθο».

Θα απαντήσει ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου.

Κύριε Ψυχογιέ, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υφυπουργέ, φέρνουμε στη Βουλή ένα ζήτημα πολύ κρίσιμο και για την Κόρινθο, αλλά και για την Πελοπόννησο συνολικά. Όπως ξέρετε, λειτουργεί από το 2004 η Σχολή Κοινωνικών Επιστημών η οποία περιλαμβάνει το Τμήμα Κοινωνικής και Εκπαιδευτικής Πολιτικής και το Τμήμα Πολιτικής Επιστήμης και Διεθνών Σχέσεων. Έχω πολλές φορές επισκεφθεί το πανεπιστήμιο. Έχω συνομιλήσει με τους καθηγητές, με τους φοιτητές, με τους εργαζόμενους εκεί, έχω συμμετάσχει σε εξωστρεφείς δράσεις του πανεπιστημίου και ξέρω τη σημασία αλλά και τη δουλειά που γίνεται εκεί.

Δυστυχώς, είκοσι χρόνια μετά την ίδρυσή του, υπάρχει ακόμα το κτιριακό ζήτημα το οποίο έχει να κάνει με εγκαταστάσεις και αίθουσες του πανεπιστημίου. Κάποιες από αυτές φιλοξενούνται στο Δημοτικό Θέατρο Κορίνθου, κάποιες άλλες σε ένα χώρο που από κάτω είναι το Κέντρο Υγείας και η Τοπική Μονάδα Υγείας και δίπλα είναι σούπερ μάρκετ. Καταλαβαίνετε ότι δεν εκπληρώνει τον σκοπό και δεν ανταποκρίνεται και στην ποιότητα και το επίπεδο της παρεχόμενης εκπαίδευσης και του έργου που γίνεται εκεί.

Σ’ εκείνο, λοιπόν, που θέλουμε να εστιάσουμε είναι, πρώτον, αν υπάρχει κάτι νεότερο. Ζητάμε να γίνει το κτιριακό θέμα με την έννοια των φοιτητικών εστιών που υπήρχε προγραμματισμένο πολλά χρόνια -όχι τώρα- στο Στρατόπεδο Ανδριανόπουλου που έχει εγκαταλειφθεί και είναι μία ευκαιρία να αξιοποιηθεί γι’ αυτόν τον σκοπό, αλλά και πώς θα στηρίξετε συνολικά, όχι μόνο στην Κόρινθο, τους φοιτητές οι οποίοι έρχονται στην Κόρινθο και έχουν μεγάλες δυσκολίες να καλύψουν τις ανάγκες στη στέγη. Έχουν έξοδα μετακίνησης, είτε από ή προς τον Προαστιακό με τα ΚΤΕΛ και τα έξοδα διαβίωσής τους είναι πολύ υψηλά με βάση και την ακρίβεια που υπάρχει.

Θέλουμε να σας θέσουμε ένα ζήτημα το οποίο έχει απασχολήσει και το δημοτικό συμβούλιο της Κορίνθου. Έχει απασχολήσει τους συλλόγους των φοιτητών. Έχει απασχολήσει επιστήμονες στην περιοχή με αρθρογραφία τους αλλά απασχολεί πάρα πολύ κι εμάς διότι το πανεπιστήμιο είναι προίκα, είναι πλούτος για την Κόρινθο. Αναβαθμίζει την περιοχή, αναβαθμίζει το επίπεδο της τοπικής κοινωνίας, συμβάλλει και οικονομικά και αναπτυξιακά αλλά πρωτίστως είναι ένα κοινωνικό δικαίωμα με 270 φοιτητές και φοιτήτριες να έχουν εισαχθεί σύμφωνα με τα επίσημα στοιχεία για το έτος 2025-2026. Άρα, επικεντρωνόμαστε κατ’ αρχάς στην πρωτολογία μου σε αυτό.

Ποια συγκεκριμένα μέτρα, δηλαδή, προτίθεστε να λάβετε και για την υλοποίηση κάποια στιγμή των φοιτητικών εστιών και του campus στο εγκαταλελειμμένο Στρατόπεδο Ανδριανόπουλου έξω από την Κόρινθο, αλλά και για τη στήριξη της φοιτητικής στέγης για τα ενοίκια τα οποία έχουν να κάνουν και με τους φοιτητές και με τους ιδιοκτήτες των ακινήτων οι οποίοι δεν θέλουν όλοι να εκμεταλλευτούν τους φοιτητές. Είναι και κάποιοι οι οποίοι θέλουν να κρατήσουν τις τιμές χαμηλά αλλά πρέπει και οι φοιτητές να έχουν τη δυνατότητα να τα καλύψουν.

Ευχαριστώ και θα επανέλθω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Ψυχογιό.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, θα ξεκινήσω με βάση την ερώτησή σας από το θέμα της στελέχωσης του Πανεπιστημίου Πελοποννήσου. Είναι προφανές και το γνωρίζουμε όλοι ότι το ελληνικό δημόσιο πανεπιστήμιο υπάρχει για τις φοιτήτριες και τους φοιτητές μας και επικουρείται ουσιαστικά από το ακαδημαϊκό προσωπικό και το λοιπό προσωπικό. Άρα, για να μπορέσει να υπάρξει -που υπάρχει- σοβαρό ουσιαστικό, εξωστρεφές, διεθνοποιημένο ελληνικό δημόσιο πανεπιστήμιο θα πρέπει να υπάρχει μια σωστή αναλογία σε όλα. Αναφορικά, λοιπόν, με τη στελέχωση, όπως είπα και πριν, όσον αφορά στο διδακτικό προσωπικό, τα μέλη ΔΕΠ για το ακαδημαϊκό έτος 2019-2020 -για να μην πάμε πίσω- είχαν εγκριθεί 500 θέσεις ΔΕΠ στα ΑΕΙ της χώρας εκ των οποίων κατανεμήθηκαν 26 στο Πανεπιστήμιο Πελοποννήσου.

Στη συνέχεια, από το 2020 μέχρι και το 2025 συνολικά στα ελληνικά δημόσια πανεπιστήμια έχουν δοθεί 2.470 θέσεις. Για να είμαι ακόμα πιο συγκεκριμένος στο 2025 ενώ αφυπηρέτησαν από όλα τα ελληνικά δημόσια πανεπιστήμια 353 ακαδημαϊκοί συνάδελφοι δόθηκαν 750 νέες θέσεις συν 200 για τις ιατρικές σχολές, για τις κλινικές ειδικότητες. Από αυτές, λοιπόν, τις θέσεις τα τελευταία πέντε χρόνια οι 65 έχουν κατανεμηθεί το 2025 στο πανεπιστήμιο Πελοποννήσου. Τα τελευταία χρόνια από το 2020 ως το 2025 91 θέσεις στο Πανεπιστήμιο Πελοποννήσου.

Όσον αφορά τώρα στο έκτακτο εκπαιδευτικό προσωπικό, για διδάσκοντες του νομού 407, από το 2019 έως το 2022 είχαμε 850 θέσεις συνολικά, 51 θέσεις στο Πανεπιστήμιο Πελοποννήσου. Επίσης, εντεταλμένοι διδάσκοντες σύμφωνα με τον ν.4957/2022 από τις 282 θέσεις, 27 στο Πανεπιστήμιο Πελοποννήσου. Άρα, λοιπόν, στο σημείο αυτό να θυμίσω ότι σύμφωνα με τη νομοθεσία η κατανομή όλων των θέσεων που δίνεται σε ένα πανεπιστήμιο γίνεται με απόφαση της συγκλήτου του ιδρύματος.

Πάμε τώρα στα δύο τμήματα της Πελοποννήσου. Το Τμήμα Κοινωνικής και Εκπαιδευτικής Πολιτικής έχει 16 μέλη ΔΕΠ. Τρέχουν δύο προκηρύξεις, άρα θα γίνουν 18. Πέντε μέλη ΕΔΙΠ, ΕΕΠ, ΕΤΕΠ, πέντε άτομα μόνιμο διοικητικό προσωπικό όταν σε μεγάλα εκπαιδευτικά ιδρύματα, είτε το ΕΚΠΑ, είτε το Αριστοτέλειο υπάρχουν γραμματείες με ένα ή δυο. Έχει πέντε άτομα κι έναν συμβασιούχο υπάλληλο που αντιστοιχούν σε 850 φοιτητές.

Το Τμήμα Πολιτικής Επιστήμης και Διεθνών Σχέσεων έχει 17 μέλη ΔΕΠ. Τρέχουν δύο προκηρύξεις για νέες θέσεις. Εν συνόλω, 19. Τρία μέλη ΕΔΙΠ, ΕΕΠ, ΕΤΕΠ. Τρία άτομα μόνιμο διοικητικό προσωπικό, 2 συμβασιούχους για 750 ενεργούς φοιτητές. Άρα, λοιπόν, είναι αυταπόδεικτο ότι το Υπουργείο Παιδείας τα τελευταία χρόνια έχει μεριμνήσει. Θα μου πείτε είναι ικανός και αναγκαίος αριθμός για όλα τα πανεπιστήμια; Η απάντηση είναι προφανώς και όχι, όμως σε σχέση με το τι γινόταν παλιότερα έχει γίνει όχι απλώς γενναία, αλλά ουσιαστική αύξηση του αριθμού των παρεχομένων και μελών ΔΕΠ και υπόλοιπου προσωπικού στα δημόσια ελληνικά πανεπιστήμια. Αυτά σε ό,τι αφορά στη στελέχωση.

Όσον αφορά στις υποδομές, επισκευές και συντηρήσεις κτιρίων, εξοπλισμό, αναβάθμιση υποδομών στις φοιτητικές εστίες καθώς και αγορά ακινήτου για τη δημιουργία φοιτητικής εστίας στην Τρίπολη, το Πανεπιστήμιο Πελοποννήσου έχει χρηματοδοτηθεί από το αναπτυξιακό πρόγραμμα δημοσίων επενδύσεων του ΥΠΕΘΑ ύψους 7,5 εκατομμυρίων ευρώ. Είναι ανάλυση την οποία και θα καταθέσω στα Πρακτικά να υπάρχει για το πώς θα έχουν κατανεμηθεί με βάση το τι ζητάει το πανεπιστήμιο και την έγκριση από την αρμόδια υπηρεσία του Υπουργείου μας.

(Στο σημείο αυτό ο Υφυπουργός Παιδείας, Θρησκευμάτων και Αθλητισμού κ. Νικόλαος Παπαϊωάννου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη δευτερολογία μου θα επανέλθω συγκεκριμένα για τα θέματα των κτιρίων του πανεπιστημίου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας και καταγράφουμε τα στοιχεία. Φαντάζομαι θα είναι στη διάθεση και των φοιτητών και των ακαδημαϊκών εκεί της περιοχής, αλλά και της τοπικής κοινωνίας.

Έχει κάποιες ιδιαιτερότητες η Κόρινθος. Επειδή είναι κοντά, δεν θεωρείται αυτονόητο ότι οι φοιτητές θα μείνουν εκεί. Άρα, πρέπει -και γι’ αυτό γίνεται η ερώτηση- να υπάρξει ενίσχυση και στήριξη του πανεπιστημίου, γιατί η στελέχωση, το έμψυχο δυναμικό είναι το πρώτο και αυτό θα πρέπει να περιφρουρήσουμε, ενόψει της εισαγωγής των ιδιωτικών πανεπιστημίων. Καταλαβαίνετε ότι θα πρέπει τα δημόσια να είναι ο βασικός πυλώνας και μέσα από εκεί να γίνεται και η έρευνα και να μην γίνονται εκπτώσεις τόσο στο παρεχόμενο έργο, όσο και στις υποδομές. Επομένως, για εμάς είναι κρίσιμη η στελέχωση.

Κρατάω την απάντησή σας. Ξέρετε για τις διαδικασίες ότι κάποιες καθυστερούν. Επομένως, θέλουμε να τα δούμε και στην πράξη αυτά σύντομα, προκειμένου να προλάβουμε και το νέο ακαδημαϊκό έτος 2025-2026, όπου επαναλαμβάνω διακόσιοι εβδομήντα φοιτητές και φοιτήτριες θα εισαχθούν στην Κόρινθο για τις δύο σχολές που υπάρχουν εκεί.

Θέλω να επιμείνω -και φαντάζομαι στη δευτερολογία σας θα αναφερθείτε- στο κομμάτι της στέγασης. Ακριβώς επειδή υπάρχει ο προαστιακός και είναι ένα εργαλείο για τους φοιτητές που μπορούν να μετακινούνται, θέλουμε η Κόρινθος να είναι βάση, να είναι ένα κέντρο στο οποίο και θα υπάρχει η φοιτητική ζωή των παιδιών αυτών και θα ξεκινάει η ακαδημαϊκή τους πορεία και θα μένουν οι καθηγητές.

Αυτό όμως, για να γίνει, θέλει και τα συναρμόδια Υπουργεία, με πρωτοβουλία δική σας, να συμβάλουν είτε στο επίδομα ενοικίου, είτε στο να κάνουν κάποιες παρεμβάσεις -για παράδειγμα στην Κρήτη σε κάποιες σχολές δεν υπάρχουν εστίες, αλλά υπάρχουν ολόκληρες περιοχές και ακίνητα τα οποία μισθώνονται γι’ αυτόν τον σκοπό-, είτε και με άλλους τρόπους, αλλά κυρίως με τις φοιτητικές εστίες που κάποτε πρέπει να γίνουν στην Κόρινθο, διότι υπήρχε πρόβλεψη γι’ αυτό. Έτσι, θα μπορέσουμε να κρατήσουμε τον κόσμο εκεί και θα μπορέσουμε να έχουμε όλη αυτήν την ώσμωση που είναι πάρα πολύ σημαντική και για τις εκδηλώσεις που γίνονται και για τοπικά ζητήματα που αναδεικνύουμε και για να μπορέσουμε να έχουμε και εφαρμογή στις τοπικές οικονομίες από αυτά τα οποία ερευνά το Πανεπιστήμιο.

Με αυτές τις σκέψεις θα επιμείνουμε στο να παρακολουθήσουμε την υλοποίηση αυτών που είπατε για τη στελέχωση του Πανεπιστημίου ένα προς ένα τα σημεία και θα επανέλθουμε αν χρειαστεί. Και θα παρακολουθήσουμε με μεγάλη προσοχή και την απάντησή σας για το κτιριακό που και οι δύο σχολές έχουν πρόβλημα. Δεν αξίζει στη δουλειά που γίνεται εκεί αυτή η εγκατάσταση που υπάρχει και για τη μια σχολή και για την άλλη και πρέπει να λάβετε άμεσα μέτρα γι’ αυτό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Ψυχογιό.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, θα ξεκινήσω από την πρώτη παρατήρηση που κάνατε στη δευτερολογία σας. Μιλήσατε για καθυστερήσεις για την ολοκλήρωση των εκλογών των μελών ΔΕΠ των πανεπιστημίων. Εκείνο που θέλω να πω είναι το εξής. Πρώτον, από το 2019 και μετά αυτή η Κυβέρνηση θέσπισε την Εθνική Αρχή Ανώτατης Εκπαίδευσης που σημαίνει ότι, όποιο πανεπιστήμιο θέλει να ιδρύσει νέο τμήμα με πρόγραμμα σπουδών, αυτό δεν γίνεται όπως παλιά άκριτα: «ήρθα, θέλω πανεπιστήμιο στην πόλη μου, το στήνω».

Όχι, έρχεται, υποβάλλει την ακαδημαϊκή λογική και προοπτική του τμήματος, ιδιαίτερα για τα παιδιά που θα μπουν μέσα, τις φοιτήτριες και τους φοιτητές -γιατί γι’ αυτούς υπάρχει το πανεπιστήμιο- ώστε να μπορούν στο τέλος να έχουν πτυχίο το οποίο να συνάδει με την αγορά εργασίας. Κι όχι μόνο να φτιάξω πανεπιστήμιο στην πόλη μου ή στην όποια πόλη για να αυξήσω το οικονομικό, άμεσο ή έμμεσο, ΑΕΠ της πόλης. Αυτά γίνονταν παλαιότερα, άκριτα. Τώρα υπάρχει θεσμική διαδικασία που τη γνωρίζουν όλα τα πανεπιστήμια και πραγματικά είμαστε χαρούμενοι γιατί αυτή η ΕΘΑΑΕ ιδρύθηκε επί Κυβέρνησης της Νέας Δημοκρατίας.

Όσον αφορά δε, τις καθυστερήσεις να πω τα εξής. Όπως καλά ενδεχομένως γνωρίζετε, η καθυστέρηση δεν οφείλεται στην πολιτεία. Η καθυστέρηση οφείλεται στο εκάστοτε πανεπιστήμιο. Όλα τα πανεπιστήμια πήραν θέσεις πέρυσι τον Δεκέμβριο και από τις επτακόσιες πενήντα τρεις θέσεις που σας είπα προηγουμένως, σε όλα τα ελληνικά πανεπιστήμια έχουμε φτάσει Ιούλιο και υπάρχουν εβδομήντα εννέα θέσεις που δεν έχουν προκηρυχθεί ακόμα. Φταίει το Υπουργείο που δεν τις προκήρυξαν; Άρα, είναι διαδικαστικά θέματα των πανεπιστήμιων. Το πανεπιστήμιο είναι αυτόνομο. Άρα, εμπιστευόμαστε τα πανεπιστήμια και για το υπόλοιπο.

Πάμε τώρα στα κτιριακά. Όπως μας ενημέρωσε η Πρυτανεία του Πανεπιστημίου και ο Πρύτανης κ. Θανάσης Κατσής -και να πω εκ προοιμίου ότι το Πανεπιστήμιο Πελοποννήσου είναι ένα δυναμικά αναπτυσσόμενο ελληνικό δημόσιο πανεπιστήμιο και το πιστεύω ακράδαντα- ότι παρά τις προσπάθειες που έχουν γίνει δεν έχει καταστεί εφικτή η μετεγκατάσταση τμημάτων σε ιδιόκτητο χώρο. Αναζητήθηκαν λύσεις εντός του αστικού ιστού, όπως μας πληροφορούν, δηλαδή η Παλιά Αγορά και ο Σιδηροδρομικός Σταθμός, αλλά και εκτός, στην περιοχή των Εξαμιλίων, χωρίς αποτέλεσμα. Η πιο πρόσφατη πρωτοβουλία είναι η αίτηση του 2025 προς το Ταμείο Εθνικής Άμυνας για απευθείας παραχώρηση στο Πανεπιστήμιο συγκεκριμένων κτιρίων του Στρατοπέδου Καλογερογιάννη. Διάφορες τοπικές εφημερίδες και τοπικά άρθρα έρχονται και λένε ότι στο Στρατόπεδο αυτό υπάρχει μέσα μια δομή φιλοξενίας του Υπουργείου Μετανάστευσης, η δημοτική αρχή έχει πει ότι θα το πάρει για να το κάνει γήπεδο. Άρα, ούτε οι τοπικοί φορείς και το Δημοτικό Συμβούλιο έχουν συμφωνήσει τι θέλουν να κάνουν αυτό το Στρατόπεδο. Επομένως, δεν φταίει το Πανεπιστήμιο αν και η τοπική κοινωνία δεν μπορεί να συνομολογήσει ότι αυτός ο χώρος θα μπορούσε να δοθεί στο Πανεπιστήμιο.

Από εκεί και πέρα, σχετικά με τη φοιτητική στέγη, το Πανεπιστήμιο Πελοποννήσου έχει δύο φοιτητικές εστίες, στην Πάτρα και στην Καλαμάτα. Είναι ένα Πανεπιστήμιο ανοιγμένο σε πολλές πόλεις, ενώ είναι σε εξέλιξη η διαδικασία αγοράς φοιτητικής εστίας στην Τρίπολη. Στην Κόρινθο όντως δεν λειτουργεί φοιτητική εστία, λειτουργεί όμως στα πλαίσια της φοιτητικής μέριμνας, όπως γίνεται και σε άλλα πανεπιστήμια –να πω σε μεγάλο;- στο Αριστοτέλειο, έχουμε το ΤΕΦΑΑ στις Σέρρες που δεν έχουμε φοιτητική εστία, αλλά έχουμε εστίαση, κάτι το οποίο υπάρχει και στην Κόρινθο. Άρα, όταν έχουμε ένα πανεπιστήμιο το οποίο αναπτύσσεται σε τέσσερις, πέντε και έξι πόλεις ή σε έξι και επτά νησιά, τα οποία δημιουργήθηκαν με αυτά που είπα στην αρχή, αντιλαμβανόμαστε ότι κάνουμε ό,τι είναι δυνατόν έτσι ώστε να παρέχουμε στους φοιτητές φοιτητική μέριμνα.

Όσον αφορά τη φοιτητική στέγη θα σημειώσω το φοιτητικό στεγαστικό επίδομα. Το 2019 το φοιτητικό στεγαστικό επίδομα ήταν 1.000 ευρώ. Από το 2021-2022 έγινε 1.500 και 2.000 αντιστοίχως σε περίπτωση κατοίκησης, ενώ από το 2023-2024 και για όλα τα περιφερειακά ΑΕΙ έγινε 2.000 και 2.500 αντιστοίχως. Τα ποσά που δίνονται από την πολιτεία από το 2019-2020 μέχρι το 2023-2024 έχουν αυξηθεί από τα 51 εκατομμύρια στα 81 εκατομμύρια συνολικά για το φοιτητικό στεγαστικό επίδομα.

Θέλω επίσης να πω όσον αφορά τα δύο τμήματα του Πανεπιστημίου Πελοποννήσου, της Κορίνθου που είπατε, ότι έχουν υποβληθεί από το 2019 μέχρι σήμερα τριακόσιες εβδομήντα επτά αιτήσεις για φοιτητικό στεγαστικό επίδομα από τις οποίες έχουν εγκριθεί οι διακόσιες εβδομήντα τέσσερις.

Και για να κλείσω, κύριε Πρόεδρε, να πω το εξής. Τι έλεγε η νομοθεσία μέχρι τώρα; Ότι για να το πάρω, έπρεπε να νοικιάζω στον δήμο που είναι η έδρα του ΑΕΙ. Από φέτος στο Υπουργείο Παιδείας, θέλοντας να υπάρξει μέριμνα, τι κάναμε; Για να πάρω το στεγαστικό επίδομα μπορώ να νοικιάζω και σε περιοχή εντός του νομού, της περιφερειακής ενότητας δηλαδή που ανήκει το πανεπιστήμιο.

Έχουμε απ’ όσο γνωρίζω, και ελπίζω ότι τα γνωρίζω σχετικά καλά, πανεπιστήμια που η έδρα του πανεπιστημίου είναι στον δήμο Α΄, περνάει ένας κεντρικός δρόμος και δίπλα είναι ο δήμος Β΄. Στην Καλαμάτα, για να είμαστε ξεκάθαροι, ο ενοικιάζων στον δήμο Β΄ δεν μπορεί να πάρει διότι μέχρι τώρα λέγαμε το αντίθετο. Εμείς λοιπόν το βελτιώσαμε κι αυτό για να είναι κοντά στους φοιτητές.

Κλείνοντας, είναι προφανές λοιπόν ότι αυτή η Κυβέρνηση της Νέας Δημοκρατίας του Κυριάκου Μητσοτάκη όχι απλώς έχει φροντίσει για τη στελέχωση, όχι απλώς έχει φροντίσει για την οικονομική ενίσχυση, αλλά και οτιδήποτε έχει να κάνει σε σχέση με τη φοιτητική μέριμνα στα πλαίσια της δημοσιονομικής εικόνας της χώρας. Κάνουμε ό,τι μπορούμε συνεχώς κάθε χρόνο και γι’ αυτόν τον λόγο φαίνεται ξεκάθαρα η στήριξή μας στο ελληνικό δημόσιο πανεπιστήμιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ, γιατί αποδεικνύεται ότι η ακαδημαϊκή πολύχρονη εμπειρία σας ενισχύει και τις πολιτικές που εφαρμόζονται στο Υπουργείο Παιδείας.

Και συνεχίζουμε με την επόμενη επίκαιρη ερώτηση, στην οποία θα απαντήσει ο Υπουργός Μετανάστευσης και Ασύλου, κ. Αθανάσιος Πλεύρης και είναι η πέμπτη με αριθμό 1151/30-6-2025 επίκαιρη ερώτηση πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Μετανάστευσης και Ασύλου με θέμα: «Συμβατότητα των παλαιότερων δηλώσεων του Υπουργού με το ευρωπαϊκό και διεθνές δίκαιο και τις αρχές του κράτους δικαίου».

Κύριε Ηλιόπουλε, έχετε τον λόγο για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σε δημόσια ομιλία σας το 2011 σε εκδήλωση του ακροδεξιού περιοδικού Patria είχατε δηλώσει επί λέξει «Η φύλαξη των συνόρων δεν μπορεί να υφίσταται αν δεν υπάρχουν απώλειες και για να γίνω κατανοητός εάν δεν υπάρχουν νεκροί», «Όταν είσαι εδώ δεν θα υπάρχουν κοινωνικές παροχές», «Πρέπει να περνάνε χειρότερα», «Η κόλαση πρέπει να φαντάζει παράδεισος σε αυτό που θα ζουν εδώ πέρα». Οι παραπάνω δηλώσεις συνιστούν ωμή και ανενδοίαστη προτροπή σε παραβίαση της ανθρώπινης αξιοπρέπειας και των διεθνών υποχρεώσεων της χώρας. Πρόκειται για ρατσιστικές δηλώσεις, που προσβάλλουν βάναυσα τις αρχές του κράτους δικαίου, του ανθρωπισμού, της συνταγματικής προστασίας της ζωής και της απαγόρευσης της απάνθρωπης ή εξευτελιστικής μεταχείρισης.

Η ανάληψη της ηγεσίας του Υπουργείου Μετανάστευσης και Ασύλου από πολιτικό πρόσωπο που έχει προβεί σε τέτοιες τοποθετήσεις δημιουργεί εύλογα ερωτήματα για την κατεύθυνση της κυβερνητικής πολιτικής στο προσφυγικό και μεταναστευτικό, καθώς και για τη θεσμική αξιοπιστία της χώρας έναντι των ευρωπαίων και διεθνών εταίρων της. Επειδή ούτε το Ευρωπαϊκό Δικαστήριο ούτε η Ύπατη Αρμοστεία ούτε η κοινή λογική μπορούν να δεχτούν Υπουργό Μετανάστευσης που έχει προτείνει απώλειες ζωών ως τρόπο διαχείρισης του μεταναστευτικού, επειδή η Ευρώπη των ανθρωπίνων δικαιωμάτων δεν μπορεί να εκπροσωπείται από εκείνους που την αρνούνται κατάφωρα, επειδή η εικόνα μιας Κυβέρνησης που τοποθετεί υμνητή της βίας σε Υπουργείο αρμόδιο για δικαιώματα είναι ντροπή για την Ελλάδα, είναι απαραίτητο να μπει ένας φραγμός σε αυτούς που βάλλουν εναντίον των αρχών της δημοκρατίας, ειδικά να αναλαμβάνουν κυβερνητική εξουσία.

Κατόπιν αυτού ερωτάται ο κύριος Υπουργός: Η μεταναστευτική πολιτική επί των ημερών σας θα κινείται σε λογική νεκρών μεταναστών και κολαστηρίων που είναι εντελώς ασύμβατες με τον ευρωπαϊκό χάρτη θεμελιωδών δικαιωμάτων και με το ίδιο το ελληνικό Σύνταγμα; Πώς εγγυάστε ότι δεν θα εφαρμοστούν στην πράξη πολιτικές που αντλούν έμπνευση από τις παραπάνω δηλώσεις, ιδίως σε σχέση με τη διαχείριση συνόρων, τις επαναπροωθήσεις, τις συνθήκες διαβίωσης στις δομές φιλοξενίας και τη χορήγηση κοινωνικών δικαιωμάτων στους αιτούντες άσυλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):**  Και εγώ σας ευχαριστώ, κύριε Ηλιόπουλε, γιατί ήσασταν και ακριβής στο χρόνο.

Κύριε Υπουργέ, έχετε τον λόγο για την απάντηση σας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κύριε Ηλιόπουλε, πραγματικά είναι πολύ ενδιαφέρον να απαντάω για δηλώσεις και όχι για πολιτικές. Θα σας απαντήσω, όμως, ευθέως. Οι δηλώσεις τις οποίες αναφέρετε έχουν δύο επίπεδα.

Το πρώτο επίπεδο, να το ξεκαθαρίσουμε για να μην έχετε και καμία ανησυχία, είναι πως η φύλαξη των συνόρων δεν είναι αρμοδιότητα του Υπουργείου Μετανάστευσης και Ασύλου. Η φύλαξη των συνόρων ανήκει στο Λιμενικό και άρα για τη διαχείριση του Λιμενικού μπορείτε να κάνετε την αντίστοιχη ερώτηση στον αρμόδιο Υπουργό. Οφείλω να πω, όμως, ότι γυναίκες και άνδρες του Λιμενικού που πολλές φορές από εσάς και τις αντιλήψεις σας –με το «εσάς» αναφέρομαι στο κόμμα σας και γενικότερα στην Αριστερά- έχουν στοχοποιηθεί, όλα αυτά τα χρόνια έχουν σώσει πάνω από 300 χιλιάδες ανθρώπους στις θάλασσες και σε κάθε περίπτωση στοχοποιούνται. Το πνεύμα βέβαια των δηλώσεων είναι ότι η φύλαξη των συνόρων αποδέχεται και απώλειες. Η φύλαξη των συνόρων είναι σε μια ευρύτερη έννοια, όπως αντιλαμβάνεστε. Εάν δεν φυλάσσονταν τα σύνορα τότε θα μπορούσαμε να αποσύρουμε τα πάντα και απλώς να αφήνουμε τον κόσμο να έρθει. Όταν ο κόσμος έρχεται με οποιαδήποτε ιδιότητα προφανώς, στην προσπάθεια φύλαξης των συνόρων, χωρίς να σημαίνει ότι θα κάνεις επιθετική ενέργεια, μπορεί να υπάρχουν και απώλειες. Αυτό ήταν το πνεύμα της δήλωσης και σε κάθε περίπτωση δεν έχω την αρμοδιότητα.

Στο δεύτερο σκέλος τώρα. Είμαι οπαδός των αντικινήτρων. Και θα σας αναφέρω συγκεκριμένες πολιτικές που θα ακολουθήσουμε στους ανθρώπους, οι οποίοι έρχονται εδώ και δεν δικαιούνται διεθνούς προστασίας, άρα είναι παράνομοι μετανάστες. Στην πραγματικότητα κάνουν το χειρότερο πράγμα, δηλαδή εκμεταλλεύονται την ιδιότητά τους να παρουσιαστούν ως δήθεν πρόσφυγες για οικονομικούς λόγους και άρα τους πρώτους που προσβάλλουν είναι οι πρόσφυγες. Διότι όταν είναι οικονομικός ο λόγος που έρχεσαι και πας να καλυφθείς πίσω από κόσμο που πάντα κινδυνεύει, με συγχωρείτε αυτό θα έπρεπε να το βλέπετε.

Οφείλω να σας πω, κύριε Ηλιόπουλε, ότι εγώ το έκανα δήλωση, εσείς το κάνατε πράξη. Δεν εννοούσα κάτι παραπάνω από τη Μόρια που παραλάβαμε. Τη δήλωση μου, του 2011, της περιγραφής των συνθηκών, την έκανε πράξη το 2016 ο Αλέξης Τσίπρας με τη Μόρια, με κόσμο που ήταν τέσσερις και πέντε φορές πάνω από το κανονικό και τις συνθήκες τις οποίες είχατε. Άρα εμένα με κατηγορείτε για μία δήλωση, όταν η δήλωσή μου στην πραγματικότητα αποτυπώνεται σε αυτό το οποίο εσείς περιγράψατε.

Η δε υπηρεσία είχε μια ανησυχία και στις απαντήσεις τις οποίες έστειλε, μου δίνει μια σειρά από θέματα, τα οποία ισχύουν σήμερα για σίτιση, για χρήματα τα οποία παίρνουν, για ψυχολόγους που έχουν αναδείξει πώς είναι σήμερα οι συνθήκες και θα έρθουμε σε αυτό, στη δευτερολογία.

Εγώ σας λέω κάτι. Ναι, πρέπει να υπάρχει λογική αντικινήτρων. Και γιατί, κύριε Ηλιόπουλε; Από τις 22 χιλιάδες που ζήτησαν άσυλο το πρώτο πεντάμηνο του 2025, το 75% είναι άντρες. Εγώ ξέρω ότι οι γυναίκες καταπιέζονται κατά βάση στα καθεστώτα τα οποία βλέπουμε. Από αυτούς το 60%, το 58% είναι ηλικίας 18-34. Και αν βάλουμε και αυτούς που είναι στο όριο της ανηλικότητας, που κρύβουν πολλές φορές την ηλικία τους, φτάνουμε στο 66%. Από αυτούς ένας στους δύο από αυτούς -γιατί αυτήν τη στιγμή το άσυλο είναι στο 52% δεκτές αιτήσεις, 48% απορρίπτονται- έχουν έρθει παράνομα στη χώρα, γιατί δεν τυγχάνουν διεθνούς προστασίας. Αυτοί, κύριε Ηλιόπουλε, ναι, πρέπει να φύγουν. Και στη δευτερολογία μου θα σας πω ακριβώς τι πράξεις θα κάνουμε και έχουμε κάνει για να φύγουν, γιατί αυτά που σας λέω σήμερα τα λέγαμε από το 2019 και ο Κυριάκος Μητσοτάκης και οι Υπουργοί που διετέλεσαν. Αλλά τότε είχαμε μια άλλη Ευρώπη. Τώρα έχουμε μια Ευρώπη που έρχεται στις θέσεις ότι η μεταναστευτική πολιτική θα πρέπει να είναι σκληρή, δίκαια και θα σας την περιγράψω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):**  Ευχαριστώ, κύριε Υπουργέ.

Ορίστε, κύριε Ηλιόπουλε έχετε τον λόγο για τη δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Πλεύρη, να σας ρωτήσω κάτι; Έλληνας μόνο γεννιέσαι ή και γεννιέσαι και γίνεσαι; Να ένα από τα ερωτήματα που ο φίλος σας, ο κ. Βορίδης, θα έλεγε στρατηγικά. Ένα ερώτημα, στο οποίο είμαι σίγουρος ότι με τον παλιό Πλεύρη θα διαφωνούσα. Ο παλιός Πλεύρης θα έλεγε «Έλληνας μόνο γεννιέσαι». Σήμερα ξέρω ότι την έχετε ξεπεράσει αυτή τη διαφωνία σας. Πώς την έχετε ξεπεράσει; Θα σας δώσω ένα μόνο παράδειγμα. Είστε μέλος μιας Κυβέρνησης που δεν ντράπηκε να δώσει τιμητική πολιτογράφηση σε έναν άνθρωπο τουρκικής καταγωγής με μπλεξίματα στον νόμο, ο οποίος είχε οικονομικές δραστηριότητες στα κατεχόμενα της Κύπρου. Δεν μπορώ να φανταστώ κάποιον εθνικιστή και πατριώτη να δέχεται να είναι μέλος ενός κυβερνητικού σχήματος, που δίνει τιμητικές πολιτογραφήσεις, με επιστολή του κ. Γεωργιάδη, κορυφαίου στελέχους του κόμματος και της Κυβέρνησης, για άνθρωπο που είχε οικονομική δραστηριότητα στα κατεχόμενα της Κύπρου. Αλλά ποια είναι η πραγματική στρατηγική διαφωνία; Ότι όταν μιλάει το χρήμα δεν έχετε πρόβλημα. Όταν μιλάει το χρήμα δεν σας νοιάζει αν ο άλλος είναι Τούρκος, Σαουδάραβας, δεν βλέπετε ισλαμικό κίνδυνο, δεν βλέπετε τίποτα. Αν όμως μιλήσουμε για κάποιον Αλβανό εργάτη, για κάποιον Αιγύπτιο εργάτη, για κάποιον Ινδό εργάτη, εκεί ξαφνικά, κύριε Πλεύρη, γίνεστε πολύ αυστηροί. Εκεί είστε πάρα πολύ σκληροί.

Ανήκετε σε μια Κυβέρνηση που σας είναι πιο εύκολο να νομιμοποιήσετε χιλιάδες αιγοπρόβατα που δεν υπάρχουν, παρά να δώσετε χαρτιά και να αναγνωρίσετε ως Έλληνες πολίτες, ανθρώπους που μπορεί να είναι πλέον στη χώρα είκοσι και τριάντα χρόνια, που έχουν μεγαλώσει εδώ τα παιδιά τους, που έχουν κάνει οικογένειες, που έχουν βγάλει τίμια το ψωμί τους, ακόμα και όταν δεν είχαν χαρτιά, ακόμα και όταν ήταν παράνομοι, όχι με δική τους ευθύνη.

Κύριε Πλεύρη, αν έχετε γενναιότητα απαντήστε μου ένα απλό ερώτημα. Η αλβανική μετανάστευση έκανε καλό ή κακό στη χώρα; Μπορείτε να το απαντήσετε αυτό το ερώτημα ή θα κρυφτείτε; Η αλβανική μετανάστευση έκανε καλό ή κακό στη χώρα; Γιατί -να σας το κάνω και συγκεκριμένο και επίκαιρο- εμείς λέμε ότι αυτοί οι άνθρωποι βοήθησαν τη χώρα, ακόμα και όταν η χώρα τους εκμεταλλεύτηκε και αυτοί οι άνθρωποι είναι πολύ πιο χρήσιμοι και κρίσιμοι για την ελληνική κοινωνία από τους φραπέδες, τους χασάπηδες και τις διάφορες ακρίδες με τις οποίες λεηλατείτε αυτήν τη στιγμή την ελληνική κοινωνία.

Και πάμε τώρα και στο κρίσιμο, το τι λέτε ότι κάνετε και τι πραγματικά κάνετε. Υπάρχει περίπτωση να βρεθείτε με ομολόγους σας στην Ευρώπη, με διεθνείς οργανισμούς και να υποστηρίξετε αυτές τις δηλώσεις; Όχι, κύριε Πλεύρη, δεν υπάρχει περίπτωση. (GK)

Αυτές οι δηλώσεις είναι σαν το ανέκδοτο  με το λαγό και το λιοντάρι, λέμε καμιά ιστορία να περνάει η ώρα. Αυτές οι δηλώσεις απλά δείχνουν την υλοποίηση μιας ακροδεξιάς πολιτικής για να χαϊδεύετε λίγο αυτιά. Υπάρχει περίπτωση να θέλετε εσείς μια χώρα στην οποία θα φύγουν οι μετανάστες και θα διώξετε όποιον δεν έχει χαρτιά; Σοβαρά; Δεν θα σας αφήσουν. Θα καταρρεύσει η μισή οικονομία της χώρας.

Ποια είναι η πραγματική μας διαφωνία; Εσείς τους θέλετε εδώ χωρίς δικαιώματα, κύριε Πλεύρη –αυτή είναι η πραγματική μας διαφωνία- γιατί καλομάθατε από τη δεκαετία του ’90 και το πώς αυτούς τους ανθρώπους τους εκμεταλλεύτηκε η Ελλάδα χωρίς δικαιώματα. Καλομάθατε και δεν θέλετε να έχουν δικαιώματα.

Όμως το «λιγότερα δικαιώματα» είναι συνολική σας στρατηγική για την εργασία. Απλά στους Έλληνες το «λιγότερα δικαιώματα» σημαίνει δεκατριάωρο, μισθοί στον πάτο της Ευρώπης, χωρίς συλλογικές συμβάσεις, να απολύεσαι αν πας να κάνεις σωματείο. Αυτή είναι η ελληνική βερσιόν του «λιγότερα δικαιώματα». Αν ο άλλος είναι μετανάστης, το «λιγότερα δικαιώματα» σημαίνει ότι θα σου κάνουμε τη ζωή δύσκολη για να παίρνεις χαρτιά, θα σου κάνουμε τη ζωή δύσκολη στα πάντα και θα είσαι και αναλώσιμος, οποιαδήποτε στιγμή θα φοβάσαι. Ο φόβος είναι το πραγματικό στοιχείο της πολιτικής σας –αλλά όχι για να τους διώξετε- για να τους έχετε εδώ, χωρίς να μπορούν να έχουν τα πραγματικά δικαιώματα που θα έπρεπε να είχαμε σε μια ευρωπαϊκή χώρα.

Και επειδή τα στοιχεία είναι συγκεκριμένα, κύριε Πλεύρη, για το τι κάνατε και τι λέτε, είστε η Κυβέρνηση που έχετε δώσει τα πιο υψηλά ποσοστά χορήγησης ασύλου που έχουν καταγραφεί στην ιστορία του ελληνικού κράτους και κάνατε μία από τις πιο μαζικές νομιμοποιήσεις τα τελευταία είκοσι χρόνια. Αυτά έχετε κάνει. Γιατί το κάνατε; Γιατί είχατε την πίεση από τον αγροτικό κόσμο ότι δεν είχατε χέρια στην αγροτική παραγωγή και γιατί ο «φραπέ» και ο «χασάπης» δεν θα πάνε να μαζέψουν ελιές, κύριε Πρόεδρε. Ευρωπαϊκές επιδοτήσεις θα τρώνε. Δεν θα πάνε να μαζέψουν ελιές.

Άρα κλείνοντας, για να συνεννοηθούμε, η ρητορική σας αυτό το οποίο κυρίως κάνει –και αυτό το οποίο θα συνεχίσετε να κάνετε- είναι να εργαλειοποιεί το μεταναστευτικό σαν ένα κίνδυνο για την Ελλάδα. Και σας ξαναλέω. Αν έχετε το θάρρος, απαντήστε μου αν η αλβανική μετανάστευση έκανε καλό ή κακό στη χώρα. Θα εργαλειοποιήσετε το μεταναστευτικό για να χαϊδεύετε λίγο αυτάκια στα ακροδεξιά ακροατήρια, έχετε διάφορα προβλήματα τώρα που πρέπει να τα διαχειριστείτε.

Αυτό δεν ακυρώνει εγκλήματα που έχετε κάνει, όπως η Πύλος και πολύ ενδιαφέρουσα η παρατήρηση ότι τη στιγμή που έχουμε ανθρώπους του Λιμενικού που κατηγορούνται για την Πύλο, εσείς έχετε ήδη τρέξει να δώσετε το σήμα ότι ποτέ κανένας δεν έκανε τίποτα. Δεν ξεχνάμε το Φαρμακονήσι. Θα καταδικαστεί ξανά η χώρα από ευρωπαϊκά δικαστήρια για εγκλήματα. Όμως ακόμη και γι’ αυτά δεν έχετε το θάρρος να βγείτε να πείτε «κάνουμε push backs». Δεν έχετε το θάρρος γιατί ξέρετε ότι είναι παράνομο. Είναι παράνομο και εκεί βαράτε προσοχές. Τι θα πείτε; Ότι κάνετε «push backs»; Θα κάνετε τα εγκληματάκια σας αυτά ή την εγκληματάρα στην Πύλο όσο περισσότερο μπορείτε, θα κάνετε δύσκολη τη ζωή ανθρώπων που τρέχουν στις υπηρεσίες να πάρουν χαρτιά και τους καθυστερείτε δύο και τρία χρόνια, ενώ έπρεπε να έχουν πάρει χαρτιά. Καθυστερείτε δύο και τρία χρόνια ακόμα και παιδιά που γεννήθηκαν εδώ, δεν μιλάνε άλλη γλώσσα, δεν ξέρουν άλλη πατρίδα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω, κύριε Πρόεδρε.

Αυτά θα τα κάνετε, αλλά στο τέλος της ημέρας απλά η πολιτική σας κι εσείς θα είστε άλλο ένα παράδειγμα ότι οι ακροδεξιές κορώνες συνήθως απλά κρύβουν άλλη μια πολιτική απάτη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ωραία. Τώρα από τις δηλώσεις να πάμε στις πράξεις.

Κύριεσ Ηλιόπουλε, στις τέσσερις ημέρες που είμαι Υπουργός Μετανάστευσης και Ασύλου έχω προβεί στις εξής ενέργειες:

Πρώτα απ’ όλα, ζήτησα να έχω το ακριβές κόστος του κάθε μετανάστη ο οποίος βρίσκεται στις δομές μας και να κάνουμε μία επαναπροσέγγιση σε όλες τις παροχές και τα επιδόματα που δίνονται. Θα πρέπει να σεβόμαστε τα χρήματα των Ευρωπαίων φορολογουμένων και των Ελλήνων φορολογουμένων, …

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** «Φραπέ» και ο «χασάπης»!

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** ...οι οποίοι πληρώνουν –πολλοί από αυτούς βρίσκονται κάτω από το όριο της φτώχειας- προκειμένου να υπάρχει ξενοδοχειακή υπηρεσία σε μετανάστες.

Αντίστοιχα θα ελεγχθούν και συνολικά τα κονδύλια σεντ προς σεντ, λεπτό προς λεπτό, που έχουν δοθεί στις ΜΚΟ, διότι ο ανθρωπισμός των ΜΚΟ δεν είναι αλτρουιστικός. Όλα τα προγράμματα της Ευρωπαϊκής Ένωσης για το μεταναστευτικό περνάνε μέσα από ΜΚΟ, άρα είναι επάγγελμα.

Τρίτον, δίνεται η δυνατότητα αναθεώρησης του ασύλου. Πράγματι, επανεξετάζουμε το 52% αιτήσεων που δίνονται και στα πλαίσια του ευρωπαϊκού συμφώνου έδωσα εντολή να υπάρξουν διατάξεις, για να πάμε σε πιο αυστηρή χορήγηση του ασύλου.

Τέταρτον, στον κανονισμό των επιστροφών, ο οποίος αυτή τη στιγμή δρομολογείται στην Ευρωπαϊκή Ένωση –ήδη ενημέρωσα τον Ευρωπαίο Επίτροπο σε συνάντηση που είχαμε την Τρίτη- θέλουμε να έχουμε πολύ πιο σκληρό πλαίσιο επιστροφών και άρα θα πρέπει να δοθούν οι δυνατότητες με αλλαγή του πλαισίου ως προς τη χορήγηση ασύλου και των σταδίων που υπάρχουν, τα οποία αυτή τη στιγμή είναι αποτρεπτικά και πολύ πιο εύκολα κάποιος μένει.

Πέμπτον, ήδη με την Υφυπουργό ετοιμάζεται υπουργική απόφαση για να δούμε το πλαίσιο ελέγχου της ανηλικότητας και όποιος αρνείται να κάνει τις εξετάσεις που πρέπει, θα λογίζεται ως ενήλικος.

Έκτον, στο πλαίσιο το οποίο υπάρχει για τις αναγκαστικές επιστροφές, είμαστε σε συνεννόηση να αυξηθούν οι πτήσεις οι οποίες γίνονται, γιατί πραγματικά μπορούν να γίνουν και με το υπάρχον καθεστώς περισσότερες επιστροφές.

Έβδομον, πάμε στην κατεύθυνση με το ισχύον πλαίσιο που υπάρχει να μπορέσουμε να εφαρμόζουμε τη διοικητική κράτηση. Όποιος δεν έχει χαρτιά και έρχεται, αυτή τη στιγμή έχει ένα καθεστώς το οποίο στην πραγματικότητα μόλις μπει αν θέλει είναι στη δομή, αν θέλει φεύγει. Σε συνεργασία με την Ελληνική Αστυνομία θα αυξήσουμε αυτό το ποσοστό των διοικητικών κρατήσεων, για να ξέρει όποιος μπαίνει εδώ πέρα μέχρι να εξεταστεί δεν βρίσκεται σε ένα καθεστώς «κάνω ό,τι θέλω».

Και το σημαντικότερο, ο προκάτοχός μου Μάκης Βορίδης έχει ετοιμάσει ένα νομοσχέδιο, το οποίο τις επόμενες ημέρες ευελπιστώ θα βγει στη διαβούλευση, με τρία εμβληματικά στοιχεία: Θα γνωρίζουν από εδώ και πέρα ότι όποιος μπαίνει στην ελληνική επικράτεια δεν υπάρχει κανένας μηχανισμός νομιμοποίησης. Απολύτως! Άμα κριθεί ότι δεν μπορεί να πάρει άσυλο, η επιλογή του είναι μόνο να φύγει. Γιατί η επιλογή του είναι μόνο να φύγει; Διότι πλέον θα υπάρχει ποινικό αδίκημα της παραμονής, το οποίο θα εκτελείται αμέσως μόλις δικαστεί και θα πηγαίνει στη φυλακή και για να βγει από τη φυλακή θα υπάρχει μία δυνατότητα: να συνεργαστεί, να επιστρέψει στη χώρα του.

Και επιπλέον, επειδή γίνεται μία κατάχρηση του ασύλου ως προς τα μεταγενέστερα, δηλαδή αφού κάποιος έχει όλη τη δυνατότητα και την πολυτέλεια που του παρέχεται να κάνει την αίτησή του για άσυλο, μόλις απορριφθεί λέει «κάνω μεταγενέστερο άσυλο», εξορθολογίζεται και αυτό και μειώνονται όλες οι δυνατότητες.

Πιστέψτε με αυτό το νομοσχέδιο είναι πραγματικά ένα νομοσχέδιο που παύει πια η χώρα να είναι φάρος. Η χώρα πλέον θα είναι ότι εδώ πέρα όποιος έρχεται και δεν δικαιούται διεθνούς προστασίας, δεν είναι ευπρόσδεκτος. Το Υπουργείο Μεταναστευτικής Πολιτικής και Ασύλου δεν θα είναι το ξενοδοχείο κάποιου που έρχεται. Θα γνωρίζουν όσοι έρχονται ότι όταν πια θα χαθεί το άσυλο τους –γιατί όσοι παίρνουν άσυλο προφανώς τυγχάνουν της διεθνούς προστασίας- αυτοί θα έχουν δύο δυνατότητες: φυλακή ή επιστροφή, κύριε Ηλιόπουλε.

Και καταλαβαίνω ότι με όλα αυτά που ακούτε, αν ανησυχήσατε μία φορά από τις δηλώσεις μου, θα ανησυχήσετε πολύ παραπάνω, αλλά εδώ πέρα βρισκόμαστε προκειμένου να προστατέψουμε τη χώρα από την παράνομη μετανάστευση, από τη λαθρομετανάστευση και αυτό θα πράξουμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Στις επόμενες δύο επίκαιρες ερωτήσεις θα απαντήσει ο Υφυπουργός Υγείας κ. Δημήτριος Βαρτζόπουλος.

Ξεκινάμε με την πρώτη με αριθμό 1136/25-6-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ουρανίας Θρασκιά προς τον Υπουργό Υγείας με θέμα: «Σχετικά με τη δημιουργία Υπηρεσίας Ψυχολόγων στο Εθνικό Σύστημα Υγείας».

Κυρία Θρασκιά, έχετε τον λόγο για την πρωτολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Σας ευχαριστώ, κύριε Πρόεδρε.

Κύριε Υπουργέ, ο κλάδος των ψυχολόγων συνιστά ένα νευραλγικό και αναπόσπαστο πυλώνα της ιατρικής φροντίδας στο Εθνικό Σύστημα Υγείας. Οι ψυχολόγοι παρεμβαίνουν καθημερινά στην υποστήριξη της ψυχικής υγείας των πολιτών, συμμετέχουν ενεργά σε εφημερίες, συνεργάζονται στενά με το ιατρικό και νοσηλευτικό προσωπικό. Καλούνται να αντιμετωπίσουν καταστάσεις άμεσης προτεραιότητας, όπως η διαχείριση κρίσεων και προβαίνουν στο σχεδιασμό και την εφαρμογή προγραμμάτων παρέμβασης και αποκατάστασης.

Παρ’ όλα αυτά, παραμένουν αποκλεισμένοι από κάθε διοικητική διάρθρωση στο ΕΣΥ χωρίς την απαιτούμενη επαγγελματική αναγνώριση και χωρίς τη δυνατότητα βαθμολογικής ή ιεραρχικής εξέλιξής τους, παρότι υπάρχει πρόβλεψη στο ισχύον νομοθετικό πλαίσιο. Αυτό έχει ως αποτέλεσμα οι επαγγελματίες ψυχολόγοι να βρίσκονται καθηλωμένοι σε ένα ασαφές, προβληματικό και υποβαθμισμένο καθεστώς που πλήττει την ποιότητα αλλά και τον συντονισμό των παρεχόμενων υπηρεσιών.

Η μη ολοκλήρωση των απαραίτητων νομοθετικών ρυθμίσεων έχει ως άμεσο επακόλουθο και τη μη αναγνώριση της συμμετοχής των νοσοκομειακών ψυχολόγων στις εφημερίες. Η αποζημίωσή τους εξακολουθεί να πραγματοποιείται ως υπερωριακή εργασία και όχι με τους όρους που ισχύουν για το υπόλοιπο υγειονομικό προσωπικό. Η τρέχουσα πρακτική διαμορφώνει, όπως καταλαβαίνουμε, συνθήκες άνισης μεταχείρισης, χωρίς αναγνώριση του επιστημονικού και λειτουργικού τους ρόλου εντός του ΕΣΥ.

Σας ρωτώ, λοιπόν, κύριε Υπουργέ, αν προτίθεστε να προχωρήσετε άμεσα στη σύσταση υπηρεσίας ψυχολόγων στο ΕΣΥ, διασφαλίζοντας και τη βαθμολογική τους εξέλιξη και την ενσωμάτωσή τους στη διοικητική διάρθρωση των δημοσίων μονάδων υγείας, καθώς είναι τόσο απαραίτητη.

Σας ρωτώ ακόμη ποια μέτρα σκοπεύετε να λάβετε για την ισότιμη αποζημίωση των ψυχολόγων και ως προς τις εφημερίες τους εντός του ΕΣΥ, σύμφωνα με το ρόλο και τις υποχρεώσεις τους ως επιστημονικό προσωπικό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ και για τη συνέπεια στον χρόνο.

Τον λόγο έχει για να απαντήσει ο Υφυπουργός ο κ. Βαρτζόπουλος.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία Βουλευτά,

ευχαριστώ για την ερώτησή σας και σας λέγω εκ των προτέρων ότι την αποδέχομαι ως μία πρόταση η οποία πραγματικώς πρέπει να υλοποιηθεί.

Αντιλαμβάνεστε ότι η δημιουργία μιας νέας υπηρεσίας η οποία θα γίνει κατά τα πρότυπα, κατά πάσα πιθανότητα, της ιατρικής υπηρεσίας θέλει ενδελεχή και πολύ σοβαρά προετοιμασία. Ως εκ τούτου, πραγματικώς θα χρειαζόμουν πέραν του Κεντρικού Συμβουλίου Υγείας έναν πραγματικό συμπαραστάτη όποιος θα γνώριζε εν τω βάθει και σε όλη τους την έκταση τα προβλήματα των κλινικών ψυχολόγων.

Ως εκ τούτου, επειδή με ρωτήσατε για το χρονοδιάγραμμα, θεωρώ ότι είναι πρωταρχικό να προχωρήσουμε -και αυτό το σχεδιάζουμε και ελπίζω να μπορέσω να τον νομοθετήσω σύντομα, αν όχι μέχρι το πέρας της περιόδου μέχρι τις θερινές διακοπές, σίγουρα μέχρι το τέλος του έτους- στη δημιουργία του Νομικού Προσώπου Δημοσίου Δικαίου της Ενώσεως Ελλήνων Ψυχολόγων, η οποία και θα αποτελέσει πέραν όλων των άλλων, δηλαδή δια της υπάρξεως μιας νομικής μορφής εκπροσώπησης των Ελλήνων ψυχολόγων κατ’ αντιστοιχίαν των άλλων επαγγελμάτων του υγειονομικού χώρου, θα αποτελέσει και τον σύμβουλο του Υπουργείου σε οτιδήποτε αφορά αυτό το συγκεκριμένο και πολύ σημαντικό για τη διεκπεραίωση ιδίως των ζητημάτων ψυχικής υγείας επιστημόνων.

Άρα, λοιπόν, ο σχεδιασμός είναι να δημιουργήσουμε πρώτα το Νομικό Πρόσωπο Δημοσίου Δικαίου Ένωση Ελλήνων Ψυχολόγων και με αυτό να προχωρήσουμε σε αυτό το οποίο ζητάτε, γιατί πραγματικώς η ένταξη των ψυχολόγων στην ιατρική υπηρεσία είναι κάτι το οποίο θα πρέπει να αναθεωρηθεί. Ήταν μια λύση ανάγκης μέχρι στιγμής. Θα πρέπει να αναθεωρηθεί έτσι ώστε πραγματικά κι αυτοί να έχουν τη δυνατότητα όχι μόνο ιδιαιτέρας εκφράσεως, αλλά και εξελίξεως και συμμετοχής ως διακεκριμένη επιστημονική οντότητα στις υπηρεσίες ψυχικής υγείας που προσφέρει το Εθνικό Σύστημα Υγείας.

Να σας πω την αλήθεια, παρ’ ό,τι και στη δεύτερη ερώτησή σας έχω μια θετική στάση, θα πρέπει να σας πω -τουλάχιστον η υπηρεσία αυτά μου έδωσε- κάνοντας μία εν πρώτοις αναζήτηση διαπίστωσα, όπως σας είπα η υπηρεσία μας ενημερώνει, ότι υπάρχει μια τέτοια διαδικασία εφημέρευσης. Δηλαδή, πρώτα απ’ όλα, υπάρχει ένα ΦΕΚ του 1992 το οποίο μαζί με όλους τους άλλους υπηρέτες του Εθνικού Συστήματος Υγείας επιστήμονες, δηλαδή οδοντιάτρους, φαρμακοποιούς, χημικούς, βιοχημικούς, και οι ψυχολόγοι έχουν τη δυνατότητα να κάνουν εφημερία.

Και μάλιστα, το 2016 τότε είχαν τη δυνατότητα να κάνουμε εφημερία ενεργό. Μετά το 2016 προσετέθη η δυνατότης να κάνουν εφημερία και μεικτή και όπως λέγεται ετοιμότητος, όπως δηλαδή κατ’ αναλογίαν και του ιατρικού προσωπικού. Μάλιστα, μου έδωσαν και αποζημιώσεις ανάλογα με τα μισθολογικά κλιμάκια. Εν πάση περιπτώσει, πραγματικώς θέλω να το διερευνήσω για να δω τι ακριβώς συμβαίνει. Η πρώτη ενημέρωση είναι ότι γίνονται αυτές οι εφημερίες. Εγώ σας λέω ενδεικτικώς ότι στο ένατο με δέκατο τέταρτο κλιμάκιο η καθημερινή εφημερία είναι της τάξεως των 109 ευρώ μεικτά, ενώ από το δέκατο τέταρτο μέχρι το δέκατο ένατο είναι 128 ευρώ η καθημερινή και αντιστοίχως διαμορφώνονται και όλες οι άλλες, νυχτερινά, εξαιρέσιμα, αργίες, παραμονές αργιών και ούτω καθεξής.

Εννοείται ότι θα πρέπει να αναμορφωθεί η αμοιβή. Εννοείται ότι θα πρέπει να υπάρξει κάποια διαφορετική αντιμετώπιση. Εν πάση περιπτώσει, θα το κοιτάξω και αυτό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υφυπουργό.

Ορίστε, κυρία Θρασκιά, έχετε τον λόγο για την δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κύριε Υφυπουργέ, το Νομικό Πρόσωπο Δημοσίου Δικαίου για τους ψυχολόγους ρυθμίζει το σύνολο των ψυχολόγων, προφανώς αυτό μας λέτε, και στον ιδιωτικό τομέα και στον δημόσιο τομέα.

Όμως, εδώ μιλάμε για μία πολύ συγκεκριμένη κατάσταση, για τους νοσοκομειακούς ψυχολόγους και επιτρέψτε μου λίγο να μείνω σε αυτό. Οι ψυχολόγοι του ΕΣΥ, το ξέρετε καλά, προσφέρουν συστηματικό έργο σε πάρα πολύ δύσκολες συνθήκες. Είναι ένας κρίσιμος κρίκος στην αλυσίδα της δημόσιας υγείας. Και φυσικά η υφιστάμενη κατάσταση δεν μπορεί να απομονωθεί από τη γενικότερη εύθραυστη εικόνα της ψυχικής υγείας στη χώρα. Η πρωτοβάθμια φροντίδα είναι ουσιαστικά ανύπαρκτη. Οι ψυχιατρικές δομές είναι υποστελεχωμένες και οι συνθήκες εργασίας συχνά εξαιρετικά δύσκολες. Περιστατικά, όπως αυτό που έγινε χθες στο Δαφνί, με τη σύλληψη δύο γιατρών ή εκδικητικές απολύσεις όπως γίνονται στην πόλη μας, στη Θεσσαλονίκη. Ξέρετε είναι θέματα που δεν μπορούμε να τα βλέπουμε με αυτό τον τρόπο και πρέπει να λυθούν με ένα δομικό τρόπο. Δείχνουν την παθογένεια που υπάρχει στον χώρο της ψυχικής υγείας.

Ας μείνω, λοιπόν, λίγο στο θέμα των νοσοκομειακών ψυχολόγων και στο κομμάτι των εφημεριών τους. Τους αποζημιώνει ως υπερωριακά εργαζόμενος, όχι ως επιστήμονες σε εφημερία. Αυτή είναι η διαφορά. Το τρέχον δεν είναι μια απλή γραφειοκρατική αβλεψία. Είναι μια ανισότητα που γίνεται σε βάρος ενός επιστημονικού κλάδου που βρίσκεται στην πρώτη γραμμή, στη διαχείριση κρίσεων, επειγόντων περιστατικών, ψυχολογικών επεισοδίων, απόπειρες αυτοκτονίας και ο κατάλογος είναι μακρύς. Το ξέρετε πολύ καλά και από την ιδιότητά σας. Όταν ένας ψυχολόγος, λοιπόν, καλείται κατά τη διάρκεια μιας εφημερίας να διαχειριστεί όλα όσα ανέφερα, δεν εργάζεται υπερωρίες. Επιτελεί ένα κρίσιμο έργο που αφορά στην προστασία της δημόσιας υγείας.

Κι όμως, ακόμη η Κυβέρνηση αρνείται να το αναγνωρίσει. Αυτό, λοιπόν, δεν είναι μια αδικία. Είναι εξόχως επικίνδυνο. Είναι επικίνδυνο για τη συνοχή των ομάδων υγείας, είναι επικίνδυνο για την ποιότητα φροντίδας, για την ίδια τη δημόσια υγεία. Γιατί η ψυχική υγεία τίθεται για ακόμα μια φορά στο περιθώριο και αυτό αντιβαίνει κατάφωρα στις αρχές της ισονομίας και της ισοτιμίας ενός ευρωπαϊκού κράτους δικαίου, αν αυτό θέλουμε να είμαστε.

Η απουσία θεσμικής κατοχύρωσης, κύριε Υφυπουργέ, των επαγγελματικών και μισθολογικών δικαιωμάτων των νοσοκομειακών ψυχολόγων αποδυναμώνει τον ρόλο τους. Είναι ζήτημα, λοιπόν, ισότητας, είναι ζήτημα αξιοπρέπειας, είναι ζήτημα κοινωνικής πρόνοιας και εν τέλει, θεμέλιο πολιτικής αξιοπιστίας μέσα στο Εθνικό Σύστημα Υγείας.

Θα ήθελα, λοιπόν, με το χρονοδιάγραμμα που μας δώσατε, να το δείτε και έξω και όχι άμεσα συνδεδεμένο με το Νομικό Πρόσωπο Δημοσίου Δικαίου που αφορά στο σύνολο των ψυχολόγων, που προφανώς κι εκεί πρέπει να γίνει κάτι -και μάλιστα έχουμε καταθέσει κι εμείς ως τομέας ψυχικής υγείας στο ΠΑΣΟΚ - Κίνημα Αλλαγής- για την προστασία του κοινού.

Δεν θα εξαντληθεί μόνο σε ένα Νομικό Πρόσωπο Δημοσίου Δικαίου, αλλά κυρίως στο περιεχόμενο αυτού του νομικού προσώπου, πώς θα ορίζονται, πώς θα λειτουργεί, πόσο δημοκρατικά θα λειτουργεί, πόση πρόσβαση θα έχουν όλοι οι ψυχολόγοι, πόσο δυνατή φωνή θα έχουν οι ψυχολόγοι και πώς θα ενσωματωθούν σε όλο αυτό όλοι οι φορείς που μέχρι τώρα εκτέλεσαν αυτό το κομμάτι για τη δημόσια ψυχική υγεία και για την προστασία του κοινού.

Σίγουρα με όλες τις νέες ειδικότητες, επαγγέλματα συναφή υπάρχει εκεί πέρα ένα χάος αρρύθμιστο που δεν έχουν ενημερωθεί οι πολίτες μας και άρα, κανείς δεν ξέρει, ειδικά στον ιδιωτικό τομέα, που πρέπει να προστρέξει, σε ποιον ειδικό ψυχικής υγείας και ποιος ψυχολόγος ή ποιος ειδικός ψυχικής υγείας προσφέρει πια υπηρεσία. Οπότε, εκεί πρέπει να δούμε και τις ειδικότητες, ποιος κάνει τι. Δεν το ξέρουν οι άνθρωποι. Ο καθένας ευαγγελίζεται ό,τι θέλει, χρησιμοποιεί όποιον τίτλο θέλει και φυσικά σε αυτό βοήθησε εξαιρετικά και αυτό που ψηφίστηκε από την Βουλή των Ελλήνων για την αντιποίηση του επαγγέλματος των ψυχολόγων και υπάρχει μια προστασία.

Όμως, το ξέρετε πολύ καλά ότι υπάρχει ο πολίτης, ο γονέας, το άτομο, το ζευγάρι, η οικογένεια που έχει ένα πρόβλημα που ταλανίζει, που μπορεί να έχει δραματικές διαστάσεις μέσα στο σπίτι του και κάποιος του λέει «έλα σε εμένα, είμαι ειδικός» και δεν ξέρει ο πολίτης πώς να πιστοποιήσει αυτήν την ειδίκευση που κάποιος λέει ότι έχει.

Άρα, αυτό το θέμα ναι μεν πρέπει να ρυθμιστεί, αλλά οπωσδήποτε τα δίκαια αιτήματα των νοσοκομειακών ψυχολόγων που έχουν να κάνουν και με την κατάσταση στο σύστημα ψυχικής υγείας στη χώρα μας, αλλά και μέσα στα νοσοκομεία μας δεν πρέπει να μείνουν εγκλωβισμένα και δεν πρέπει να εξαρτώνται άμεσα από το πότε και πώς και με ποιες συνθήκες θα γίνει αυτό το νομικό πρόσωπο δημοσίου δικαίου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, επαναλαμβάνω ότι κατ’ ουσίαν δεν έχω καμία διαφωνία στη δημιουργία μιας ειδικής υπηρεσίας ψυχολόγων στο Εθνικό Σύστημα Υγείας και σας είπα ότι αυτό εδώ θα γίνει το ταχύτερο δυνατόν. Απλώς ανέφερα ότι σκέπτομαι να γίνει σε δεύτερο χρόνο και όταν λέω σε δεύτερο χρόνο, εννοώ μετά από μερικούς μήνες μετά τη δημιουργία του νομικού προσώπου δημοσίου δικαίου για το σύνολο των Ελλήνων ψυχολόγων, διότι το νομικό πρόσωπο αυτό εδώ θα αποτελέσει έναν πολύτιμο σύμβουλο. Όμως, εν πάση περιπτώσει, έχετε δίκιο και σε αυτό εδώ, ότι το ένα δεν συνδέεται κατ’ ανάγκην με το άλλο.

Εξακολουθώ -σας λέω και θα το διερευνήσω- να μην αντιλαμβάνομαι τη διαφορά μεταξύ της εφημερίας των ψυχολόγων και της εφημερίας παραδείγματος χάριν των ιατρών, παρά μόνο εάν υπάρχει κάποια διαφορά στην αποζημίωση, η οποία, αν υπάρχει, ενδεχομένως είναι εύλογος, διότι αντιλαμβάνεστε ότι άλλες είναι οι απαιτήσεις μιας ιατρικής εφημερίας και άλλες μιας εφημερίας ψυχολόγων. Εν πάση περιπτώσει, θα το διερευνήσω και αυτό εδώ και πιστεύω πραγματικώς ότι οι εφημερίες πρέπει να έχουν το ίδιο νομικό καθεστώς, από όποιον υπηρέτη του συστήματος και αν παρέχονται, ιδίως μέσα σε μία νοσηλευτική μονάδα.

Τώρα το άλλο θέμα που θίξατε –επίσης ορθώς το είπατε- είναι ένα τεράστιο θέμα. Είναι ένα τεράστιο θέμα το οποίο και σε πολλά κράτη δεν έχει πλήρως λυθεί, αλλά σίγουρα έχει λυθεί σε έναν βαθμό μεγαλύτερο και ωριμότερο από τον δικό μας. Όσον αφορά τη δημιουργία ενός νομικού προσώπου, θα πρέπει να σας πω ότι έχουμε μια μεγάλη εμπειρία στην Ελλάδα για τη δημιουργία τέτοιων νομικών προσώπων. Οι ιατρικοί μας σύλλογοι, παραδείγματος χάριν, είναι εκατοντάδων ετών. Πάνω σε αυτήν την πλούσια νομική εμπειρία θα βαδίσουμε, για να δημιουργήσουμε και ένα νομικό πρόσωπο για τους ψυχολόγους. Ό,τι ισχύει, παραδείγματος χάριν, για τους γιατρούς, θεωρώ ότι είναι πάρα πολύ λογικό να ισχύσει και για τους ψυχολόγους, όσον αφορά το νομικό πρόσωπο. Από εκεί και πέρα, βέβαια, το τοπίο είναι χαώδες, συμφωνώ.

Το δεύτερο βήμα μετά τη δημιουργία αυτού του νομικού προσώπου είναι -και ήδη έχει ξεκινήσει- ο προσδιορισμός της έννοιας της ψυχοθεραπείας και το ποιος μπορεί να κάνει ψυχοθεραπεία. Ήδη υπάρχει μια πρώτη διαβούλευση στο Κεντρικό Συμβούλιο Υγείας, η οποία θα συνεχιστεί και με την πολύτιμη βοήθεια του νέου νομικού προσώπου νομίζω ότι θα καταλήξουμε να δούμε τι ακριβώς συνιστά ψυχοθεραπεία, ποιος δικαιούται να παρέχει αυτές τις ψυχοθεραπευτικές υπηρεσίες και εν πάση περιπτώσει, τι σπουδές θα πρέπει να έχει, τι εκπαίδευση θα πρέπει να έχει και με ποιον τρόπο θα πιστοποιείται όλη αυτή η διαδικασία. Εάν το κάνουμε και αυτό -εγώ σας λέγω ότι έχει εκκινήσει και είναι κάτι ρεαλιστικό- από εκεί και πέρα, η διευθέτηση του λοιπού χώρου, ο οποίος ορθώς πάλι είπατε ότι είναι χαώδης, νομίζω ότι μπορεί να γίνει μόνο ακολουθώντας καλές πρακτικές, ιδίως της Κεντρικής Ευρώπης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Συνεχίζουμε τώρα με τη δεύτερη με αριθμό 1040/7-11-2024 ερώτηση του κύκλου αναφορών-ερωτήσεων της Βουλευτού Επικρατείας της Κ.Ο. «ΣΥΡΙΖΑ - Προοδευτική Συμμαχία» κ. Έλενας Ακρίτα προς τον Υπουργό Υγείας, με θέμα: « Η ψυχική υγεία αποτελεί ανθρώπινο δικαίωμα. Σοβαρές ελλείψεις στο Ψυχιατρικό Νοσοκομείο Αττικής».

Ορίστε, κυρία Ακρίτα, έχετε τον λόγο για την πρωτολογία σας.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Κύριε Υπουργέ, αυτήν την ερώτηση την καταθέσαμε για λογαριασμό του ΣΥΡΙΖΑ πριν από επτά ολόκληρους μήνες. Επτά ολόκληρους μήνες έχετε απαξιώσει, έχετε περιφρονήσει και έχετε αδιαφορήσει να σκύψετε πάνω σε αυτήν την ερώτηση η οποία είναι σημαίνουσα και έχει βαρύτητα και να πείτε τι λένε εδώ αυτοί οι άνθρωποι. Μιλάμε για την τραγική υποστελέχωση στον χώρο της ψυχικής υγείας, κάτι που βάζει σε κίνδυνο τη ζωή όχι μόνο των εργαζόμενων, αλλά και των ψυχικά ασθενών. Ξέρετε πολύ καλά ότι πριν από λίγο καιρό είχαμε και έναν θάνατο ασθενούς από χέρι ασθενούς και επτά ολόκληρους μήνες δεν μας έχετε απαντήσει.

Πάμε τώρα στο επί της ουσίας. Το περίφημο Ενιαίο Δίκτυο Υπηρεσιών Ψυχικής Υγείας το οποίο δημιουργήσατε δεν βελτίωσε απολύτως τίποτα. Υποσχεθήκατε μεταρρύθμιση και κάνατε απορρύθμιση, υποστελέχωση, έλλειψη βασικών ιατρικών ειδικοτήτων και συρρίκνωση τμημάτων.

Δεν ξέρω, κύριε Υπουργέ, αν έχετε πάει -όχι με την ιδιότητά σας ως Υπουργού ούτε, βεβαίως, ως ψυχιάτρου, αλλά ως απλός παρατηρητής- να δείτε τις εικόνες φρίκης που υπάρχουν στα γενικά νοσοκομεία τα οποία λειτουργούν πέρα από τα όριά τους με εξουθενωμένους ανθρώπους, εργαζόμενους, χωρίς κανέναν διαχωρισμό των οξέων και των χρονίων περιστατικών, ακόμα και με ανηλίκους. Αυτό το διαπιστώσαμε και εμείς στην επίσκεψή μας με τη συνάδελφό μου Ρένα Δούρου στο Ψυχιατρικό Νοσοκομείο Αττικής, αυτές τις εικόνες ντροπής. Τους είδαμε σε διαδρόμους, τους είδαμε σε ράντζα, τους είδαμε ακόμη και σε κρατητήρια αστυνομικών τμημάτων. Και εσείς, αντί να έχετε προσωπικό, έχετε τροχονόμους τύπου «φύγε εσύ, έλα εσύ» στην εφημερία για να διαχειρίζονται την κίνηση του ψυχιατρείου.

Έχετε αποψιλώσει, κύριε Υπουργέ, το «18 Άνω», έχετε αποδυναμώσει, κύριε Υπουργέ, μια εξειδικευμένη μονάδα απεξάρτησης και έχετε υπονομεύσει το θεραπευτικό της έργο.

Σας ερωτώ, λοιπόν -και κλείνω- τα εξής: Πρώτον, ποιο είναι το χρονοδιάγραμμα πρόσληψης μόνιμου προσωπικού σε ψυχιατρικά νοσοκομεία και κέντρα ψυχικής υγείας, ώστε να καλυφθούν οι ανάγκες; Και δεύτερον, ποιος επιτέλους θα εγγυηθεί την ασφάλεια εργαζόμενων και ασθενών στις ψυχιατρικές κλινικές, όταν οι κλινικές αυτές λειτουργούν με προσωπικό ασφαλείας -κάτω από το όριο ασφαλείας- και με κίνδυνο να γίνει μία ακόμα τραγωδία, όπως ο θάνατος του ασθενούς από χέρι ασθενούς;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Ακρίτα.

Ορίστε, κύριε Υπουργέ, έχετε τον λόγο για την απάντησή σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, θα μου επιτρέψετε να σας πω ότι στους πέντε μήνες που λειτουργεί πλέον το Εθνικό Δίκτυο Υπηρεσιών Ψυχικής Υγείας τα αποτελέσματα είναι ορατά, ιδίως σε δύο τομείς. Ο ένας τομεύς είναι ο τομεύς της τομεοποίησης, κάτι που υποτίθεται ότι ήταν το πρώτο μέλημα της δικής σας Κυβερνήσεως και το οποίο ουδέποτε εφαρμόστηκε. Σας λέγω, λοιπόν, ότι σε αντίθεση με όλα τα προηγούμενα έτη εδώ και πέντε μήνες οι διαπεριφερειακές μεταφορές ασθενών από υγειονομική περιφέρεια σε υγειονομική περιφέρεια έχουν σχεδόν μηδενιστεί με την εξαίρεση της 5ης Περιφέρειας, επειδή ακριβώς εκεί δεν υπάρχουν επαρκείς υποδομές για να στηρίξουν τις ανάγκες του πληθυσμού.

Επίσης -και αυτό μπορείτε να το διαπιστώσετε- έχουμε πλέον φτιάξει κάτι που δεν είχατε εσείς ποτέ σκεφτεί να φτιάξετε, ένα ηλεκτρονικό σύστημα παρακολουθήσεως των κενών κλινών και της μετακινήσεως των ασθενών. Έχουν ουσιαστικώς μειωθεί, ιδίως στις ψυχιατρικές κλινικές των νοσοκομείων της Αττικής και της Κεντρικής Μακεδονίας, οι επικουρικές κλίνες, κάτι το οποίο ουδέποτε είχε κατορθώσει η δική σας κυβέρνηση.

Τώρα, όσον αφορά τη στελέχωση της Πολυδύναμης Νοσηλευτικής Μονάδας Ψυχικής Υγείας Αττικής, όπως λέγεται πλέον το τέως Ψυχιατρικό Νοσοκομείο Αττικής -και θα σας παρακαλούσα να μην χρησιμοποιείτε πλέον αυτά τα ονόματα τα οποία παραπέμπουν σε ασυλικού τύπου δομές, τα ψυχιατρικά νοσοκομεία είναι ασυλικού τύπου δομές- σας λέω το εξής: Επειδή κάνατε και μία σχετική αναφορά στην ερώτησή σας σχετικά με το οργανόγραμμα, το οργανόγραμμα, κυρία συνάδελφε, στο οποίο αναφέρεστε στην ερώτησή σας είναι οργανόγραμμα του 1987 και αυτό το οργανόγραμμα αναφέρεται σε ένα ασυλικού τύπου νοσοκομείο δύο χιλιάδων τριακοσίων κλινών νοσηλευτικών και «residential bed», δηλαδή κλινών των δομών ψυχοκοινωνικής αποκατάστασης και μακροχρόνιας φροντίδας και εκεί πράγματι υπήρχε πρόβλεψη για χίλιους διακόσιους πενήντα τέσσερις νοσηλευτές. Τώρα, βέβαια, οι κλίνες μαζί με τις δομές ψυχοκοινωνικής αποκατάστασης δεν υπερβαίνουν τις εννιακόσιες δεκαεννιά, εκ των οποίων υποτίθεται ότι είναι τριακόσιες είκοσι οκτώ οξέων περιστατικών και δεν είναι αυτήν τη στιγμή παραπάνω από διακόσια ογδόντα. Όπως αντιλαμβάνεστε, λοιπόν, οι ανάγκες προσωπικού είναι εντελώς διαφορετικές.

Όσον αφορά το προσωπικό, θα μου επιτρέψετε να κάνω μια αναφορά όχι ανά έτος, από έτος σε έτος, αλλά από το 2019 στο σήμερα. Σας λέγω, λοιπόν, ότι αν εξαιρέσουμε τις εξαρτήσεις -και δεν θα αναφερθώ σήμερα καθόλου, αν θέλετε, κάντε μου μια ερώτηση για αυτόν τον Εθνικό Οργανισμό Πρόληψης και Αντιμετώπισης των Εξαρτήσεων, ο οποίος δεν έχει πλέον σχέση με το κατά την άποψή σας ακόμη Ψυχιατρικό Νοσοκομείο Αττικής, δηλαδή με το Εθνικό Δίκτυο Υπηρεσιών Υγείας, είναι πλέον ανεξάρτητος οργανισμός με τον δικό του τρόπο λειτουργίας και το δικό του προσωπικό- αν εξαιρέσουμε, λοιπόν, το προσωπικό των εξαρτήσεων, το 2019 υπηρετούσαν συνολικά στο τότε Ψυχιατρικό Νοσοκομείο Αττικής χίλια εκατόν ογδόντα δύο άτομα. Σήμερα είναι χίλια διακόσια είκοσι τέσσερα, χωρίς τα πενήντα άτομα τα οποία αυτήν τη στιγμή, ενώ είναι εργαζόμενοι στο Ψυχιατρικό Νοσοκομείο Αττικής, προσωρινότατα προσφέρουν υπηρεσίες στις εκεί δομές του Εθνικού Οργανισμού Πρόληψης και Αντιμετώπισης των Εξαρτήσεων, μέχρις ότου αντικατασταθούν από νέες προσλήψεις οι οποίες γίνονται συνεχώς.

Άρα, λοιπόν, συνολικά θα έχουμε χίλια διακόσια εβδομήντα τέσσερα άτομα σήμερα, τα οποία είναι ενενήντα δύο άτομα παραπάνω από τις ημέρες σας, κυρία συνάδελφε, δηλαδή μια αύξηση προσωπικού 7,4%.

Τώρα, όσον αφορά το τι κάνουμε από εδώ και πέρα, σας λέγω ότι ένας από τους λόγους δημιουργίας του Ελληνικού Δικτύου Υπηρεσιών Ψυχικής Υγείας ήταν ακριβώς αυτός, δηλαδή να υπάρξει διακριτή αναζήτηση προσωπικού και μάλιστα προσωπικού εξειδικευμένου.

Μέχρι στιγμής -κάτι το οποίο θα γίνει, βεβαίως, από την επόμενη χρονιά διότι οι πράξεις υπουργικού συμβουλίου, όπως αντιλαμβάνεστε, γίνονται την προηγούμενη χρονιά- προσλαμβάνονται δύο ψυχίατροι και ένας βιοπαθολόγος ως επικουρικό προσωπικό. Έχουμε αυτήν τη στιγμή προς άμεση πρόληψη, δηλαδή έχουν προγραμματιστεί οι θέσεις, είκοσι νοσηλευτές από την 7Κ/2022, εκ των οποίων οι δώδεκα θα ορκιστούν εντός της τρέχουσας εβδομάδας, οι υπόλοιποι οκτώ δεν αποδέχτηκαν τον διορισμό τους και θα αντικατασταθούν με τις διαδικασίες ΑΣΕΠ. Και έχουμε αμέσως εντός των επόμενων εβδομάδων τριάντα βοηθούς νοσηλευτών από την Προκήρυξη 7Κ/2022 να περιμένουν. Περιμένουμε, επίσης -από την Προκήρυξη 2Κ έχουν ονοματιστεί οι θέσεις- ένα άτομο του Κλάδου ΤΕ Εργοθεραπευτών και δύο του Κλάδου ΤΕ Ραδιολογίας-Ακτινολογίας και έχουμε ζητήσει και αναμένουμε έγκριση από το Γενικό Λογιστήριο ακόμη δέκα θέσεις ως επικουρικό νοσηλευτικό προσωπικό.

Και μην μου λέτε ότι υπάρχει διαφορά μεταξύ των μονίμων δημοσίων υπαλλήλων και του επικουρικού προσωπικού, διότι σας λέγω ως επαγγελματίας του χώρου και ως εργασθείς επί δέκα έτη σε ένα από τα καλύτερα υγειονομικά συστήματα του κόσμου, το γερμανικό, ότι δημόσιοι υπάλληλοι γιατροί και νοσηλευτές δεν υπάρχουν πουθενά στην Ευρώπη, είναι μόνον στη δική μας χώρα. Και παρότι, βεβαίως, ποτέ δεν μπορεί να ισχυριστεί κανείς ότι το προσωπικό είναι επαρκές, όταν μιλούμε για τέτοιας σημασίας δομές, σας λέγω ότι δεν ισχύει αυτό για τις πιστώσεις.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ. Αν θέλετε, έχετε και δευτερολογία.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Οι πιστώσεις προϋπολογισμού εξόδων –και κλείνω αμέσως, κύριε Πρόεδρε- το 2019 ήταν 13.339.000, οι πιστώσεις για το 2024 –γιατί τώρα μπήκε ο ΟΑΕΕ και άλλαξαν τα πράγματα- είναι 20.000.000, τίποτα άλλο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Ακρίτα, έχετε τον λόγο για τη δευτερολογία σας.

**ΕΛΕΝΑ ΑΚΡΙΤΑ:** Κατ’ αρχάς, χαίρομαι ειλικρινά που είστε τόσο πολύ ικανοποιημένος από το έργο σας σε μία χώρα όπου χθες συνέλαβαν δύο ψυχιάτρους. Είναι καταπληκτικό! Έβγαλε η Ελληνική Ψυχιατρική Εταιρεία ανακοίνωση, την οποία έχω εδώ μπροστά μου, για τη σύλληψη δύο ψυχιάτρων της Πολυδύναμης Νοσηλευτικής Μονάδας Ψυχικής Υγείας Αττικής, που καταδικάζει τη σύλληψη των δύο συναδέλφων ψυχιάτρων κατά τη διάρκεια της εφημερίας, επειδή η γνωμάτευσή τους σε εξέταση ακούσιας νοσηλείας σε ασθενείς ήταν αρνητική για την εισαγωγή τους. Είναι –λέει- προφανές ότι η συγκεκριμένη ενέργεια, πέραν του απαράδεκτου της σύλληψης δύο γιατρών ενώ ασκούν τα καθήκοντά τους, εισάγει μια καινοφανή και παγκοσμίως πρωτοφανή διαδικασία, όπου η απόφαση για την εισαγωγή του ψυχικά ασθενούς δεν λαμβάνεται με βάση την ιατρική επιστήμη, αλλά υπό την πίεση και την απειλή παραγόντων, που ουδεμία σχέση έχουν με την ιατρική.

Και είστε και ψυχίατρος, δεν είστε απλός Υφυπουργός Υγείας, είστε και ψυχίατρος!

Όσον αφορά τώρα το ασυλικού τύπου, όπως το είπατε, Ψυχιατρικό Νοσοκομείο Αττικής, έτσι το λέμε εδώ και εξίμισι χρόνια που είστε εσείς Κυβέρνηση. Εάν έχει αλλάξει κάτι, οφείλετε να μας ενημερώσετε.

Επίσης, μου είπατε για το περίφημο δίκτυο υπηρεσιών ψυχικής υγείας που δημιουργήσατε. Λυπάμαι, αλλά δεν κάνατε τίποτα, ούτε καν μία τρύπα στο νερό! Το μόνο που πετύχατε ήταν η δημιουργία ενός δυσκίνητου απομακρυσμένου διοικητικού μηχανισμού με τις διαδικασίες να χρονίζουν και τις υπηρεσίες να αποδιοργανώνονται. Πάμε πάλι στη σύλληψη ψυχιάτρων που τους έπιασαν και τους πήγαν στο κρατητήριο όχι γιατί παρανόμησαν, όχι γιατί έκλεψαν, όχι γιατί σκότωσαν, αλλά γιατί έκαναν το καθήκον τους, σύμφωνα με τον όρκο του Ιπποκράτη.

Τι είναι λοιπόν, όχι για σας που το γνωρίζετε, αλλά γι’ αυτούς που μας ακούνε, η εισαγγελική παραγγελία; Δεν είναι ακούσια σύλληψη, αλλά ακούσια εξέταση. Οι άνθρωποι αυτοί εξέτασαν έναν ασθενή και αποφάσισαν με βάση την ψυχιατρική και επιστημονική τους δεινότητα ότι αυτός ο άνθρωπος δεν πρέπει να μπει σε ψυχιατρείο. Και τι έκαναν; Τον έβαλαν μέσα. Οφείλετε ως ψυχίατρος -και το περιμένω στη δευτερολογία σας- να το καταδικάσετε αυτό και μάλιστα δημόσια.

Κύριε Υπουργέ, έχουμε -και μπορώ να σας τα καταθέσω μετά- περιστατικά στα οποία αστυνομικοί βιαιοπραγούν κατά ασθενών τους οποίους είχαν μεταφέρει στο εφημερεύον νοσοκομείο, προκαλώντας αναστάτωση στη συμπεριφορά τους, έτσι ώστε να δημιουργηθούν συνθήκες που θα επιτρέψουν οι ασθενείς αυτοί να προηγηθούν στη σειρά αυτών που περιμένουν για εξέταση και έτσι οι αστυνομικοί να ελευθερωθούν και να φύγουν. Γρήγορα, γρήγορα να περάσει ο επόμενος.

Έχουμε ψυχιατρικές κλινικές που λειτουργούν με μία νοσηλεύτρια, κύριε Υπουργέ! Λειτουργούν με μία νοσηλεύτρια στη βάρδια, με αποτέλεσμα να μην υπάρχει ασφάλεια. Τι θα γίνει; Ποιος θα προστατεύσει αυτό τον νοσηλευτή από το οποιοδήποτε τραγικό περιστατικό μπορεί να συμβεί;

Μιλάτε, επίσης, για την επιλογή θεραπευτικού μοντέλου, ενώ καταργείτε συμβουλευτικά κέντρα. Θα σας πω για κάτι που έμαθα χθες για το Κέντρο Υγείας Ζωγράφου. Ήρθα με ταξί, κύριε Υπουργέ. Ο κύριος, λοιπόν, που οδηγούσε το ταξί μού είπε ότι η γυναίκα του που εργάζεται σε τμήμα του Κέντρου Υγείας Ζωγράφου, η μία και μοναδική γιατρός, παραιτήθηκε. Δεν ξέρω τι θα γίνει. Ψάξτε το, είναι δική σας δουλειά.

Έχετε αποψιλώσει όλα τα προγράμματα, ενώ η ενίσχυση του δικαιώματος στην επιλογή που επικαλείστε διαρκώς στον δημόσιο διάλογο δεν είναι παρά το άλλοθι για να αποσυρθείτε από την υποχρέωση παροχής δημόσιων, δωρεάν και ολοκληρωμένων υπηρεσιών πρόληψης, θεραπείας και επανένταξης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχετε διαλύσει το ΕΣΥ, κύριε Υπουργέ, και έχετε εμπορευματοποιήσει ακραία πλέον -τελειώνω, κύριε Πρόεδρε, σε λίγο- τη φροντίδα ψυχικής υγείας. Είδαμε και τον Υπουργό, τον κ. Γεωργιάδη, να περιδιαβαίνει σε μία ιδιωτική μονάδα απεξάρτησης με σούπερ δωμάτια, με πισίνες, με το ένα με το άλλο.

Καταρρέουν τα πάντα και όπως είπε ο έγκριτος -και κλείνω με αυτό- συνάδελφός σας ψυχίατρος και συγγραφέας κ. Θεόδωρος Μεγαλοοικονόμου «Ποιοι πρέπει άμεσα να συλληφθούν; Οι ψυχίατροι που εφημερεύουν ή οι Υπουργοί που έχουν διαλύσει την ψυχική υγεία;».

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας, αλλά σε περιορισμένο χρόνο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Θα προσπαθήσω, κύριε Πρόεδρε.

Κυρία συνάδελφε, όσον αφορά το γεγονός της σύλληψης των δύο γιατρών προχθές, μου κάνει εντύπωση η βεβαιότητά σας για τα γεγονότα. Μιλάτε σαν να ήσασταν εκεί.

**ΕΛΕΝΑ ΑΚΡΙΤΑ:** Ανακοίνωση της εταιρείας είναι! Μα, είναι δυνατόν;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Ακρίτα. Ακουστήκατε και θα πρέπει να ακουστεί και ο Υπουργός.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Η Ελληνική Ψυχιατρική Εταιρεία είναι συνδικαλιστικό όργανο και μπορεί και λέει -και καλά κάνει- αυτό που πιστεύει.

Αυτό που μπορώ να σας πω εγώ είναι ότι αυτή τη στιγμή υπάρχει και εν εξελίξει μια δική μας διοικητική έρευνα, αλλά κυρίως υπάρχει η σχηματισθείσα δικογραφία και να είστε απολύτως βέβαια ότι η ελληνική δικαιοσύνη θα αποδώσει τα δέοντα και τότε θα μάθουμε όλοι μας τι ακριβώς συνέβη.

Όσον αφορά το θέμα των εισαγγελικών εντολών, ορθώς κάνατε και το θίξατε. Είναι ένα θέμα που μας απασχολεί, διότι πραγματικά πολλά πράγματα πρέπει να διορθωθούν εκεί και θα διορθωθούν

Εκ προοιμίου σας λέω ότι όταν ένα περιστατικό πηγαίνει στο νοσοκομείο με εισαγγελική εντολή, όπως είπατε, πραγματικής αναγκαστικής εξετάσεως, αυτό γίνεται επειδή, κατά την άποψη του εισαγγελέως, είναι επικίνδυνος για τους άλλους και επικίνδυνος και για τον εαυτό του. Αυτό σημαίνει, κυρία συνάδελφε, ότι προηγείται οιουδήποτε άλλου εκείνη τη στιγμή.

**ΕΛΕΝΑ ΑΚΡΙΤΑ:** Και του ψυχιάτρου;

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Προηγείται οιουδήποτε άλλου περιστατικού εκείνη τη στιγμή.

Κατά συνέπεια, ορθώς, όπως έχω πει κι εγώ, αυτά τα περιστατικά θα πρέπει να εξετάζονται κατά απόλυτη προτεραιότητα, διότι ακριβώς εξ ορισμού από τη στιγμή που υπάρχει εισαγγελική εντολή, είναι επικίνδυνα δι’ εαυτούς ή άλλους.

Όσον αφορά το γενικότερο θέμα που θίξατε, επιτρέψτε μου να σας πω ότι πραγματικά μου δίνετε την ευκαιρία -και σας ευχαριστώ γι’ αυτό- να σας ενημερώσω ότι στον τομέα της πρωτοβάθμιας που αναφέρατε και στην ερώτησή σας -επίσης ορθότατα, γιατί είναι ένα τεράστιο θέμα- αυτή τη στιγμή δημιουργούμε από τα περιφερειακά επιχειρησιακά προγράμματα σαράντα καινούργιες νέου τύπου μονάδες -έναν τύπο που ενεκρίθη μόλις την περασμένη εβδομάδα από το Κεντρικό Συμβούλιο Υγείας-, τις Μονάδες Ολοκληρωμένης Φροντίδας Ψυχικής Υγείας είτε ενηλίκων είτε ανηλίκων, οι οποίες προσφέρουν υπηρεσίες σε τρεις τομείς: στην ημερήσια νοσηλεία, νοσηλεία ημέρας σε δύο βάρδιες, πρωινή και απογευματινή, έτσι ώστε να ελαφρύνονται οι οικογένειες με είκοσι πέντε θέσεις ωφελούμενων το πρωί και είκοσι πέντε το βράδυ, εξωτερικό ιατρείο, δηλαδή θεραπευτικό κέντρο στην κοινότητα, το οποίο θα προσφέρει φυσικά εντελώς δωρεάν υπηρεσίες σε όποιον χρειάζεται και κινητή μονάδα η οποία χρησιμοποιώντας και τη διαδικασία του «first intake», δηλαδή του προσυμφωνημένου ραντεβού, θα προσφέρει συγκεκριμένες υπηρεσίες στα κέντρα υγείας κυρίως αγροτικού, αλλά και αστικού τύπου.

Όσον αφορά, λοιπόν, αυτές τις μονάδες, οι πρώτες προκηρύσσονται εντός των επόμενων εβδομάδων, είκοσι τρεις για ενηλίκους και δεκαοκτώ για ανηλίκους. Αναφέρω χαρακτηριστικά τις περιοχές: Πέλλα, Καβάλα, Φλώρινα, Πρέβεζα, Μαγνησία, Ευρυτανία, Φωκίδα, Αιτωλοακαρνανία, δυτικό τομέα της Αττικής, Δυτική Αττική, Ανατολική Αττική, Λευκάδα, Αρκαδία, Λέσβο, Κω, Λασίθι, Κιλκίς, Ροδόπη, Δράμα, Λακωνία, Ιωάννινα, Καστοριά, βόρειο τομέα Αθηνών για τους ενηλίκους και Θεσσαλονίκη, Ξάνθη, Κοζάνη, Γρεβενά, Άρτα, Λάρισα, Φθιώτιδα, Εύβοια, Ηλεία, κεντρικό, βόρειο τομέα της Αττικής, Δυτική Αττική, Ανατολική Αττική, Κέρκυρα, Αργολίδα, Χίο, Σύρο και Ρέθυμνο.

Αν μπορείτε, θα μου πείτε πότε επί δικών σας ημερών είχε γίνει τέτοιος ορυμαγδός δημιουργίας νέων δομών στην πρωτοβάθμια; Θα το ακούσω με χαρά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Στις επόμενες πέντε επίκαιρες ερωτήσεις θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος.

Ξεκινάμε, κατόπιν συνεννόησης, με την πρώτη με αριθμό 5441/16-5-2025 ερώτηση του κύκλου αναφορών-ερωτήσεων του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Περιβάλλοντος και Ενέργειας με θέμα: «Καταχρηστική η αιφνίδια τροποποίηση των όρων σύμβασης προμήθειας ηλεκτρικής ενέργειας με επιβολή υψηλής μηνιαίας χρέωσης παγίου».

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κατ’ αρχάς, θα ήθελα να ευχαριστήσω τους συναδέλφους που μου παραχώρησαν τη σειρά τους.

Κύριε Υπουργέ, η παρούσα επίκαιρη ερώτηση έχει να κάνει με ένα πολύ σημαντικό ζήτημα που απασχολεί πλήθος συμπολιτών μας. Συγκεκριμένα, αναδεικνύει τις αιφνιδιαστικές τροποποιήσεις των όρων σύμβασης προμήθειας ηλεκτρικής ενέργειας από τους παρόχους. Πρόκειται για ένα πρόβλημα που καλούνται να ξεπεράσουν τόσο οι οικιακοί καταναλωτές όσο και οι καταναλωτές που έχουν εγκαταστήσει φωτοβολταϊκούς σταθμούς ακολουθώντας τη μέθοδο του ενεργειακού συμψηφισμού και οι οποίοι ενημερώθηκαν εντελώς ξαφνικά για τη μονομερή τροποποίηση των συμβάσεών τους. Πρόκειται για μια πρακτική που υπονομεύει τη μέθοδο του ενεργειακού συμψηφισμού και ακυρώνει το προβλεπόμενο οικονομικό όφελος της ενασχόλησης με τις ανανεώσιμες πηγές ενέργειας.

Παράλληλα, δεν τους δίνετε η δυνατότητα εναλλακτικής επιλογής άλλου προμηθευτή. Πρόκειται για γεγονός που συνιστά καταχρηστική πρακτική και εύλογα δημιουργεί ζητήματα εμπιστοσύνης των πολιτών προς την πολιτεία, καθώς μένουν απροστάτευτοι μπροστά στις επιλογές των παρόχων.

Πρόκειται για σημαντικό ζήτημα με ευρύτερες διαστάσεις, ειδικά σε περιοχές όπως η Περιφερειακή Ενότητα Δράμας, όπου πολλοί επαγγελματίες και οικιακοί καταναλωτές επένδυσαν στη Μέθοδο Ενεργητικού Συμψηφισμού, για την εξοικονόμηση ενέργειας. Μετά τις πρόσφατες αλλαγές βρίσκονται πλέον όμηροι με μία σύμβαση που το ένα μέρος μπορεί να την αλλάξει κατά τη βούλησή του, αυξάνοντας το περιθώριο κέρδους του.

Κατόπιν των ανωτέρω, ερωτάσθε, κύριε Υπουργέ, σε ποιες ενέργειες προτίθεστε να προβείτε, προκειμένου σε αποτραπούν μονομερείς και καταχρηστικές τροποποιήσεις των συμβάσεων από τους παρόχους ηλεκτρικής ενέργειας, οι οποίες υπονομεύουν το οικονομικό όφελος των καταναλωτών από τον ενεργειακό συμψηφισμό;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Νικολαΐδη και για την οικονομία του χρόνου.

Κύριε Υπουργέ, απαντήστε μέσα στον χρόνο των τριών λεπτών, γιατί έχουμε καθυστερήσει σημαντικά.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Πάντα, κύριε Πρόεδρε, σας ευχαριστώ πολύ!

Κύριε Βουλευτά, σας ευχαριστώ για την ερώτηση και για την ευκαιρία να μιλήσω για ένα θέμα, το οποίο είναι πολύ σημαντικό. Θέλω, όμως, να κάνω ένα βήμα πίσω και να εξηγήσω λίγο από πού προέρχεται αυτό το θέμα.

Προέρχεται από τον ενεργειακό συμψηφισμό, όπως είπατε, αυτό που λέμε «Net Metering». Τι σημαίνει αυτό; Να το πω πολύ λαϊκά: Παράγω ενέργεια το μεσημέρι την οποία δεν χρειάζεται να καταναλώσω, έρχομαι το βράδυ στο σπίτι και θέλω να καταναλώσω και τότε αντλώ αυτήν την ενέργεια που έχω στείλει το μεσημέρι και την παίρνω το βράδυ.

Αυτό δημιουργεί εξ ορισμού μια στρέβλωση. Για να σας δώσω κάποια στοιχεία -τώρα τα κοίταζα, που καθόμασταν εδώ πέρα- ​​ φέτος στην Ελλάδα, αν πάρουμε την πιο ψηλή τιμή της κάθε ημέρας και την πιο χαμηλή τιμή της κάθε ημέρας, η διαφορά είναι 160 ευρώ.

Άρα, αυτός που δίνει ενέργεια το μεσημέρι και την παίρνει το βράδυ, έχει ένα όφελος 160 ευρώ, το οποίο στη σημερινή κατάσταση καλείται να το καλύψει ο προμηθευτής ενέργειας. Αυτή είναι μια στρέβλωση του συστήματος Net Metering και αυτός είναι και ο λόγος που φεύγουμε από το Net Metering και πηγαίνουμε στο Net Billing. Να το πω απλά: Δεν συμψηφίζουμε ενέργεια, συμψηφίζουμε ευρώ.

Μάλιστα, αυτή η ενέργεια που στέλνεις στο δίκτυο, μπορείς να την πάρεις πίσω για τρία χρόνια, το οποίο σημαίνει ότι μπορεί να έχουμε στρεβλώσεις, όχι απλά μέσα στην ημέρα, να έχουμε στρεβλώσεις από καθημερινές σε Σαββατοκύριακα και από χειμώνα σε καλοκαίρι.

Επειδή θέλω να είμαι σαφής, η συγκεκριμένη πρακτική την οποία περιγράψατε, δεν αφορά πλήθος ατόμων, αφορά μια πολύ μικρή ομάδα καταναλωτών μεσαίας τάσης -άρα, μιλάμε για επαγγελματικούς καταναλωτές- όπου υπήρχε αυτή η διαστρέβλωση. Υπήρχε, επίσης, μια εποχική διαστρέβλωση, όπου πρακτικά εγχέαν ενέργεια και την παίρνανε πίσω -για να πω έτσι πολύ απλά- μήνες μετά κι όπως καταλαβαίνετε αυτό δημιουργεί ένα τεράστιο κόστος, γιατί κάποιος πρέπει να καλύψει αυτήν την ενέργεια. Υπήρχαν, όντως, προμηθευτές, οι οποίοι άλλαξαν τον τρόπο με τον οποίο τιμολογούσαν έναν πολύ μικρό αριθμό καταναλωτών, για να καλύψουν αυτή την «χασούρα, να το πω πολύ απλά. Γιατί, αν στέλνεις ενέργεια τον χειμώνα και την παίρνεις το καλοκαίρι και όταν την στέλνεις η τιμή έχει 100 και την παίρνεις πίσω με 300, κάποιος πρέπει να καλύψει αυτό το κενό. Είναι κάτι, λοιπόν, που το έχουμε υπ’ όψιν μας και είναι υπ’ όψιν και της Ρυθμιστικής Αρχής.

Εγώ θέλω να πω ότι το εξετάζουμε ακόμα. Είναι στο δικαίωμα του προμηθευτή να αλλάξει τους όρους. Βέβαια, όταν αλλάζουν οι όροι πάρα πολύ, ακούμε απόλυτα το παράπονο του καταναλωτή. Είναι κάτι που θέλουμε ακόμα να εξετάσουμε, να δούμε ποιο το σωστό μέτρο. Γιατί, προφανώς, όταν υπάρχει χασούρα, πρέπει ο προμηθευτής να έχει μια δικλείδα ασφαλείας, αλλά επίσης κι ο καταναλωτής δεν μπορεί να αιφνιδιάζεται. Θα σταματήσω εδώ για την πρωτολογία μου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ, για τη συνέπεια και την ακρίβεια στον χρόνο.

Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, μέσα από την ερώτηση αναδεικνύεται ένα πολύ σοβαρό πρόβλημα: Πώς θα έρθει ένας άνθρωπος να επενδύσει στην Ελλάδα, την ώρα που άλλα υπογράφει σήμερα και άλλα θα πούμε μετά από ένα-δύο χρόνια; Την ώρα που εσείς έρχεστε να πείτε για κάτι το οποίο οι μικρομεσαίοι επιχειρηματίες-επαγγελματίες υπέγραψαν πριν από χρόνια, ο πάροχος έχει το δικαίωμα σήμερα, μονομερώς, να το αλλάξει και η Κυβέρνηση της Νέας Δημοκρατίας είναι με το μέρος των παρόχων. Αυτό καταλαβαίνω εγώ από την απάντησή σας.

Θα σας διαβάσω μήνυμα που μόλις μου ήλθε, για το τι αλλάζει στη Σύμβαση. Πριν από δύο μήνες, όταν κατατέθηκε πρώτη φορά η ερώτηση -δεν ήσασταν εσείς Υπουργός- υπήρχε επιβολή παγίου 1.259 ευρώ, που το πήραν πίσω, γιατί είπαν από τους παρόχους ότι ήταν παράνομο, σύμφωνα με την εξήγηση που έδωσαν στους επαγγελματίες που είπατε. Και τώρα, με τον τρόπο της επιβολής χρέωσης ισχύος, πέρα από την κανονική χρέωση στην ενέργεια, ο λογαριασμός αυξάνεται κατά 120%. Το γνωρίζετε, φαντάζομαι.

Ακούστε τώρα, κύριε Υπουργέ, τι γίνεται. Έρχεται ο επαγγελματίας, του δίνεται αυτό το εργαλείο του Net Metering πριν από χρόνια, το παίρνει στα χέρια του αυτό το εργαλείο, δανείζεται από την τράπεζα με τους όρους σύμβασης της τράπεζας, μπαίνει στο πρόγραμμα και έρχεται μία μέρα ο πάροχος και του λέει ότι η Σύμβαση δεν ισχύει, θα πληρώσεις 120% παραπάνω, αλλά η τράπεζα δεν του λέει ότι θα πληρώσει 120% παρακάτω. Στις υποχρεώσεις του ο πολίτης εντάξει, αλλά ο πάροχος όχι. Ένα καρτέλ. Ένα καρτέλ που κάνει ό,τι θέλει, κύριε Υπουργέ και το γνωρίζετε πάρα πολύ καλά. Γιατί δεν έχει τη δυνατότητα να πάει σε έναν άλλον πάροχο για να διαπραγματευτεί, όλοι το ίδιο.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Έρχομαι και λέω: Αν δεν ήταν ένας μικρομεσαίος επιχειρηματίας και ήταν ένα φαραωνικό φωτοβολταϊκό πάρκο, το οποίο θα πήγαινε να κατασκευαστεί σε γη υψηλής παραγωγικότητας, θα συνέβαινε αυτό; Όχι θα σας απαντήσω. Γιατί ο προκάτοχός σας σε επίκαιρη ερώτηση που κατέθεσα πριν από λίγους μήνες για την περιοχή της Δράμας μου είπε ότι το ΠΑΣΟΚ είναι κατά των Ανανεώσιμων Πηγών Ενέργειας. Όχι, κύριε Υπουργέ. Υπέρ είμαστε, αλλά με σεβασμό προς τον πολίτη, γιατί η Κυβέρνησή σας πρέπει να σέβεται τους πολλούς και όχι τους λίγους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύριος Υπουργός έχει τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Θέλω να κάνω δύο-τρία σχόλια γι’ αυτά που είπατε, κύριε Βουλευτά. Καταρχήν, ξεκινάω από το ότι το Net Metering έχει μια διαστρέβλωση μέσα του, είναι ενσωματωμένη στην ιδέα. Και τι σημαίνει αυτό; Ότι δίνω ενέργεια όταν είναι φθηνή, την παίρνω πίσω όταν είναι ακριβή και κάποιος δεν θα το πληρώσει αυτό. Αυτή είναι η αντικειμενική πραγματικότητα που υπάρχει στο Net Metering και αυτός είναι ο λόγος που εμείς, όπως και πάρα πολλές άλλες χώρες, καταργούμε το Net Metering. Διότι αυτός που κάνει την επένδυση του Net Metering, περιμένει από το ευρύτερο σύστημα να του πληρώσει την εξισορρόπηση της κατανάλωσής του και αυτή είναι μια διαστρέβλωση. Αυτός είναι ο λόγος που καταργήσαμε το Net Metering, όπως έχουν κάνει και πάρα πολλές άλλες χώρες.

Μιλήσατε για το 120%. Θα ήθελα να καταλάβετε τα νούμερα σε ευρώ, γιατί αν δεν έχω σχεδόν καθόλου χρέωση -γιατί σε μήνες που δεν καταναλώνω δεν έχω χρέωση- το 120 από μόνο του έχει αξία να το δούμε και σε ευρώ, αλλά δεν θέλω να μπω σε αυτή τη συζήτηση. Αυτό που θέλω να πω είναι ότι υπάρχει μία αντικειμενική διαστρέβλωση στην αγορά και σας είπα και πριν ότι εμείς το εξετάζουμε και η ΡΑΑΕΥ εξετάζει, κατά πόσο είναι ορθή αυτή η μεταβολή και εάν επιτρέπεται.

Δεν κατάλαβα -και θα ήθελα να καταλάβω- γιατί δεν μπορεί να αλλάξει πάροχο, διότι αυτή η αλλαγή που περιγράψατε δεν είναι αλλαγή που έχουν κάνει όλοι οι πάροχοι και δεν είναι αλλαγή που έχουν κάνει όλοι για όλους. Μιλάμε για ένα πολύ συγκεκριμένο αριθμό παρόχων και καταναλωτών. Δεν ξύπνησαν, δηλαδή, μια μέρα οι πάροχοι και είπαν «αλλάζουμε το νούμερο και το πάμε από το 0 στο 1.200. Δεν είναι έτσι. Μιλάμε για πολύ συγκεκριμένο αριθμό παροχών που έχει γίνει αυτό το πράγμα σε πολύ συγκεκριμένες συνθήκες και σας είπα ότι είναι κάτι που ελέγχει και η Ρυθμιστική Αρχή για το κατά πόσο συμμορφώνεται με τον Κώδικα και ελέγχουμε και εμείς, για να δούμε κατά πόσο μπορούμε να βρούμε την ισορροπία, μεταξύ αυτού που είναι εύλογο -γιατί κάποιος πάροχος απαγορεύεται να χάνει λεφτά, διότι στις συνθήκες του ανταγωνισμού δεν μπορεί να παρέχει τιμολόγια, τα οποία συνεχώς χάνουν χρήματα, γιατί αυτό αντιβαίνει στους κανόνες του ανταγωνισμού- και αυτού που είναι δίκαιο για τον καταναλωτή και αυτήν ακριβώς την ισορροπία θα προσπαθήσουμε να βρούμε και σε αυτήν την περίπτωση.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ερώτηση είναι η δεύτερη με αριθμό 1129/24-6-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Συγκεντρωτισμός, αδιαφάνεια και αποτυχία στη διαχείριση απορριμμάτων».

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, αντί σήμερα η Κυβέρνηση να ενισχύσει τους ΦοΔΣΑ και την Τοπική Αυτοδιοίκηση στη διαχείριση των απορριμμάτων, επιλέγει συνειδητά μια συγκεντρωτική αυθαιρεσία και παρακάμπτει τους θεσμικούς φορείς, όπως άλλωστε έχει καταγγείλει και ο Πρόεδρος του Δικτύου ΦοΔΣΑ, ο Δήμαρχος Χανίων κ. Σημανδηράκης.

Η ανακύκλωση στις μέρες σας έπεσε από το 21% στο 17%, η ταφή παραμένει άνω του 80% και η χωριστή συλλογή βιοαποβλήτων είναι σχεδόν ανύπαρκτη. Αντί για λύσεις, η Κυβέρνηση επιβάλλει το τέλος ταφής μεταφέροντας το κόστος στους πολίτες.

Σχεδιάζονται ενεργειακές μονάδες αποβλήτων, χωρίς διαβούλευση, που αντιστρατεύονται την κυκλική οικονομία και απειλούν να μετατραπούν σε μηχανισμούς καύσης αντί για ανακύκλωσης. Το μέτρο αυτό προφανώς δεν λειτουργεί ως ένα εργαλείο περιβαλλοντικής πολιτικής, αλλά ως ένας μηχανισμός δημοσιονομικής μεταφοράς του προβλήματος στην Αυτοδιοίκηση και στους δημότες. Η πολιτική λοιπόν της Κυβέρνησης δεν είναι απλώς αναποτελεσματική, είναι επικίνδυνη. Υπονομεύει την πράσινη μετάβαση, εκθέτει τη χώρα με πρόστιμα και αποξενώνει τη δημοκρατικά εκλεγμένη Αυτοδιοίκηση.

Η ερώτησή μου, λοιπόν, κύριε Υπουργέ, τουλάχιστον σε σχέση με την πρώτη μου τοποθέτηση, είναι: Ποια είναι η στρατηγική συμμόρφωσης της χώρας με τους ευρωπαϊκούς στόχους; Πώς απαντάτε στις καταγγελίες για παραγκωνισμό της Αυτοδιοίκησης και προώθηση μονάδων που υπονομεύουν την ανακύκλωση και πώς διασφαλίζετε ότι οι ενεργειακές μονάδες αποβλήτων δεν θα λειτουργήσουν σε βάρος των στόχων της κυκλικής οικονομίας, που είναι πολύ βασικό ζητούμενο σήμερα; Γιατί κάποτε υπήρχε το γραμμικό μοντέλο της οικονομίας «παράγω - καταναλώνω - απορρίπτω». Αυτό «το παράγω - καταναλώνω - απορρίπτω» είναι πλέον απίστευτα παρωχημένο. Τώρα πρέπει να πάμε σε ένα κυκλικό μοντέλο, με ανάκτηση πόρων, resource recovery, με κυκλική οικονομία και ένα μοντέλο που θα μπορούμε να παίρνουμε πίσω πόρους, να τους βάζουμε ξανά στην παραγωγή, έτσι ώστε οι φυσικοί πόροι να μένουν όσο το δυνατόν αλώβητοι ή εν πάση περιπτώσει να μην εξαντληθούν.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσάφο, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, σας ευχαριστώ για την ερώτηση. Να ξεκινήσω από τα νούμερα. Όπως ξέρετε μου αρέσουν τα νούμερα. Είπατε για το ποσοστό ανακύκλωσης. Βέβαια ξεχάσατε να πείτε ότι άλλαξε η μεθοδολογία. Από το 21% πέσαμε στο 17% όχι επειδή έπεσε η ανακύκλωση, αλλά επειδή αλλάξαμε τον τρόπο με το οποίο μετράμε το τι ανακυκλώνεται. Και όταν βλέπουμε τη θέση της χώρας μας, διαπιστώνουμε ότι αυτή ήταν στην 24η θέση το 2018 και ανέβηκε στη 18η θέση το 2022. Προφανώς το 18η δεν είναι η καλύτερη επίδοση, αλλά πάλι, όπως λέμε και στην ενέργεια, όταν ξεκινάς από το 24 το να πας στο 18 είναι μία κάποια πρόοδος.

Μιλήσατε για τις μονάδες επεξεργασίας αποβλήτων και έχω εδώ πέρα τα νούμερα τού τι παραλάβαμε και τού τι είναι σήμερα: Τρεις σε λειτουργία το 2019, δύο σε κατασκευή -3 και 2-, μηδέν σε διαγωνιστική διαδικασία. Και τώρα είναι δεκατρείς σε λειτουργία, είκοσι πέντε σε κατασκευή και έντεκα σε διαγωνιστική διαδικασία. Μπορείτε πολύ ορθά να πείτε ότι δεν έχουμε καταφέρει σε αυτά τα έξι χρόνια να καλύψουμε ένα κενό σε έναν χώρο που η χώρα μας η αλήθεια είναι ότι είχε μείνει αρκετά πίσω, αλλά δεν μπορείτε να δείτε το τι γίνεται σήμερα σε σχέση με το τι γινόταν το 2019 και να πείτε ότι η χώρα μας δεν κάνει πολύ σημαντική πρόοδο.

Επειδή μιλήσατε για το τέλος ταφής, είναι ένα μέτρο το οποίο και η Ευρωπαϊκή Ένωση αναγνωρίζει ως απαραίτητο προκειμένου να κινητροδοτήσει την κυκλική οικονομία, την οποία εσείς εξυμνείτε, επίσης και τη χωριστή συλλογή, που είναι ένα βασικό συστατικό της στρατηγικής μας.

Αλλά να έρθω και στις μονάδες ενεργειακής αξιοποίησης, για τις οποίες συζητάμε σχεδόν κάθε εβδομάδα στη Βουλή. Έχουμε πει ξεκάθαρα ότι για μας είναι το λογικό τέλος έτσι ώστε να μειώσουμε το ποσοστό ταφής. Έχουμε ανακύκλωση, μετά έχουμε την επεξεργασία και στο τέλος μένει κάτι. Αυτό το κάτι είτε θα το αξιοποιήσουμε ενεργειακά είτε θα το θάψουμε. Η δική μας προτίμηση και το προφανές είναι αυτό που μένει να θέλουμε να το αξιοποιήσουμε ενεργειακά και αυτή είναι η στρατηγική της χώρας.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, είστε έξυπνος άνθρωπος -σας το έχω ξαναπεί-, με περγαμηνές, με σπουδές. Κάνετε αυτό όμως που κάνουν πολλά στελέχη και Υπουργοί της Κυβέρνησής σας. Δηλαδή η ζωή, ο κόσμος έχει ξεκινήσει το 2015 για εσάς. Γιατί δεν βάζετε και το 2012; Γιατί είστε συνένοχοι. Γιατί δεν βάζετε και το 2012 στις αναλύσεις σας; Να πούμε για το 2019, για το 2023, αλλά θα ξεκινάτε από το 2012 ή από το 2010, σε όλα τα ζητήματα. Δεν αφορά μόνο εσάς. Απλά τώρα που κάνουμε αυτή την κουβέντα η ανάλυση των στοιχείων εντάσσεται σε ένα αφήγημα που προσπαθείτε να δομήσετε, που σας εξυπηρετεί για να πείσετε την κοινωνία ότι όλα τα δεινά αυτής της χώρας δημιουργήθηκαν την περίοδο 2015 - 2019 και πριν την περίοδο αυτή κυλιόμασταν όλοι στα λιβάδια χαρούμενοι. Αυτό προσπαθείτε να μας πείτε. Αν βάζατε στην εξίσωσή σας και τα στοιχεία τού πώς ήταν η χώρα, σε τι χάλια την περίοδο 2010 - 2015, ίσως εκεί φανεί και η προσπάθεια που έγινε, η σοβαρή προσπάθεια που έγινε, κατά την άποψή μου, την περίοδο 2015 - 2019.

Μετά από αυτό το σχόλιο ας πάμε τώρα στην ερώτηση. Σας είπα και προηγουμένως ότι για μας έχει εξαιρετικά μεγάλη σημασία να μπαίνει και το ζήτημα της διαβούλευσης. Αυτά σας τα λένε και οι ΟΤΑ, αυτά σας τα λέει και η ΚΕΔΕ, δηλαδή ότι χωρίς διαβούλευση, χωρίς θεσμική ενημέρωση, χωρίς πολιτική νομιμοποίηση έχετε προχωρήσει στη σύναψη έξι συμβάσεων για ισάριθμες μονάδες καύσης απορριμμάτων στην Αττική, στη Βοιωτία, στη Ροδόπη, στην Κοζάνη, στην κεντρική Πελοπόννησο και στο Ηράκλειο. Οι δήμοι, οι ΦοΔΣΑ, τα σωματεία εργαζομένων, όλοι αυτοί δεν είναι ΣΥΡΙΖΑ. Οι τοπικές κοινωνίες και τα κόμματα είναι στο σκοτάδι. Αντίθετα, το ΥΠΕΝ επέλεξε να διαβουλευτεί σε κλειστές αίθουσες, μόνο με κατασκευαστικές εταιρείες.

Τι αποκαλύπτουν τα στοιχεία, μιας και είστε των στοιχείων, όπως είπατε προηγουμένως και αναφέρατε κάποια;

Πρώτον, οι μονάδες αυτές σχεδιάζονται με βάση την αποτυχία της ανακύκλωσης, ώστε να εξασφαλιστεί καύσιμη ύλη, δηλαδή δευτερογενές καύσιμο. Γιατί θέλετε την καύση, είναι στρατηγική σας η καύση, ενώ δεν θα έπρεπε να ήταν.

Δεύτερον, το κόστος θα μετακυλιστεί στους δήμους και στους πολίτες, με gate fee 106 μέχρι 138 ευρώ τον τόνο, ενώ για πλεονάζουσες ποσότητες προβλέπεται ακόμα και μπόνους καύσης, αν είναι μεγάλες οι ποσότητες. Άρα εγώ επιδιώκω να έχω μεγάλες ποσότητες, για να έχω και το μπόνους καύσης, που είναι 10 ευρώ ο τόνος.

Τρίτον, το μοντέλο δημιουργεί αντικίνητρο για την ανακύκλωση, αφού όσο περισσότερα απορρίμματα καίγονται τόσο πιο φθηνή η διαχείριση για τον δήμο.

Τέταρτον, παρότι η ίδια η μελέτη αναφέρει ότι η καύση είναι έως 20% ακριβότερη από την ταφή, η Κυβέρνηση την προωθεί ως μοναδική λύση.

Πέμπτον, και όλα αυτά με προβλέψεις ελάχιστης προόδου. Το 2030, κύριε Υπουργέ, εκτιμάται ότι θα οδηγούνται σε ταφή 1 εκατομμύριο τόνοι τον χρόνο και το 2050 το ίδιο.

Συνεπώς, γιατί επιμένετε στην καύση ως λογική, ως μοντέλο, ως κυρίαρχη επιλογή, όταν η τάση στην Ευρώπη είναι η σταδιακή εγκατάλειψή της υπέρ της πρόληψης, της επαναχρησιμοποίησης, της ανακύκλωσης και της κυκλικής οικονομίας; Πώς ακριβώς συνάδει η καύση με τις αρχές της κυκλικής οικονομίας και την ιεράρχηση των μεθόδων διαχείρισης αποβλήτων; Πώς τεκμηριώνεται το δημόσιο συμφέρον -εμείς οφείλουμε να μιλάμε συνεχώς για δημόσιο συμφέρον- αυτής της επιλογής, η οποία σχεδιάστηκε εν κρυπτώ, όπως σας είπα, με συγκεκριμένες εταιρείες, χωρίς μελέτες σύστασης απορριμμάτων; Θα κατατεθούν, μιας και το είπα, οι σχετικές μελέτες που αφορούν τη σύνθεση και τις ποσότητες των απορριμμάτων στη χώρα;

Και τέλος, -κι ευχαριστώ, κυρία Πρόεδρε- ποια είναι η στάση του Υπουργείου Περιβάλλοντος και Ενέργειας απέναντι στους ΦοΔΣΑ ; Θα ενισχύσετε επιτέλους τον θεσμικό τους ρόλο ή θα συνεχίσετε να τους παρακάμπτετε για να εξυπηρετούνται εργολαβικά συμφέροντα; Γιατί η λογική που θα πρέπει να κυριαρχήσει, κύριε Υπουργέ, είναι οι ΦοΔΣΑ να παίζουν αυτόν τον ρόλο, με έναν εμπροσθοβαρή τρόπο, και όχι όλες οι δουλειές να γίνονται παρακάμπτοντας τους θεσμικούς φορείς.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, με μεγάλη χαρά να πάμε πίσω από το 2019, πίσω από το 2015, στο 2010, στο 2000, στο 1990, στο 1980 και να μιλήσουμε με στοιχεία, αλλά αυτό που περιέγραψα, ότι το 2019 υπήρχαν τρεις μονάδες σε λειτουργία και πέντε σε κατασκευή, ας υποθέσουμε ότι το παραλάβατε με μηδέν και χτίσατε 3 και κατασκευάσατε 5, αυτό θα ήταν το αποτύπωμα του ΣΥΡΙΖΑ. Και εγώ σας λέω ότι 13 έχουμε σε λειτουργία τώρα, 25 σε κατασκευή και 11 σε διαγωνιστική διαδικασία.

Μπορούμε να πάμε πολύ πίσω, αλλά και μηδέν να ξεκινήσατε, το ότι χτίσατε τρία, το ότι βάλατε σε λειτουργία τρία, και κατασκευάσατε πέντε, ενώ τώρα είναι δεκατρία και είκοσι πέντε και έντεκα στη διαγωνιστική διαδικασία, δεν νομίζω ότι είναι παραποίηση στοιχείων.

Θα πάμε τώρα λίγο στις μονάδες, διότι υπάρχει αυτή η συζήτηση για την καύση και έχουμε κολλήσει νομίζω, σε ένα μοντέλο ότι επειδή θα κάνουμε καύση δεν θα κάνουμε τα άλλα πράγματα. Αναρωτιέμαι, έχουμε ανακύκλωση, μετά έχουμε επεξεργασία. Δεν μένει κάτι; Γιατί από αυτό που ψιλοκατάλαβα από αυτό που είπατε είναι να το θάψουμε ότι είναι καλύτερα να το θάψουμε παρά να το κάψουμε. Αυτό κατάλαβα από την τοποθέτησή σας. Αν είναι αυτή η τοποθέτησή σας, να το πείτε και να το συζητήσουμε. Διότι τι λέτε; Θέλουμε περισσότερη ανακύκλωση, θέλουμε περισσότερη επεξεργασία και μετά, όμως, μένει κάτι. Δεν μένει; Και το ερώτημα είναι τι θα το κάνουμε αυτό το κάτι; Δεν λέτε ποτέ, απλά λέτε γιατί κάνουμε καύση.

Άμα θέλετε να κάνουμε συζήτηση, πρέπει να δούμε τη συνολική κυκλική οικονομία, για την οποία εσείς μιλάτε. Άρα, εμείς την καύση την έχουμε σχεδιάσει για το υπόλειμμα, γι’ αυτό που μένει, αφού έχουμε εξαντλήσει όλα τα υπόλοιπα στάδια και που εκεί η επιλογή είναι είτε ενεργειακή αξιοποίηση είτε ταφή. Οπότε, σε αυτό το δίλημμα, στο τι θέλουμε, το ένα ή το άλλο, εμείς, έχουμε επιλέξει την ενεργειακή αξιοποίηση, αλλά αυτό που καταλαβαίνω από εσάς είναι ότι εσείς θα προτιμούσατε να είναι η ταφή.

Αυτή τη συζήτηση να την κάνουμε, είναι μια χρήσιμη συζήτηση που πρέπει να κάνουμε. Όμως, επίσης, θέλω να πω για το θέμα της καύσης των απορριμμάτων –διότι είναι μια ερώτηση που απαντάω σχεδόν εβδομαδιαία στη Βουλή και το έχω πει κάθε φορά που έρχομαι εδώ- έχουμε όντως διαγνώσει ότι σύμφωνα με τα μεγέθη της χώρας, έχει μάλλον λογική να υπάρχουν ψ μονάδες μέσα στη χώρα, γιατί χρειάζεσαι μια οικονομία κλίμακας, δεν θα μεταφέρεις τα απορρίμματα για τεράστιες αποστάσεις και ότι αυτές οι έξι μονάδες το πού θα είναι ακριβώς, το ποιος θα τις πάρει, ποιος θα τις αξιοποιήσει και με τι όρους, δεν έχει αποφασιστεί ακόμα ότι θα είναι μια διαγωνιστική διαδικασία.

Αυτό που περιγράφετε, το ότι τα έχουμε δώσει, τα έχουν πάρει οι συγκεκριμένες εταιρείες, ξέρουν ακριβώς πού είναι, είναι όλα κλειδωμένα, δεν ισχύει.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Και εμείς ευχαριστούμε.

Ακολουθεί η τέταρτη με αριθμό 1143/30-6-2025 επίκαιρη ερώτηση του δεύτερου κύκλου της Βουλευτού Ευβοίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Αικατερίνης Καζάνη προς τον Υπουργό Περιβάλλοντος και Ενέργειαςμε θέμα: «Ανησυχίες για την επίδραση υπόγειων καλωδίων υπερυψηλής τάσης στον Μύτικα Χαλκίδας».

Κύρια Καζάνη, έχετε τον λόγο για τα επόμενα δύο λεπτά.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κυρία Πρόεδρε.

Κύριε Υπουργέ, οι κάτοικοι του οικισμού Μύτικα, κάποιοι εκ των οποίων σήμερα βρίσκονται μαζί μας και παρακολουθούν από τα θεωρεία, δίνουν εδώ και πολλούς μήνες έναν σταθερό και συντονισμένο αγώνα για να αποτρέψουν την εγκατάσταση υπόγειων καλωδίων υπερυψηλής τάσης εντός του οικισμού τους.

Το έργο αυτό προγραμματίστηκε από τον ΑΔΜΗΕ το 2021, με αιτιολογικό την αποφυγή μελλοντικής βλάβης του καλωδίου από πλημμυρικό συμβάν στην παραποτάμια διαδρομή του Λήλαντα, την οποία ακολουθεί σήμερα.

Όταν οι κάτοικοι κινητοποιήθηκαν, ο ΑΔΜΗΕ υποστήριξε ότι εφόσον τα μετρούμενα μαγνητικά πεδία είναι κάτω των 100μΤ, το έργο είναι ασφαλές και για κατοικημένες περιοχές. Ωστόσο, σύμφωνα με τη διεθνή πρακτική, τα κράτη χαμηλώνουν το όριο των 100μΤ ή και θεσπίζουν ειδικότερα όρια 0,2μΤ, 0,3μΤ για την προστασία των ευαίσθητων περιοχών.

Θα πρέπει να εξετάσουμε, λοιπόν και στη χώρα μας τη μείωση των ορίων έκθεσης σε ηλεκτρομαγνητική ακτινοβολία σε περιοχές με κατοικίες, σχολεία, νηπιαγωγεία, όπως συμβαίνει στην Ελβετία, τη Γαλλία και άλλες χώρες.

Το Εργαστήριο Εφαρμοσμένης Ιατρικής Φυσικής της Ιατρικής Σχολής του ΕΚΠΑ, εκπόνησε Έκθεση Αποτίμησης Κινδύνου, κατόπιν αιτήματος της Περιφέρειας Στερεάς Ελλάδας, σύμφωνα με την οποία εγείρονται σοβαρές επιφυλάξεις για τις μακροχρόνιες επιπτώσεις στην δημόσια υγεία και ιδίως στην παιδική ηλικία. Η Έκθεση αυτή σας διαβιβάστηκε από την Περιφέρεια στις 11.4.2025.

Όπως αναφέρει η Έκθεση, σύμφωνα με τον ΠΟΥ, η τιμή αυτή του μαγνητικού πεδίου δεν μπορεί να θεωρηθεί αμελητέα για την υγεία, εφόσον υπάρχουν εκτεταμένες επιδημιολογικές μελέτες που κάνουν λόγο για τη συσχέτιση ασθενειών με την έκθεση σε μαγνητικά πεδία, με εύρος τιμών πολύ χαμηλότερων από τις τιμές μέτρησης του ΑΔΜΗΕ.

Η ίδια Έκθεση αναφέρει ότι θα πρέπει να τηρούνται οι αρχές της προφύλαξης και οι αρχές της ALARA, με τη δεύτερη να έχει θεσμοθετηθεί και από το ΣτΕ, σύμφωνα με τις οποίες, θα πρέπει ο γενικός πληθυσμός να εκτίθεται σε όσο το δυνατόν μικρότερη δόση.

Ειδικότερα, γίνεται λόγος για την παιδική λευχαιμία, καθώς τα παιδιά είναι πιο ακτινοευαίσθητα από τους ενήλικες και η Έκθεση καταλήγει στο συμπέρασμα ότι: Δεδομένου ότι τα υπόγεια καλώδια διέρχονται έξω από δημοτικό σχολείο και νηπιαγωγείο, συστήνεται ότι είναι προτιμότερο να αναζητηθεί μια εναλλακτική διαδρομή εγκατάστασης των κυκλωμάτων εκτός κατοικημένων περιοχών, κάτι που όπως διαπιστώθηκε, είναι εφικτό στη συγκεκριμένη περιοχή.

Παρά τα ανωτέρω, το Υπουργείο στις 8 Μαΐου του 2025, εξέδωσε νέα απόφαση, στηριζόμενο αποκλειστικά στις θέσεις του εμπειρογνώμονα του ΑΔΜΗΕ, ο οποίος αναγνωρίζει μόνον το όριο των 100 μΤ, με βάση το οποίο κηρύσσει τα καλώδια ασφαλή για την υγεία.

Παράλληλα, το Περιφερειακό Συμβούλιο Στερεάς Ελλάδας στις 3 Ιουνίου του 2025, με ομόφωνο ψήφισμα, τάσσεται κατά της όδευσης των καλωδίων μέσα από τα όρια του οικισμού. Η Περιφέρεια Στερεάς Ελλάδας επισημαίνει ότι έχουν ολοκληρωθεί εκτεταμένα έργα αντιπλημμυρικής προστασίας στον Ποταμό Λήλαντα, τα οποία και εξασφαλίζουν την ασφάλεια υπέργειων και υπόγειων κατασκευών, καθιστώντας δυνατή την παραποτάμια όδευση. Άλλωστε, κατά το ήμισυ της διαδρομής, τα καλώδια εξακολουθούν να οδεύουν παραποτάμια.

Επίσης, το Δημοτικό Συμβούλιο του Δήμου Χαλκιδέων, με ομόφωνη απόφαση, τάσσεται κατά της όδευσης εντός του οικισμού.

Επειδή η Έκθεση του ΕΚΠΑ τεκμηριώνει τη συσχέτιση της έκθεσης σε μαγνητικά πεδία με παιδική λευχαιμία, επειδή η υγεία και η ασφάλεια των κατοίκων και ιδίως των παιδιών, αποτελεί ύψιστη προτεραιότητα, επειδή η τοπική κοινωνία έχει εκφράσει συλλογικά και θεσμικά την αντίθεσή της με το έργο και επειδή είναι εφικτή η εναλλακτική παραποτάμια διέλευση των καλωδίων, όπως ήδη ακολουθείται σε τμήμα του έργου, ερωτάσθε κύριε Υπουργέ: Μετά τα ανωτέρω, θα προτάξετε την προστασία της υγείας των πολιτών και ιδίως των παιδιών και θα ανακαλέσετε την από 8 Μαΐου του 2025 απόφασή σας, ώστε να σταματήσουν οι εργασίες, εφόσον υπάρχει ασφαλής παραποτάμια διαδρομή εκτός κατοικημένων περιοχών. Για ποιο λόγο το Υπουργείο υιοθέτησε τη γνωμοδότηση ενός μόνο εμπειρογνώμονα του ΑΔΜΗΕ και όχι την Έκθεση του Εργαστηρίου Εφαρμοσμένης Ιατρικής Φυσικής της Ιατρικής Σχολής του ΕΚΠΑ που συντάχθηκε με ανάθεση της Περιφέρειας Στερεάς Ελλάδας και είναι ενημερωμένη με τα πλέον σύγχρονα επιστημονικά δεδομένα και υπογράφεται από τρεις ενεργούς και έγκριτους επιστήμονες;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υφυπουργός Περιβάλλοντος και Ενέργειας, κ. Νικόλαος Τσάφος έχει το λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κυρία Βουλευτή, σας ευχαριστώ για την ερώτηση. Κατ’ αρχάς, να ξεκινήσω από το ότι συμμερίζομαι την ανησυχία οποιουδήποτε πολίτη βλέπει να γίνεται κάτι στην περιοχή του και διαβάζω ότι αυτό το κάτι που γίνεται μπορεί να έχει αρνητικές επιπτώσεις στη δημόσια υγεία και ειδικά στα παιδιά μας. Αυτό είναι για μένα μια ανησυχία, την οποία οποιαδήποτε πολιτεία πρέπει να παίρνει πάρα πολύ σοβαρά και είναι χρέος μας να αξιολογήσουμε την επικινδυνότητα και το τι ακριβώς συμβαίνει.

Είπατε κάποια στοιχεία, αλλά ήθελα να δώσω μια διαφορετική ανάγνωση των στοιχείων αυτών. Στην Ελλάδα λοιπόν, όπως είπατε, έχουμε ένα όριο στα 100 μΤ. Τις μετρήσεις που έχει κάνει ο ΑΔΜΗΕ, δεν τις αμφισβητεί κανένας. Μιλάμε για έκθεση η οποία είναι, στη χειρότερη περίπτωση, κοντά στο 1% αυτού του ορίου. Πάμε κάτω από το 1μΤ.

Άρα, το λέω αυτό γιατί θέλω να ξεκαθαρίσω ότι δεν μιλάμε ότι έχουμε ένα όριο εκατό και κάνουμε μέτρηση ενενήντα οκτώ και λέμε ότι το ενενήντα οκτώ είναι πολύ κοντά στα εκατό, μήπως το εκατό είναι λάθος; Ούτε καν ενενήντα! Ούτε καν ογδόντα! Ούτε καν πενήντα! Ούτε καν σαράντα! Μιλάμε για έκθεση που είναι στο ένα και κάτω από το 1%.

Μιλήσατε για άλλες περιοχές. Θέλω να πω ότι και η μελέτη του πανεπιστημίου δείχνει ότι αυτό το εκατό δεν είναι περίεργο. Δεν έχουμε εμείς εκατό και όλος ο υπόλοιπος κόσμος έχει δέκα, είκοσι, τριάντα. Αυτό το εκατό που έχουμε εμείς το έχουν και πάρα πολλές άλλες χώρες. Και φαίνεται από τη μελέτη ότι όντως υπάρχουν κάποιες χώρες ή περιοχές οι οποίες έχουν μειώσει τα όρια, όχι στο 0,3 ή 0,4 που λέτε…

**ΑΙΚΑΤΕΡΙΝΗ ΚΑΖΑΝΗ:** …(Δεν ακούστηκε).

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Έχουν μειώσει και εκεί. Όμως, όταν λέμε ότι έχουν μειώσει -σας διαβάζω τη μελέτη που έχετε διαβάσει- σημαίνει ότι από το εκατό το πήγαν στο είκοσι, στο τριάντα, στο σαράντα, στο είκοσι πέντε. Και υπάρχουν ελάχιστες περιπτώσεις που κάποιος το έχει μειώσει και τόσο πολύ, στο 0,4-0,5.

Η μελέτη η ίδια λέει ότι δεν υπάρχει πραγματικά αποδεδειγμένη βλάβη για την υγεία, που να είναι επιστημονικά αποδεδειγμένη, γι’ αυτό γυρνάει στην ιδέα της προφύλαξης, της πρόληψης, του να είμαστε ασφαλείς. Και λέει ότι επειδή δεν μπορούμε να αποδείξουμε ότι δεν υπάρχει και βλάβη, ότι δεν υπάρχουν αρνητικές συνέπειες, γι’ αυτό πρέπει να μην εγκατασταθεί αυτό το καλώδιο.

Εμείς βλέπουμε ένα όριο το οποίο είναι εκατό. Μπορούμε να συζητήσουμε αν το σωστό είναι εκατό ή όχι. Αλλά, φαίνεται ότι το εκατό το έχουν πάρα πολλές χώρες. Μιλάμε για μια έκθεση που είναι πάρα πολύ κάτω από αυτό το όριο. Μιλάμε για το 1% αυτού του ορίου. Βλέπουμε σε άλλες χώρες καλώδια να χτίζονται σε παρόμοιο βάθος, ενάμισι - δύο μέτρων, όπως είναι και αυτό το καλώδιο θαμμένο.

Άρα, είμαστε πολύ διατεθειμένοι να συνεχίσουμε αυτόν τον διάλογο και να έχουμε μια διασταύρωση στοιχείων για το ποιος είναι συμπληρωματικά αυτός ο κίνδυνος. Θα μιλήσω στη δευτερολογία μου για την άλλη δίοδο του καλωδίου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρία Καζάνη, έχετε τον λόγο για τη δευτερολογία σας.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ.

Δύο χρόνια λοιπόν τώρα οι κάτοικοι αγωνίζονται για να αποτρέψουν τη όδευση των καλωδίων μέσα από τον οικισμό και έχουν στο πλευρό τους όλη την τοπική κοινωνία, τον δήμο και την περιφέρεια.

Κύριε Υπουργέ, στην απάντησή σας ουσιαστικά μου αναφέρατε ότι το όριο των εκατό μικροτέσλα…

Ναι, όντως υπάρχει και σε άλλες χώρες, αλλά βάζουν άλλα όρια -το γράφουν μέσα οι περισσότερες χώρες και αυτή είναι η νέα τάση- σε ευαίσθητες περιοχές όπως είναι, για παράδειγμα, σχολεία και νηπιαγωγεία. Όλη αυτή η τάση γίνεται και πιο έντονη στην Ευρώπη. Και οι χώρες που σας έχω αναφέρει μέσα στην πρωτολογία μου, η Ελβετία και η Γαλλία, μιλάνε για 0,3 ή 0,2 ή 0,1.

Το άλλο που αναφέρατε κατά τη διάρκεια της ομιλίας σας είναι ότι είναι λογικό όταν οι κάτοικοι διαβάζουν κάτι να ανησυχούν. Δεν διαβάζουν κάτι, διαβάζουν μια επίσημη έρευνα, ένα επίσημο πόρισμα τριών επιστημόνων του ΕΚΠΑ που ουσιαστικά εξειδικεύονται σε αυτό. Και εσείς μου λέτε ότι αυτό που ουσιαστικά προτείνουν, η όδευση να πάει παραποτάμια, δεν πρέπει να γίνει και πρέπει να γίνει αυτό που προτείνει ο ΑΔΜΗΕ από έναν εμπειρογνώμονα.

Για ποιο λόγο να γίνει αυτό; Για να προστατέψουμε το καλώδιο; Δηλαδή, μας λέτε ότι το έργο στην παραποτάμια όδευση δεν είναι ασφαλές; Γιατί αν μας λέτε ότι κινδυνεύει το καλώδιο, μας λέτε ότι το έργο της Περιφέρειας Στερεάς Ελλάδος δεν είναι ασφαλές.

Εσάς δηλαδή δεν σας δημιουργείται καμία αμφιβολία; Δεν βάζετε την υγεία των παιδιών πάνω απ’ οτιδήποτε άλλο; Εάν έχετε έστω και μια αμφιβολία μέσα σας, οφείλετε να σταματήσετε αυτή την όδευση σήμερα. Και δεν έχουμε να συζητήσουμε καμία άλλη μελέτη. Να συζητήσουμε ποια μελέτη;

Εγώ είμαι γιατρός και πραγματικά αν είχα δύο τέτοιες μελέτες, δεν θα μπορούσα να αποφασίσω και επί αμφιβολιών θα έβαζα την υγεία των παιδιών πάνω απ’ όλα. Δεν καταλαβαίνω πώς βγάζετε όλα αυτά τα συμπεράσματα.

Θα σας θυμίσω ότι από αυτό το έδρανο που βρίσκεστε δυόμισι χρόνια πριν ένας άλλος συνάδελφός σας μιλούσε για ασφάλεια στον σιδηρόδρομο, με τα γνωστά αποτελέσματα. Δεν χρειάζεται να παίξουμε στην υγεία των παιδιών. Το καλώδιο περνάει ακριβώς έξω από το νηπιαγωγείο και από το δημοτικό σχολείο. Ανακαλέστε την απόφασή σας και αν θέλετε, ελάτε να συζητήσουμε οτιδήποτε άλλο, αλλά όχι με ένα έργο που θα εξελίσσεται εις βάρος των πολιτών.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσάφο, έχετε τον λόγο για τα επόμενα τρία λεπτά.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κυρία Βουλευτά, πάλι διάβασα την ίδια ανάλυση που διαβάσατε κι εσείς. Εδώ πέρα λέει: Ισραήλ στο ένα μικροτέσλα, Ιταλία στα εκατό, στα δέκα για κάποιες περιπτώσεις, στα τρία για κάποιες περιπτώσεις. Στην Αμερική δεκαπέντε έως είκοσι πέντε. Στην Αμερική με τοπικά διατάγματα 0,2 ή 0,4. Στο Ισραήλ κάτι για σχολεία και κτίρια, το ακούω. Ολλανδία μέχρι 0,4, που είναι περίπου η έκθεση.

Το λέω αυτό, γιατί περιγράφετε -αυτό καταλαβαίνω απ’ αυτά που λέτε- ότι έχουμε ένα όριο εκατό, το οποίο είναι απαρχαιωμένο –αυτό λέτε- και όλος ο κόσμος πλέον φεύγει από αυτό το όριο. Δεν δείχνει αυτά τα στοιχεία η μελέτη του πανεπιστημίου. Η μελέτη του πανεπιστημίου λέει ότι δεν είναι αποδεδειγμένο, αλλά για να κάνουμε την προφύλαξη και την πρόληψη, να μην εγκατασταθεί αυτό το καλώδιο.

Η κατανόησή μου είναι ότι ήταν παραποτάμια η όδευση στο παρελθόν και είχε πρόβλημα, γι’ αυτό μετατοπίζεται. Καταλαβαίνω ότι έχουν γίνει κάποια αντιπλημμυρικά έργα…

**ΑΙΚΑΤΕΡΙΝΗ ΚΑΖΑΝΗ:** …(Δεν ακούστηκε).

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Έχουν γίνει αντιπλημμυρικά έργα, αλλά αυτό δεν σημαίνει απαραίτητα ότι εξασφαλίζει την αδιάκοπη λειτουργία του καλωδίου, το οποίο είχε προβλήματα στο παρελθόν στην ίδια ακριβώς περιοχή.

Το θέμα της όδευσης, όπως καταλαβαίνεται, είναι ότι ένα καλώδιο δεν μπορούμε να το περάσουμε από οποιονδήποτε χώρο. Είναι μια πολύ δύσκολη διαδικασία να βρούμε τα περιθώρια ασφαλείας για να χτιστεί ένα τέτοιο καλώδιο.

**ΑΙΚΑΤΕΡΙΝΗ ΚΑΖΑΝΗ:** Συγγνώμη που σας διακόπτω, αλλά περνάει ήδη παραποτάμια…

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Μην με διακόπτετε. Σας άκουσα.

**ΑΙΚΑΤΕΡΙΝΗ ΚΑΖΑΝΗ:** Παραποτάμια…

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ! Δεν γίνεται έτσι.

**ΑΙΚΑΤΕΡΙΝΗ ΚΑΖΑΝΗ:** …(Δεν ακούστηκε).

**ΠΡΟΕΔΡΕΥΟΥΣΑ (Όλγα Γεροβασίλη):** Έτσι γίνεται αυτό. Μπορείτε να επανέλθετε άλλη στιγμή.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κλείνω λέγοντας ότι εμείς είμαστε πρόθυμοι -έχουμε μιλήσει και με τον Περιφερειάρχη για το θέμα- να έρθουμε να συζητήσουμε, να δούμε τα στοιχεία τα οποία έχει ο ΑΔΜΗΕ, τα στοιχεία της μελέτης και να μπορέσουμε να κάνουμε μια συζήτηση βάσει αυτών των στοιχείων.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Η επόμενη ερώτηση είναι η τρίτη με αριθμό 5475/19-5-2025 ερώτηση του κύκλου των αναφορών – ερωτήσεων του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας,με θέμα: «Και τα Κύθηρα στον βωμό των μεγάλων εταιρειών».

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Όπως είπε η Πρόεδρος, η ερώτηση έχει θέμα «και τα Κύθηρα στον βωμό των μεγάλων εταιρειών».

Κύριε Υπουργέ, στην περιοχή αυτή έχει προκληθεί πάρα πολύ μεγάλη αναστάτωση από το ενδεχόμενο εγκατάστασης τριών βιομηχανικών αιολικών σταθμών γιγαντιαίας κλίμακας, έργο της εταιρείας ΤΕΡΝΑ Ενεργειακή.

Το Υπουργείο Περιβάλλοντος και Ενέργειας έχει θέσει σε δημόσια διαβούλευση τη μελέτη περιβαλλοντικών επιπτώσεων για το εν λόγω έργο, το οποίο προβλέπει τριάντα ανεμογεννήτριες ισχύος 4,5 μεγαβάτ η καθεμία, συνολική ισχύ εκατό τριάντα πέντε μεγαβάτ, διάμετρο ρότορα εκατό τριάντα έξι μέτρα και ύψος πυλώνα ογδόντα δύο μέτρα σε τοποθεσία εντός περιοχής Natura στα βόρεια και βορειοδυτικά μέρη του νησιού.

Και ρωτάω, πώς είναι δυνατόν να προωθείται μια τέτοια παρέμβαση σε μία οικολογικά ευαίσθητη περιοχή, ενώ εκκρεμεί –προσέξτε, γιατί εδώ είναι όλο το νόημα της ερώτησης και του θέματος- η έγκριση της ειδικής περιβαλλοντικής μελέτης για τις περιοχές Natura 2000 και η χώρα μάλιστα έχει καταδικαστεί από την Ευρώπη γι’ αυτή τη μεγάλη εκκρεμότητα;

Και ενώ εκκρεμεί η ειδική περιβαλλοντική μελέτη, που σου λέει τι; Ότι δεν μπορείς –δεν μπορείς!- σε αυτές τις περιοχές να δημιουργήσεις και να λειτουργήσεις μια τέτοια εγκατάσταση, εσείς δεν εγκρίνετε την ειδική περιβαλλοντική μελέτη, την κρατάτε στα συρτάρια, φέρνετε την ΤΕΕ για το έργο σε διαβούλευση, για να τελειώσει γρήγορα, για να προχωρήσει το έργο.

Η κοινωνία είναι ανάστατη, όλοι οι κάτοικοι στην περιοχή. Ακόμα και τοπική οργάνωση της Νέας Δημοκρατίας έβγαλε ανακοίνωση και λέει «είμαστε κάθετα αντίθετοι με το έργο. Διαλύεται το νησί μας. Απαξιώνονται οι πολίτες, η οικονομία, η κοινωνία». Τι έχετε να απαντήσετε;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τα επόμενα τρία λεπτά.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, σας ευχαριστώ για την ερώτηση. Είναι η δεύτερη φορά που μιλάω γι’ αυτό το θέμα τις τελευταίες εβδομάδες οπότε δεν θα δώσω μια ιδιαίτερα διαφορετική απάντηση από αυτή που έδωσα την τελευταία φορά.

Έχουμε μια μελέτη περιβαλλοντικών επιπτώσεων η οποία όπως είπατε κι εσείς είναι στη δημόσια διαβούλευση. Ο σκοπός της δημόσιας διαβούλευσης είναι να κάνουμε δημόσια διαβούλευση, να ακούσουμε τι λέει ο κόσμος, να ακούσουμε τις ανησυχίες του κόσμου και να δούμε αν αυτές οι ανησυχίες μπορούν να ξεπεραστούν ή αν αυτές οι ανησυχίες είναι τέτοιες ώστε το έργο να μην προχωρήσει. Σε αυτή τη διαδικασία είμαστε. Δεν υπάρχει καμία γνωμοδότηση. Δεν έχει δώσει το πράσινο φως κανένας. Άρα, προδικάζετε ότι όλο αυτό είναι ουσιαστικά ένα πρόσχημα για να βγει, να την εγκρίνουμε γρήγορα και να τελειώνουμε. Εμείς λέμε ότι έχουμε μια μελέτη η οποία είναι σε δημόσια διαβούλευση και περιμένω να δούμε τα σχόλια της δημόσιας διαβούλευσης. Το ίδιο ισχύει και για την ειδική περιβαλλοντική μελέτη που είναι και αυτή υπό διαμόρφωση. Θέλουμε να δούμε και αυτή τι λέει και να την κάνουμε με σωστό τρόπο.

Άρα, θα πω αυτό που είπα και την τελευταία φορά. Δεν έχουν γνωμοδοτήσει οι φορείς που πρέπει να γνωμοδοτήσουν. Καμία απόφαση δεν έχει παρθεί. Είμαστε στο στάδιο της δημόσιας διαβούλευσης και η έννοια της δημόσιας διαβούλευσης είναι να ακούσουμε τι έχει να πει η κοινωνία.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, με πειράζει που μου απαντάτε ότι θα δώσετε την ίδια απάντηση και σε μένα. Ο κ. Ηλιόπουλος όταν έκανε αντίστοιχη επίκαιρη ερώτηση κάποιες μέρες πριν δεν πήρε απάντηση από εσάς. Οπότε εγώ μπήκα στη διαδικασία να κάνω την ίδια επίκαιρη ερώτηση μήπως και πάρω κάποια απάντηση. Άρα, όταν λέτε «εγώ θέλω να δώσω την ίδια απάντηση και σε εσάς» υποτιμάτε τη διαδικασία. Γιατί εδώ η ιστορία δεν είναι τόσο απλή όσο πάτε να την παρουσιάσετε, ότι δηλαδή είναι μία μελέτη περιβαλλοντικών επιπτώσεων σε δημόσια διαβούλευση και ως εκ τούτου ας περιμένουμε τη δημόσια διαβούλευση και μετά να έρθουμε να μιλήσουμε. Εδώ υπάρχουν ζητήματα.

Το έργο με βάση τα στοιχεία πάσχει και νομικά και ουσιαστικά. Οι προτεινόμενες εγκαταστάσεις βασίζονται σε άδειες παραγωγού που εκκρεμούν στη δικαιοσύνη ύστερα από προσφυγές του δήμου, της επιτροπής εγχώριας περιουσίας Κυθήρων-Αντικυθήρων, των πολιτών στο διοικητικό εφετείο Αθηνών στο υπό διαμόρφωση τοπικό πολεοδομικό σχέδιο. Γι’ αυτό σας λέω ότι δεν εγκρίνετε αυτά που θα πρέπει να εγκριθούν και φέρνετε σε ένα πλαίσιο άναρχο μία ΑΠΕ που εκ των πραγμάτων αν υπήρχε το προηγούμενο πλαίσιο δεν θα προχωρούσε. Δηλαδή, γνωρίζετε κύριε Υπουργέ, ότι το τοπικό πολεοδομικό σχέδιο για τα Κύθηρα αποκλείει τέτοιες μονάδες από τις χρήσεις γης; Τις αποκλείει. Δεν είναι οξύμωρο αυτό;

Το συμπέρασμα που αφορά στα Κύθηρα αλλά και σε όλη τη χώρα -ίσως τα Κύθηρα είναι ένα case study- είναι ότι εσείς καθυστερείτε σκόπιμα -και σας το έχουμε ξαναπεί- την ολοκλήρωση και τη θέσπιση του ειδικού χωροταξικού για τις ΑΠΕ. Το κάνετε σκόπιμα αυτό για να μπορέσετε στο μεσοδιάστημα να κατακλύσετε όλη τη χώρα με ΑΠΕ και μετά ενδεχομένως να φέρετε ένα ειδικό χωροταξικό αλλά επί της ουσίας δεν θα έχει μείνει τίποτα. Δεν θα έχει μείνει τίποτα όρθιο όταν το φέρετε. Επίσης, με τι όρους θα το φέρετε. Αυτό θα έπρεπε να είχατε κάνει πρώτα και κύρια.

Σας είπα για την τοπική οργάνωση της Νέας Δημοκρατίας που είναι στα κάγκελα. Να σας πω κάτι τελευταίο ως στοιχείο. Η ίδια η ΤΕΡΝΑ, κύριε Υπουργέ, που προχωρεί σε μελέτη περιβαλλοντικών επιπτώσεων δεν έχει εξασφαλίσει καν τη χρήση της απαιτούμενης γης. Η γη αυτή ανήκει στον δήμο Κυθήρων-Αντικυθήρων. Ο δήμος το λέει, τα στοιχεία του δήμου, όχι εγώ, με διαχείριση της επιτροπής εγχώριας περιουσίας και έχει ρητά αποκλειστεί από το 2020 με ομόφωνη απόφαση του δημοτικού συμβουλίου η παραχώρησή της για τέτοιου είδους έργα.

Άρα, τι κάνουμε; Ο δήμος διαφωνεί. Η τοπική κοινωνία διαφωνεί. Δεν πρέπει να λαμβάνετε υπ’ όψιν σας τις απόψεις του δήμου, των τοπικών φορέων, των πολιτών, της κοινωνίας στην περιοχή; Και μάλιστα όταν δεν υπάρχει κάποιο πλαίσιο για να γίνουν όλα αυτά; Δώστε μου μία σαφή απάντηση, όχι τόσο γενικόλογη και αφηρημένη σε σχέση με την πρώτη.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Τσάφο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κύριε Βουλευτά, σας δίνω την ίδια απάντηση που έδωσα πριν από δύο βδομάδες γιατί δεν έχει αλλάξει κάτι στις δύο εβδομάδες. Αν με ρωτήσετε ξανά σε δύο βδομάδες μπορεί να έχει αλλάξει κάτι και να σας δώσω μια διαφορετική απάντηση. Αλλά αν ισχύουν όλα αυτά που περιγράψαμε, προφανώς από τη διαβούλευση θα βγει μια αρνητική γνωμάτευση. Εμείς λέμε ότι αυτή τη στιγμή υπάρχει μια διαδικασία. Η διαδικασία λέει ότι αν θέλω να χτίσω κάτι, να κάνω μια μελέτη περιβαλλοντικών επιπτώσεων και να τη διαβουλευτώ με την τοπική κοινωνία, αυτή είναι μια διαδικασία η οποία υπάρχει ακριβώς για να αναδείξει τις ενστάσεις και τα προβλήματα των διαφόρων φορέων. Ας αφήσουμε αυτή τη διαδικασία να τελειώσει, να δούμε τα αποτελέσματά της και να πορευθούμε ανάλογα με αυτά τα αποτελέσματα.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητήσουμε τώρα την δεύτερη με αριθμό 1127/24-6-2025 επίκαιρη ερώτηση πρώτου κύκλου της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς τον Υπουργό Περιβάλλοντος και Ενέργειας με θέμα: «Εργασιακή αποκατάσταση των εργαζομένων στους πρώην Φορείς Διαχείρισης Προστατευόμενων Περιοχών».

Έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κυρία Πρόεδρε.

Κύριε Υφυπουργέ, η διαχείριση των προστατευόμενων περιοχών της χώρας μέχρι και το 2020, όπως και εσείς πολύ καλά γνωρίζετε, γινόταν μέσω των φορέων διαχείρισης οι οποίοι είχαν θεσμοθετηθεί με βάση τον ν.2742/1999 και λειτουργούσαν με βάση και το θεσμικό πλαίσιο του ν.1650/1986. Οι φορείς αυτοί κάλυπταν σχεδόν το σύνολο των περιοχών που αποτελούν περιβαλλοντικό, στην κυριολεξία, κεφάλαιο ευρωπαϊκού αλλά και διεθνούς ενδιαφέροντος και συνέβαλαν ουσιαστικά στην προστασία της βιοποικιλότητας και στην εφαρμογή της περιβαλλοντικής πολιτικής της χώρας.

Με τον καινούργιο νόμο, τον ν.4685/2020, οι φορείς αυτοί καταργήθηκαν και εντάχθηκαν στον Οργανισμό Φυσικού Περιβάλλοντος και Κλιματικής Αλλαγής, τον γνωστό οργανισμό ΟΦΥΠΕΚΑ ως 24 μονάδες διαχείρισης προστατευόμενων περιοχών. Ωστόσο, κύριε Υφυπουργέ, εδώ εντοπίζεται ένα πάρα πολύ σοβαρό πρόβλημα. Οι εργαζόμενοι που για σχεδόν 20 χρόνια στελέχωναν τους πρώην φορείς ως προσωπικό ορισμένου χρόνου παραμένουν μέχρι σήμερα σε καθεστώς αβεβαιότητας. Και γιατί σας το λέω αυτό; Παρά το γεγονός ότι η εμπειρία τους αναγνωρίζεται κινδυνεύουν με απομάκρυνση από τη δουλειά τους ιδίως μετά την ανάρτηση των πινάκων της προκήρυξης 1Κ/2025 του ΑΣΕΠ. Να θυμίσω ότι οι αιτήσεις ξεπέρασαν τις 6.000 για μόλις 314 θέσεις. Το πρόβλημα προκύπτει από το γεγονός ότι δεν υπάρχει καμία θεσμική πρόβλεψη προστασίας ή προτεραιοποίησης για τους ήδη υπηρετούντες εργαζόμενους. Σημειώνεται πως σε παρεμφερείς περιπτώσεις, όπως ήταν το Εθνικό Κτηματολόγιο, η πολιτεία προχώρησε σε νομοθετικές ρυθμίσεις δημιουργίας οργανικών ή προσωποπαγών θέσεων διασφαλίζοντας την εργασιακή συνέχεια αντίστοιχων εργαζομένων.

Κύριε Υφυπουργέ, οι εργαζόμενοι αυτοί δεν είναι απλώς αριθμοί. Πρόκειται για ένα εξειδικευμένο προσωπικό με εμπειρία που καλύπτει κρίσιμες ανάγκες των μονάδων διαχείρισης και αν αποχωρήσουν ολόκληρο το σύστημα κινδυνεύει να αποδυναμωθεί.

Και σας ρωτώ λοιπόν: Προτίθεται το Υπουργείο να λάβει μέτρα για τη διατήρηση των έμπειρων εργαζομένων στις Μονάδες Διαχείρισης Προστατευόμενων Περιοχών με τη δημιουργία προσωποπαγών θέσεων για τις περιπτώσεις των εργαζομένων που δεν θα περιλαμβάνονται στους επιτυχόντες της προκήρυξης 1Κ/2025 διαγωνισμού του ΑΣΕΠ; Επίσης, τι πρόκειται να κάνει το Υπουργείο σας για να διασφαλίσει συνολικά την εργασιακή προοπτική των ήδη υπηρετούντων εργαζομένων στις Μονάδες Διαχείρισης; Διότι αυτοί οι άνθρωποι, πέρα από την εμπειρία τους και τη συνεισφορά τους, βρίσκονται σε μια ηλικία όπου η αναζήτηση νέας επαγγελματικής διεξόδου είναι εξαιρετικά δύσκολη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Τσάφο, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κυρία Βουλευτά, σας ευχαριστώ για την ερώτηση. Όπως είπατε κι εσείς, ο ΟΦΥΠΕΚΑ ήταν μια σημαντική μεταρρύθμιση η οποία συγκέντρωσε διάσπαρτους φορείς για να έχουμε έναν συντεταγμένο οργανισμό και ο οποίος να μπορεί να λειτουργεί πιο αποτελεσματικά.

Σήμερα, όπως είπατε κι εσείς, έχουμε εγκρίνει τριακόσιες δεκατέσσερις θέσεις για τη στελέχωση αυτού του φορέα και έχουμε, μάλιστα, βεβαιωθεί ότι οι άνθρωποι που έχουν σχετική εμπειρία, τους αναγνωρίζεται αυτή η εμπειρία, έτσι ώστε με αυτόν τον τρόπο οι άνθρωποι που έχουν δουλέψει σε παρόμοιες θέσεις στον Οργανισμό να τους αναγνωρίζεται αυτή η σχετική εμπειρία. Επίσης, έχουμε και την επιλογή με τη σειρά προτεραιότητας και την εξαίρεση από τη γραπτή διαδικασία του διαγωνισμού, έτσι ώστε να προχωρήσει πιο γρήγορα.

Εμείς, λοιπόν, θέλουμε να τελειώσει αυτός ο διαγωνισμός, να δούμε τα αποτελέσματά του, να δούμε τι κόσμο θα προσλάβουμε στον Οργανισμό από αυτόν τον διαγωνισμό. Και μπορώ να σας πω ότι είμαστε πάντα ανοιχτοί σε έναν διάλογο ο οποίος θα βρει λύσεις, έτσι ώστε να ενδυναμώσει αυτόν τον Οργανισμό. Όμως, μέχρι να τελειώσει ο διαγωνισμός και να δούμε πού θα καταλήξει, δεν μπορώ να σας πω κάτι παραπάνω για το τι θα κάνουμε, πέρα από αυτές τις τριακόσιες δεκατέσσερις θέσεις.

Προφανώς ως Κυβέρνηση είμαστε διατεθειμένοι να στηρίξουμε τον ΟΦΥΠΕΚΑ και να βρούμε τους διάφορους τρόπους με τους οποίους μπορούμε να το κάνουμε αυτό.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρία Σταρακά, έχετε τον λόγο για τρία λεπτά για τη δευτερολογία σας.

**ΧΡΙΣΤΙΝΑ ΣΤΑΡΑΚΑ:** Κύριε Υφυπουργέ, σε προηγούμενη ερώτηση των συναδέλφων της Κοινοβουλευτικής μας Ομάδας, του ΠΑΣΟΚ, του κ. Χριστοδουλάκη και του κ. Δουδωνή, με θέμα τις προσλήψεις του ΟΦΥΠΕΚΑ, η Κυβέρνηση πέταξε -όπως και σήμερα το ίδιο κάνετε και εσείς- την μπάλα στην εξέδρα.

Ενώ η ερώτηση απευθυνόταν στον Υπουργό Περιβάλλοντος και Ενέργειας, καθώς και στον Υπουργό Εσωτερικών, είχε δοθεί απλά μια υπηρεσιακή απάντηση η οποία επί της ουσίας επαναλάμβανε την προκήρυξη και τους όρους που θέτει ο ΑΣΕΠ. Εδώ όμως, κύριε Υφυπουργέ, δεν αρκούν τέτοιες απαντήσεις. Απαιτούνται καθαρές πολιτικές δεσμεύσεις. Είναι θέμα πολιτικής πρωτοβουλίας και δέσμευσης, κύριε Υφυπουργέ.

Οι υφιστάμενοι εργαζόμενοι του ΟΦΥΠΕΚΑ, με εμπειρία δεκαετιών επαναλαμβάνω, παραμένουν σε καθεστώς ομηρίας, χωρίς δυνατότητα στοιχειώδους προγραμματισμού της ζωής τους. Και, όπως είναι φυσικό, η τύχη αυτών των ανθρώπων είναι καθαρά στα δικά σας χέρια. Η συμβολή αυτών των ανθρώπων ήταν καθοριστική όχι μόνο για τη λειτουργία των φορέων, αλλά και για τη δημιουργία των ίδιων των προκηρυσσόμενων θέσεων του ΑΣΕΠ. Είναι η θεσμική μνήμη στην κυριολεξία του Οργανισμού. Δεν είναι απλώς άδικο, είναι πρωτοφανές εργαζόμενοι τουλάχιστον είκοσι ετών να μένουν ξαφνικά εκτός.

Και ξέρετε ποιο είναι το πρόβλημα; Μόλις χθες με την έναρξη επίκλησης δικαιολογητικών από τον ΑΣΕΠ -χθες έγινε αυτό- πληροφορηθήκαμε ότι τουλάχιστον επτά εργαζόμενοι από αυτούς δεν κλήθηκαν καν. Άρα, πρακτικά αποκλείονται από τη συνέχεια χωρίς καμία, μα καμία δικλείδα προστασίας. Εάν αυτό δεν είναι απόδειξη του επείγοντος χαρακτήρα της κατάστασης, τότε τι είναι; Αυτή τελικά είναι η αναγνώριση της προσφοράς σ’ αυτούς τους ανθρώπους για όσα έδωσαν στα πιο παραγωγικά τους χρόνια τόσο στη στήριξη των πρώην φορέων διαχείρισης, όσο και στην επιτυχή μετάβαση στον νέο οργανισμό του ΟΦΥΠΕΚΑ;

Είμαι βέβαιη πως οι υφιστάμενοι εργαζόμενοι των πρώην και νυν Μονάδων Διαχείρισης Προστατευόμενων Περιοχών θα μπορούσαν να μεταλαμπαδεύσουν τη γνώση και την εμπειρία τους σε νέους επιστήμονες, στους νέους υπαλλήλους του Οργανισμού, συμβάλλοντας σίγουρα σε μια πιο αποτελεσματική περιβαλλοντική διακυβέρνηση που πρώτο το ΠΑΣΟΚ αρκετά χρόνια πριν είχε θεσμοθετήσει με τον νόμο για το περιβάλλον, τον ν.1650/1986.

Κύριε Υφυπουργέ, ο πιθανός αποκλεισμός των εργαζομένων με σχέση εργασίας ορισμένου χρόνου επί σειρά ετών από τις υφιστάμενες θέσεις εργασίας θα πρέπει να επιλυθεί πολιτικά. Είναι καθαρά πολιτικό το ζήτημα και σας προανέφερα τι έχει γίνει σε αντίστοιχες περιπτώσεις. Πρέπει επιτέλους να ξεχάσουμε λίγο αυτό το Επιτελικό Κράτος, που απέτυχε και στα Τέμπη και απέτυχε και στον ΟΠΕΚΕΠΕ, και πρέπει επιτέλους να αναλάβετε τις ευθύνες σας. Δεν γίνεται να θέλουμε πράσινη μετάβαση με απολυμένους εργαζόμενους. Δεν γίνεται αυτό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Τσάφο, έχετε τον λόγο για τη δευτερολογία σας.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Κυρία Βουλευτά, θα σας πω αυτό που είπα και πριν, ότι η πολιτική μας δέσμευση είναι η προκήρυξη ενός διαγωνισμού για τριακόσιες δεκατέσσερις θέσεις και ειδική πρόβλεψη σ’ αυτόν τον διαγωνισμό έτσι ώστε η εμπειρία να είναι κάτι το οποίο αναγνωρίζεται στον διαγωνισμό, έτσι ώστε οι άνθρωποι που έχουν όντως αυτήν τη μακρά εμπειρία, την οποία κι εσείς περιγράφετε, να αναγνωρίζεται. Ας τρέξει ο διαγωνισμός σας, ας κλείσει ο διαγωνισμός κι εμείς, όπως σας είπαμε, είμαστε πάντα ανοιχτοί για να αξιολογήσουμε τι περαιτέρω κινήσεις πρέπει να κάνουμε για να ενισχύσουμε τον ΟΦΕΠΕΚΑ.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η τρίτη, με αριθμό 1128/24-6-2025, επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Μιλτιάδη Ζαμπάρα προς τον Υπουργό Εσωτερικώνμε θέμα: «Αποκατάσταση επαρχιακού δρόμου στη Δημοτική Ενότητα (ΔΕ) Αποδοτίας Δήμου Ναυπακτίας».

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, γνωρίζετε τα ζητήματα που αφορούν τα επαρχιακά δίκτυα και ειδικά των ορεινών περιοχών. Στην Αιτωλοακαρνανία η κατάσταση είναι απελπιστικά άσχημη, είναι τραγική, και φέρνω μια ακόμη επίκαιρη ερώτηση που αφορά στις υποδομές. Μπορεί δηλαδή να είναι στο δικό σας χαρτοφυλάκιο, αλλά είναι και ζήτημα υποδομών. Θα ήθελα σε πρώτη φάση να μου απαντήσετε με έναν συγκεκριμένο τρόπο ποια είναι η στοχοθεσία σας, ο σχεδιασμός σας και η στρατηγική σας σε σχέση με την αποκατάσταση αυτών των επαρχιακών περιφερειακών οδικών δικτύων στην Αιτωλοακαρνανία και δη στους δρόμους της Ορεινής Ναυπακτίας. Γιατί; Γιατί οι περιοχές αυτές, κύριε Υπουργέ, θα μπορούσαν, και όχι μόνο με έναν δυνητικό τρόπο, αλλά και με έναν πιο βραχυπρόθεσμο τρόπο, να αποκτήσουν ένα τουριστικό περιεχόμενο που αυτήν τη στιγμή δυσκολεύονται πρακτικά και πραγματικά να το αποκτήσουν. Γίνεται μια προσπάθεια από τους τοπικούς φορείς, από τους κατοίκους που επιμένουν να μένουν σε ορεινά χωριά με λίγους κατοίκους, γίνεται προσπάθεια και μάχη να αναπτυχθούν τουριστικά. Όμως, ξέρετε, αυτή η προσπάθεια ανακόπτεται πολλές φορές και μπαίνει ένα ανάχωμα σε σχέση με τις ελλιπείς υποδομές αυτών των περιοχών.

Άρα, σε πρώτη φάση θα ήθελα να σας ρωτήσω: Τι σκοπεύετε να κάνετε; Πώς έχετε στο μυαλό σας να επιλύσετε τέτοιου είδους ζητήματα που είναι κομβικής σημασίας για να αναπτυχθεί ένας τόπος;

Αυτό που λέμε, κύριε Υπουργέ, «brain drain» και αυτό που λέμε «εκροή ανθρώπινου δυναμικού» από τη χώρα μας ισχύει ακόμα περισσότερο σε τέτοιες περιοχές που δεν υπάρχει συγκεκριμένο αντικείμενο.

Και θα μπορούσε, λέμε εμείς, να υπάρχει αντικείμενο με μία ήπια τουριστική ανάπτυξη σε αυτές τις περιοχές. Αλλά αυτό προσκρούει στις υποδομές και ειδικά στο οδικό δίκτυο, που δυσχεραίνει αυτήν τη δυνατότητα αν δεν την καταργεί πλήρως.

Άρα, είναι ζήτημα υποδομών προφανώς, είναι ζήτημα περιφερειακών και κοινωνικών ανισοτήτων το πως μία περιφέρεια, η Περιφέρεια Αιτωλοακαρνανίας, υπολείπεται σε σχέση με άλλες περιφέρεις, αλλά ακόμα και εντός της Περιφέρειας Αιτωλοακαρνανίας οι ανισότητες που υπάρχουν από περιοχή σε περιοχή δείχνουν το μέγεθος της αδιαφορίας σας και το μέγεθος της δυνατότητας από την άλλη πλευρά που υπάρχει να γίνουν πράγματα προς μια σωστή κατεύθυνση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Εσωτερικών κ. Σπανάκης.

Κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, κατ’ αρχάς, θέλω να σας πω ότι χαίρομαι όταν έρχονται επίκαιρες ερωτήσεις με ερωτήματα που αφορούν έργα τόσο δήμων όσο και περιφερειών, καθώς και προβλήματα και θέματα, διότι μας δίνεται η δυνατότητα πρώτον, να απαντήσουμε και δεύτερον, να αναδείξουμε τι τελικά κάνει το Υπουργείο Εσωτερικών και στη συνεργασία που έχει με τους ΟΤΑ α΄ και β΄ βαθμού για να αντιμετωπίσουμε ζητήματα.

Χαίρομαι, όμως, γιατί στην ερώτησή σας παραδέχεστε και κάτι πολύ σημαντικό, ότι υπάρχει τουριστική ανάπτυξη τα τελευταία χρόνια. Για να συμβεί αυτό -όπως για παράδειγμα στην Ορεινή Ναυπακτία που είναι και η περιφέρεια σας και ρωτάτε-, υπάρχει μια σειρά πραγμάτων για την επίτευξη τουριστικής ανάπτυξης. Άρα, λοιπόν, για να έλθει αυτή η τουριστική ανάπτυξη σημαίνει ότι κάποιοι κάνουν καλά τη δουλειά τους είτε αυτό είναι το Υπουργείο Τουρισμού και τα συναρμόδια Υπουργεία είτε είναι η περιφέρεια και ο περιφερειάρχης είτε είναι οι δήμαρχοι είτε οι τοπικές κοινότητες είτε τα επιμελητήρια είτε οι τοπικοί φορείς γενικότερα.

Θέσατε ένα ερώτημα και θέλω να σταθώ σε αυτό. Ρωτάτε αν θα προχωρήσουμε τις ενέργειες, ώστε να υπάρξουν εργασίες αποκατάστασης του επαρχιακού δικτύου στον Δήμο Ναυπακτίας και συγκεκριμένα στις κοινότητες Ελατούς, Άνω Χώρας, Λιμνίτσας, Τερψιθέας, της Δημοτικής Ενότητας Αποδοτίας του Δήμου Ναυπακτίας συγκεκριμένα.

Κύριε συνάδελφε, κατ’ αρχάς όλοι οι πρόεδροι τοπικών κοινοτήτων βρίσκονται σε συνεργασία με τον Περιφερειάρχη, Νεκτάριο Φαρμάκη, με τους δημάρχους, με τον Δήμαρχο Ναυπάκτου στη συγκεκριμένη περίπτωση, και ρόλος τους και σκοπός είναι να αναδείξουν θέματα και προβλήματα που υπάρχουν. Εσείς τώρα παίρνετε τέσσερις επιστολές, γιατί όλοι οι πρόεδροι κάνουν επιστολές προς τον περιφερειάρχη με τα θέματα, αυτό δείχνει και τη συνεργασία που υπάρχει, και προσπαθείτε να πάτε σε μια πολιτική εκμετάλλευση. Και δεν είναι έτσι, γιατί τα τελευταία χρόνια υπάρχει τριπλασιασμός των πόρων της Περιφέρειας Δυτικής Ελλάδος για την Περιφερειακή Ενότητα Αιτωλοακαρνανίας για έργα στη συγκεκριμένη περιοχή με έναν προγραμματισμό.

Συγκεκριμένα το έργο με τίτλο Συντήρηση Επαρχιακού Οδικού Δικτύου Περιφερειακής Ενότητας Αιτωλοακαρνανίας ετών 2020-2022, προϋπολογισμού 9,5 εκατομμυρίων ευρώ. Δημοπρατήθηκε στις 30 Ιουλίου του 2021. Η σχετική σύμβαση υπογράφηκε στις 13 Ιουλίου του 2022 με προθεσμία περαίωσης 13 Ιουλίου του 2025. Από 27 Δεκεμβρίου του 2023 έως 18 Δεκεμβρίου του 2024 το έργο βρισκόταν σε διακοπή εργασιών λόγω καθυστέρησης πληρωμών. Δεδομένου ότι το έργο αφορά ασφαλτικές εργασίες δεν ήταν δυνατή η εκτέλεση του κατά τους πρώτους μήνες του 2025. Ξεκίνησαν όμως οι εργασίες τον Μάιο του 2025 και αυτή τη χρονική στιγμή εκτελούνται εργασίες στην Πάλαιρο Αιτωλοακαρνανίας. Οι εργασίες που περιλαμβάνει το έργο αφορούν οδικά τμήματα Ναύπακτος-Άνω Χώρα, Ναύπακτος-Θέρμο, Μοναστηράκι-Θύριο έως Εθνική Οδό Αμφιλοχίας-Βόνιτσας, Πλαγιά-Περατιά έως Εθνική Οδό Βόνιτσας-Λευκάδας, Αγριλιά-Ελληνικά-Άνω Κεράσοβο, επιμέρους μικρά οδικά τμήματα της περιοχής της Αιτωλοακαρνανίας που χρειάζονται αποκατάσταση και θα υποδειχθούν από την περιφέρεια.

Οι ακριβείς επεμβάσεις θα υποδειχθούν από την περιφέρεια κατά την έναρξη των εργασιών της σύμβασης με προτεραιότητα στα σημεία που χρήζουν άμεσης αποκατάστασης και όλες οι εργασίες θα εκτελεστούν, θα γίνουν μόνο μετά από συνεννόηση με την περιφέρεια. Και γι’ αυτό και οι επιστολές υπάρχουν, για να βρούμε λύσεις.

Επομένως, το οδικό τμήμα, για να απαντήσω συγκεκριμένα στην ερώτησή σας, Τερψιθέας-Ελατούς-Άνω Χώρας περιλαμβάνεται στο συγκεκριμένο έργο που ανέφερα. Μέχρι στιγμής έχουν εκτελεστεί εργασίες στα οδικά τμήματα Κάτω Μακρινού-Δουνέϊκα προς Μπανιά Ναυπάκτου, Δοκίμι-Πλάτανος-Καλύβια, Όχθια- Γουριώτισσα, Μοναστηράκι-Θύριο, Παπαδάτος-Κονοπίνα-Κατούνα, Μάστρο-Γουριά, Αστακός-Μεσολόγγι-Αγριλιά, Κάτω Ρετσίνα, συνολικού μήκους ασφαλτόστρωσης 33,5 χιλιομέτρων περίπου. Το υπόλοιπο προς εκτέλεση μήκος, αυτό στο οποίο αναφέρεστε, ασφαλτόστρωσης είναι περίπου 8 χιλιομέτρων, από τα οποία το μεγαλύτερο μήκος θα εκτελεσθεί στον δρόμο Βόνιτσα προς Πάλαιρο, καθώς ο δρόμος έχει μεγάλο κυκλοφοριακό φόρτο και χρήζει άμεσης συντήρησης. Θα γίνει κάθε προσπάθεια να καλυφθούν οι απαραίτητες ανάγκες συντήρησης για το οδικό τμήμα Τερψιθέας-Ελατούς-Άνω Χώρας.

Πρέπει να υπογραμμιστεί ότι το οδικό δίκτυο της Αιτωλοακαρνανίας είναι ίσως το μεγαλύτερο οδικό δίκτυο της χώρας. Άρα, έχουμε ένα αντικειμενικό θέμα. Και το επαρχιακό οδικό δίκτυο της Ναυπακτίας είναι επίσης μεγάλο. Αυτό λοιπόν που σήμερα λέω, σε αυτήν την Αίθουσα, είναι ότι η περιφέρεια έχει λάβει τους πόρους, με αύξηση πόρων που θα πω στην δευτερολογία μου και οι εργασίες έχουν προγραμματιστεί. Ο περιφερειάρχης κάνει κάθε δυνατή προσπάθεια, σε συνεργασία με τον δήμαρχο, με το δημοτικό συμβούλιο, με τις τοπικές κοινότητες για περαιτέρω εργασίες.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κατ’ αρχάς, κύριε Υπουργέ, είμαστε εδώ για να σας κάνουμε κριτική να βάλουμε κάποιες αιχμές, να ασκήσουμε κοινοβουλευτικό έλεγχο σε πράγματα και σε ζητήματα που δεν έχετε κάνει. Εσείς μας αναφέρετε όλα αυτά που έχετε κάνει για τα οποία επίσης έχουμε κάνει κοινοβουλευτικό έλεγχο στο παρελθόν, για να πιέσουμε ώστε να γίνουν. Δεν αναιρώ την προσπάθεια, δεν αναιρώ αυτό που μπορεί να γίνεται σε μία κατεύθυνση, να αναμορφωθεί το οδικό δίκτυο στον νομό Αιτωλοακαρνανίας. Όμως, θα πρέπει και εσείς να ομονοήσετε ότι τα προβλήματα είναι πάρα πολλά. Και εδώ υπάρχουν και επιστολές των τοπικών, των αρμόδιων φορέων από τις τοπικές κοινότητες από την Ορεινή Ναυπακτία, αλλά και από άλλες περιοχές που λένε ότι η κατάσταση σήμερα του οδικού δικτύου είναι τραγική. Είναι απελπιστικά τραγική.

Άρα, εγώ φέρνω μία ερώτηση για να πάρω μία σαφή απάντηση εάν πρόκειται να χρηματοδοτηθεί και ποτέ. Ποιο είναι το χρονοδιάγραμμα; Θέλω ένα χρονοδιάγραμμα στη δευτερολογία σας. Θέλω να μου πείτε, από τη στιγμή που λέτε ότι τα χρήματα υπάρχουν, από τη στιγμή που λέτε ότι τα χρήματα από το Υπουργείο Εσωτερικών θα δοθούν στην περιφέρεια αν έχουν δοθεί, αν δεν έχουν δοθεί ποτέ θα δοθούν και ποιος είναι προγραμματισμός, ποιος είναι ο σχεδιασμός. Για να μπορώ και εγώ μετά ως εκλεγμένος αντιπρόσωπος στο νομό Αιτωλοακαρνανίας να δώσω μια απάντηση στους συμπολίτες μου σε σχέση με τον δρόμο.

Άρα, στη συγκεκριμένη ερώτηση θέλω να μου πείτε πότε σκοπεύετε να προχωρήσετε αυτό το έργο και να ολοκληρωθεί. Μην ξεχνάτε ότι αυτά τα χωριά, κύριε Υπουργέ, έχουν πολύ κόσμο τώρα το καλοκαίρι. Η καλοκαιρινή περίοδος είναι μια κρίσιμη περίοδος, που δεν πρέπει να πάει χαμένη, έτσι ώστε να μπορέσουμε να κάνουμε αυτό που είπαμε προηγουμένως, την ανάπτυξη την τοπική, που θα έχει μέσα και την ανάπτυξη του τουριστικού προϊόντος και την προστιθέμενη αξία που μπορεί να δώσει αυτό σε μια τοπική κοινωνία.

Ως εκ τούτου, κύριε Υπουργέ καλά όλα αυτά που μας λέτε και πολλά από αυτά είναι ευχολόγια. Παρατηρώ και άλλα κρίσιμα ζητήματα σε σχέση με υποδομές στον Νομό Αιτωλοακαρνανίας.

Έχω κάνει πάνω από δέκα επίκαιρες ερωτήσεις με τον κ. Ταχιάο για μεγάλα έργα του Νομού Αιτωλοακαρνανίας που έχουν μείνει πίσω, δεν προχωράνε, την κάθετη σύνδεση του Αγρινίου με την Ιόνια Οδό –να σας πω κι εγώ τις ελλείψεις τώρα, αφού μου είπατε εσείς τι καλά τα κάνατε!- το φράγμα των Αχυρών, το δρόμο Πλατυγιάλι-Αγρίνιο-Καρπενήσι-Λαμία, πάρα πολλές υποδομές που στερείται ο Νομός Αιτωλοακαρνανίας και εσείς έχετε την ευθύνη και με βάση τα έξι χρόνια διακυβέρνησής σας να τα κάνετε αυτά κάποια στιγμή και να μην τα παραπέμπετε συνεχώς στις ελληνικές καλένδες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο να κλείσετε τη συζήτηση αυτής της ερώτησης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, με ιδιαίτερη χαρά άκουσα να λέτε ότι έχουμε κάνει έργο και έχουμε κάνει πράγματα στον Νομό Αιτωλοακαρνανίας. Αυτό το λέω για να καταγραφεί στα Πρακτικά, διότι όταν θα πάμε αύριο σε περιοδείες, σε πλατείες, σε καφενεία, δεν θα μπορείτε να πείτε ότι δεν έχουμε κάνει κάτι.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τώρα μου κάνετε πλάκα; Να μην ξεκινάτε έτσι!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Όμως, θέλω να είμαστε ειλικρινείς σε αυτή την Αίθουσα και γενικότερα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Να είμαστε ειλικρινείς!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Σας είπα προηγουμένως ότι το επαρχιακό δίκτυο του Νομού Αιτωλοακαρνανίας, μιας όμορφης γωνιάς της πατρίδας μας, είναι από τα μεγαλύτερα της χώρας. Άρα δεν θα έρθω εγώ εδώ να σας πω κάτι το οποίο δεν μπορώ να το υλοποιήσω. Όμως θα σας πω αυτό το οποίο θα υλοποιήσουμε και αυτό το οποίο θα κάνουμε και στους χρόνους και θα απαντήσω την ερώτησή σας. Αυτό θα το κάνω.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Αυτό περιμένω.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν θα μπω στη λογική τη δική σας, χαίρομαι όμως που αναγνωρίζετε ότι η Κυβέρνηση της Νέας Δημοκρατίας κάνει έργο για το Νομό Αιτωλοακαρνανίας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Αυτό καταλάβατε;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Ζαμπάρα.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Συγκεκριμένα, η χρηματοδότηση των περιφερειών…

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Απαντήστε στην ερώτηση και μην κάνετε τον έξυπνο!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Όσο και να σας πειράζει, ξέρετε ότι κάνουμε έργο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Εμένα να με πειράζει; Απαντήστε στην ερώτηση!

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Η χρηματοδότηση των περιφερειών ξέρετε ότι γίνεται από τους κεντρικούς αυτοτελείς πόρους και μάλιστα γίνεται βάσει των πιστώσεων που εγγράφονται στον κρατικό προϋπολογισμό που ψηφίζουμε εδώ κάθε τέλος του έτους και καθορίζεται με κοινή απόφαση των Υπουργών Εσωτερικών και Οικονομικών ύστερα από πρόταση της Ένωσης Περιφερειών Ελλάδας ως προς το ύψος των εσόδων που προορίζονται για την κάλυψη επενδυτικών και λοιπών λειτουργικών δαπανών. Το ξέρετε αυτό, ξέρετε από αυτοδιοίκηση καλά.

Από τους ΚΑΠ λοιπόν του ’24, με απόφαση του Υπουργείου Εσωτερικών, κατανεμήθηκε στην Περιφέρεια Δυτικής Ελλάδας ποσό 5.760.000 ευρώ για την κάλυψη δαπανών επενδυτικών, βελτίωση, συντήρηση και αποκατάσταση οδικού δικτύου. Το ίδιο ποσό έχει προγραμματιστεί και για το ’25. Όσον αφορά τα ποσά, είναι αυτά.

Το ’95, λοιπόν –κάτι που ξέχασα να πω στην πρωτολογία μου- σύμφωνα με απόφαση του τότε Υπουργού Περιβάλλοντος, το συγκεκριμένο οδικό δίκτυο του Νομού Αιτωλοακαρνανίας κατατάχθηκε στο πρωτεύον επαρχιακό δίκτυο, με αποτέλεσμα η κατασκευή και συντήρηση του να περάσει στην αρμοδιότητα της Περιφέρειας Δυτικής Ελλάδας.

Η Διεύθυνση Τεχνικών Έργων –για να απαντάμε και συγκεκριμένα- της Περιφερειακής Ενότητας Αιτωλοακαρνανίας έχει ήδη προβεί με μηχανήματα στον καθαρισμό του οδοστρώματος και της τάφρου για την απρόσκοπτη απορροή των ομβρίων, έχει γίνει επούλωση λάκκων με ψυχρό ασφαλτόμειγμα μέχρι την τοπική κοινότητα Τερψιθέας και προσεχώς θα ολοκληρωθεί η επούλωση λάκκων έως την τοπική κοινότητα Άνω Χώρας. Επιπλέον, έχει προγραμματιστεί και καθαρισμός του οδικού δικτύου από βλάστηση. Εξάλλου, η Διεύθυνση Τεχνικών Έργων συνεχίζει και τις τακτικές εργασίες συντήρησης.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η πέμπτη με αριθμό 1134/24-6-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Εσωτερικών με θέμα: «Τα αναξιοποίητα νερά του Αλμυρού Ποταμού Ηρακλείου Κρήτης».

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Σπανάκη, κύριε Υφυπουργέ, ερχόμαστε σήμερα εδώ εν είδει επίκαιρης ερώτησης να συζητήσουμε ένα κομβικό θέμα που έχει τη δυνατότητα να απαντήσει σε ένα μεγάλο πρόβλημα της Ανατολικής Κρήτης, ένα πρόβλημα που φυσικά άπτεται της έλλειψης υδάτινων πόρων.

Όμως, παρόλες τις δυσκολίες που υπάρχουν σε επίπεδο λειψυδρίας, υπάρχει μια πραγματικά εξαιρετική πηγή. Και αναφέρομαι στη δεύτερη μεγαλύτερη καρστική πηγή της Ευρώπης. Αναφέρομαι στον Αλμυρό Ποταμό, όπου στο φυσικό δέλτα του λεκανοπεδίου Γαζίου εκβάλλουν πάνω από 300 εκατομμύρια κυβικά μέτρα νερό ετησίως! Είναι μια αδιανόητα υψηλή ποσότητα, η οποία χάνεται καθημερινά.

Πάνω σε αυτό το ζήτημα –την πρόκληση, θα έλεγα- ήρθε όντως η Αποκεντρωμένη Διοίκηση Κρήτης πριν αρκετά χρόνια –αν δεν κάνω λάθος, το 2022- και εκπονήθηκε μελέτη και ερχόμαστε σήμερα, κύριε Σπανάκη, μετά από τέσσερα χρόνια αβελτηρίας της Κυβέρνησής σας να ζητήσουμε και να θέσουμε ευθέως το εξής ερώτημα:

Δεδομένης λοιπόν αυτής της δυνατότητας που έχει η Πηγή του Αλμυρού, αρχικά, ποια είναι η άποψή σας και δευτερευόντως τι πρόκειται να κάνετε; Δηλαδή, πιο συγκεκριμένα, ποιες είναι οι ενέργειες στις οποίες προτίθεστε να προβείτε για την άμεση αξιοποίηση των νερών της Πηγής του Αλμυρού Ποταμού; Να πούμε σε αυτό το σημείο ότι ειδικά για σαράντα επτά-σαράντα οκτώ μέρες ετησίως μιλάμε για ένα νερό που δεν χρειάζεται, δεν επιδέχεται διηθήσεως, δεν επιδέχεται διαδικασίας ούτε αντίστροφης ώσμωσης ούτε καθαρισμού. Είναι καθαρό, πεντακάθαρο νερό εξαιρετικής ποιότητας, το οποίο προέρχεται φυσικά από τον Ψηλορείτη και εκβάλλει, λόγω των σπηλαιώσεων που το καρστικό υπέδαφος έχει, προς τον Αλμυρό Ποταμό. Άρα λοιπόν έχουμε και μια χρυσή ευκαιρία, έχουμε καθαρό νερό που χάνεται καθημερινά.

Η Αποκεντρωμένη Διοίκηση Κρήτης, λοιπόν, εκπόνησε μελέτη, την οποία τη γνωρίζετε για τρία και πλέον χρόνια και δεν έχετε κάνει κάτι επ’ αυτού και έρχομαι σήμερα εδώ εν είδει κοινοβουλευτικού ελέγχου να ρωτήσω:

Ποιες είναι οι προθέσεις σας, κύριε Σπανάκη, για το ζήτημα αυτό, δεδομένου ότι έχετε εν γνώση σας, διαθέτετε την εν λόγω μελέτη; Θα προβείτε σε άμεση αξιοποίηση των υδάτινων πόρων της Πηγής του Αλμυρού;

Δεύτερον, σε ποιες ενέργειες σκοπεύετε να προβείτε, προκειμένου η λύση που προκρίνεται από την Αποκεντρωμένη Διοίκηση Κρήτης στη συγκεκριμένη τεχνικοοικονομική αξιολόγηση ως προς την αξιοποίηση της υφάλμυρης Πηγής του Αλμυρού Ποταμού να υλοποιηθεί;

Και τέλος –τρίτο και καταληκτικό- σκοπεύετε να χρηματοδοτήσετε την υλοποίηση της προκρινόμενης λύσης –ή μία εκ των λύσεων, γιατί παραθέτει τέσσερις διακριτές- η Αποκεντρωμένη Διοίκηση Κρήτης για το ζήτημα αυτό;

Νομίζω ότι είναι ένα τόσο σημαντικό θέμα που δεν μπορεί άλλο να περιμένει. Χάθηκαν αρκετά χρόνια, κύριε Σπανάκη, από την εκπόνηση της μελέτης. Χάθηκαν τέσσερα ολόκληρα χρόνια. Ας μη χαθούν άλλα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε το λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, η αξιοποίηση του Αλμυρού Ποταμού στην Κρήτη μας, στο Ηράκλειο της Κρήτης, έχει σημαντική περιβαλλοντική αλλά και οικονομική αξία. Επειδή άλλωστε η καταγωγή μου είναι και από την Κρήτη, γνωρίζω πολύ καλά πως ο Αλμυρός Ποταμός είναι ένα πλούσιο οικοσύστημα με βιοποικιλότητα.

Η χρήση του νερού μέσω των σύγχρονων μεθόδων αφαλάτωσης θα καλύψει σημαντικές υδρευτικές ανάγκες της περιοχής και του Ηρακλείου αλλά και του Μαλεβιζίου, συνδυάζοντας την προστασία του περιβάλλοντος με την οικονομική ανάπτυξη της περιοχής. Είναι κάτι πολύ σημαντικό αυτό.

Στο πλαίσιο λοιπόν του Προγράμματος 2125 του Υπουργείου Εσωτερικών στον άξονα «Παροχή πόσιμου νερού και διαχείριση υδάτων» χρηματοδοτεί εξ ολοκλήρου το έργο με τίτλο «Ανόρυξη νέων γεωτρήσεων 2024 ΔΕΥΑΗ Ηρακλείου Κρήτης» συνολικού προϋπολογισμού 150.000 ευρώ.

Επίσης, οι αρμόδιες υπηρεσίες της Αποκεντρωμένης το ’21 ολοκλήρωσαν την υλοποίηση του έργου με τίτλο «Συγκριτική τεχνοοικονομική αξιολόγηση για την αξιοποίηση των υφάλμυρων πηγών Αλμυρός Ηρακλείου, Αγίου Νικολάου και Μαλαύρας». Το έργο αυτό ανήκει στο ευρύτερο έργο με τίτλο «Μελέτες για τη χρήση των υφάλμυρων παράκτιων καρστικών πηγών» της 1ης Αναθεώρησης του Σχεδίου Διαχείρισης Λεκανών Απορροής που χρηματοδοτήθηκε από το Πρόγραμμα «Κρήτη 2014-2020» και το ξέρετε καλά αυτό.

Ο στόχος του έργου όμως που αναφέρετε ήταν η αξιολόγηση για την πρόκριση της βέλτιστης λύσης για την αξιοποίηση του νερού της Πηγής του Αλμυρού Ηρακλείου. Κατά την υλοποίηση της δράσης αυτής, αρχικά συγκεντρώθηκαν και επικαιροποιήθηκαν όλες οι υπάρχουσες μελετητικές προτάσεις και στη συνέχεια έλαβε χώρα η αξιολόγηση-βαθμολόγησή τους από ένα ευρύ πεδίο φορέων και κοινωνικών εταίρων.

Συγκεκριμένα, συμμετείχαν είκοσι βαθμολογητές με εκπροσώπους από δημόσιες υπηρεσίες, δήμους, ΔΕΥΑ, επιμελητήρια, ακαδημαϊκούς και άλλους φορείς, οι οποίοι έλαβαν υπόψη όχι μόνο την οικονομοτεχνική αλλά και την περιβαλλοντική και κοινωνική διάσταση της κάθε μελέτης-πρότασης, δηλαδή υλοποιήθηκε μία πολυκριτηριακή ανάλυση.

Όλα τα δεδομένα  του έργου τέθηκαν σε δημόσια διαβούλευση, να γίνει τελικά αποδεκτή λύση. Ποια λύση; Η λύση του εντοπισμού της χρονικής περιόδου που το νερό της εν λόγω πηγής είναι γλυκό και δεν έχει υφαλμαριστεί για την ενίσχυση των δικτύων ύδρευσης των ΔΕΥΑ Ηρακλείου και Μαλεβιζίου.

Στη δευτερολογία μου θα πω περισσότερα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαμουλάκη, η δευτερολογία σας στα επόμενα τρία λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Σπανάκη, αναλώσατε το σύνολο της πρωτολογία σας να μου παραθέσετε τι έλαβε χώρα αναφορικά με την εκπόνηση της μελέτης. Μάλιστα. Μα, άλλωστε το ερώτημά μου είναι το εξής. Διαθέτουμε αυτή τη μελέτη εδώ και τρία και πλέον χρόνια. Να γυρίσουμε πίσω με μια λογική αναδρομικότητος για να δούμε τι έγινε; Προφανέστατα και η μελέτη αυτή εκπονήθη και καλώς εκπονήθη. Άλλωστε, είχαν ξεκινήσει τα πρώτα βήματα από την κυβέρνηση του ΣΥΡΙΖΑ. Έγινε. Ολοκληρώθηκε. Διατίθεται στο δημόσιο κοινωνικό σύνολο. Είναι στα συρτάρια της Αποκεντρωμένης Διοίκησης Κρήτης τόσο μεγάλο διάστημα.

Ρωτώ, λοιπόν, τώρα: Γιατί, όπως ξέρετε, «φρέσκα κουλούρια λέει ο κουλουράς». Τι γίνεται τώρα; Τι μέλλει γενέσθαι; Χάθηκαν τρία χρόνια. Θα αξιοποιηθούν επιτέλους αυτές οι λύσεις; Εγώ άκου. Είναι τέσσερις διακριτές. πράγματι με συμμετοχή μεγάλη, δημόσια διαβούλευση τα προηγούμενα χρόνια. Το 2018, 2019, 2020 ήταν τα χρόνια της δημόσιας συζήτησης στον δημόσιο διάλογο για το πώς θα αξιοποιηθούν αυτοί οι υδάτινοι πόροι.

Επαναλαμβάνω, κύριε Σπανάκη, για να γίνει κατανοητό. Μιλάμε για τη δεύτερη μεγαλύτερη καρστική πηγή της Ευρώπης. Τριακόσια εκατομμύρια κυβικά νερού, σαράντα επτά μέρες από τις τριακόσιες εξήντα πέντε. Υπάρχει μέσα στη μελέτη. Σας το λέω, δηλαδή, γιατί αναφέρατε το πότε να κριθεί, ποιες είναι οι μέρες, ποιο είναι το χρονικό διάστημα που είναι πεντακάθαρο το νερό, που δεν χρειάζεται ούτε καν διήθηση, ούτε καν δηλαδή επεξεργασία. Είναι σαράντα έξι μέρες τον χρόνο πεντακάθαρο νερό. Μας το λένε και οι ίδιοι οι δύτες οι οποίοι το έχουν προσεγγίσει και γνωρίζουν τις συνθήκες που επικρατούν. Μας το λέει το Ελληνικό Μεσογειακό Πανεπιστήμιο με τις αλλεπάλληλες έρευνές. Μας το λέει το Ινστιτούτο Τεχνολογίας και Έρευνας που είχε ασχοληθεί με τον Αλμυρό όλη την προηγούμενη δεκαετία.

Άρα, τι έχουμε εδώ; Έχουμε μια ξεκάθαρη αποκρυσταλλωμένη εικόνα με τέσσερις διακριτές λύσεις. Και ρωτώ: Τις έχει στα συρτάρια της Αποκεντρωμένη και εσείς ως Υπουργείο εδώ και τρεισήμισι χρόνια. Θα προχωρήσουμε στο επόμενο βήμα -που θέλω να πιστεύω ναι, γιατί ο σκοπός μας εδώ είναι να είμαστε χρήσιμοι, ασκώντας την πίεση μας με τις ακμές μας- και στην υλοποίηση αυτού του κολοσσιαίου, εμβληματικού και κεντροβαρούς για τους υδάτινους πόρους του νησιού έργου;

Γιατί εδώ κρινόμαστε όλοι και επιτομή του λόγου μας είναι οι πράξεις μας. Πέρασαν τρεισήμισι χρόνια. Μην χαθεί κι άλλο διάστημα χρονικό. Γιατί αυτό είναι εις βάρος της ανάπτυξης του νησιού, των ίδιων των πολιτών. Και ξέρετε πολύ καλά, γιατί η καταγωγή σας είναι από το Λασίθι, ότι υπάρχουν τεράστια ζητήματα στην Ανατολική Κρήτη. Με την Πηγή του Αλμυρού μπορούμε να συμπληρώσουμε τον ταμιευτήρα του Φράγματος Αποσελέμη που είναι 24,7 εκατομμύρια κυβικά μέχρι την ανώτατη στάθμη λειτουργίας του. Εκεί είναι η ευκαιρία. Αυτό πρέπει να χρησιμοποιήσουμε και να μην χάσουμε άλλο χρόνο.

Άρα, καταλήγω -δεν θέλω να καταχραστώ τον χρόνο- είναι διακριτό το ερώτημα. Η μελέτη υπάρχει. Συμφωνούμε σ’ αυτό. Χρόνια; Χρόνια. Τώρα τι γίνεται; Θέλω να έχω, αν αυτό είναι εφικτό, έναν αποκρυσταλλωμένο οδικό χρονικό χάρτη. Πώς θα προχωρήσετε και με ποιο τρόπο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Σπανάκη, έχετε τον λόγο για τη δευτερολογία σας.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, κύριε Μαμουλάκη, οι ερωτήσεις σας είναι δύο. Ποιες είναι οι ενέργειες και είναι ποιος σχεδιασμός.

Στην πρωτολογία μου ανέφερα ένα ιστορικό «ναι» της μελέτης -δεν είναι κακό, γιατί έπρεπε να δούμε πώς έχει γίνει αυτή η διαδικασία- και φυσικά της πρότασης που προκρίθηκε από τη Διεύθυνση Υδάτων της Αποκεντρωμένης Διοίκησης Κρήτης.

Πάμε τώρα. Η ΔΕΥΑ Ηρακλείου προκειμένου να υλοποιήσει αυτή την πρόταση πρέπει πρώτα να κατασκευάσει αντλιοστάσιο κοντά στην πηγή που θα συνδεθεί με τη δεξαμενή της Κέρης με αγωγό χίλιών οκτακοσίων είκοσι μέτρων. Από την δεξαμενή αυτή το νερό θα μεταφέρεται στις δεξαμενές υδροδότησης του Ηρακλείου μέσω του υφιστάμενου αγωγού. Ο αγωγός αυτός χρησιμοποιείται σήμερα για τη μεταφορά των αντλούμενων ποσοτήτων νερού από τα πεδία του Κρουσώνα, της Κέρης και της Τυλίσου.

Επομένως, για την υλοποίηση αυτής της λύσης χρειάζεται να μελετηθεί η κατασκευή νέου αγωγού μεταφοράς νερού από τη δεξαμενή της Κέρης στη δεξαμενή του Ηρακλείου περίπου οκτώ χιλιομέτρων. Η λύση αυτή, ωστόσο, θα έχει αυξημένο κόστος. Η πρόταση αυτή αφορά την αξιοποίηση συνολικού όγκου νερού περίπου ενός 1,65 εκατομμυρίων κυβικών μέτρων με άντληση σε σαράντα έξι ημέρες όλες κατά τη χειμερινή περίοδο.

Επιπλέον, στον κεντρικό σχεδιασμό ύδρευσης ΔΕΥΑ Ηρακλείου προτείνεται η αξιοποίηση των Πηγών Αλμυρού Γαζίου μέσω της απευθείας ενίσχυσης των δικτύων κατά την περίοδο γλυκού νερού, στον βαθμό που αυτό είναι εφικτό, και μέσω της αφαλάτωσης νερού για το υπόλοιπο διάστημα. Συνεπώς, ο προϋπολογισμός του έργου αυτού ανέρχεται στα 12,3 εκατομμύρια ευρώ, στο οποίο περιλαμβάνεται και το κόστος των μελετών.

Για την ανάγκη εξεύρεσης άμεσης εναλλακτικής λύσης η ΔΕΥΑ Ηρακλείου έχει ήδη ξεκινήσει την αξιολόγηση της δυνατότητας παραγωγής πόσιμου νερού με αφαλάτωση του νερού της Πηγής του Αλμυρού και παροχή μέχρι 1000 κυβικά μέτρα ανά ώρα, καθώς και όλων των συνοδών έργων μεταφοράς του νερού.

Επίσης, έχει προχωρήσει τις διαδικασίες ανάθεσης σε εξειδικευμένο σύμβουλο μελετητή σχετικής μελέτης για να διερευνηθεί η χρήση αφαλατωμένου νερού από τον Αλμυρό ως εναλλακτική πηγή του Φράγματος Αποσελέμη για την υδροδότηση της πόλης του Ηρακλείου. Η σύμβαση για την παραπάνω μελέτη αναμένεται να υπογραφεί περίπου στα μέσα Ιουλίου του 2025, δηλαδή σε λίγες μέρες και η προθεσμία παράδοσης της μελέτης έχει οριστεί σε τέσσερις μήνες από την υπογραφή της συμβάσεως.

Η μελέτη τώρα της Αποκεντρωμένης Διοίκησης προωθήθηκε και στη ΔΕΥΑ Μαλεβιζίου. Η ΔΕΥΑ Μαλεβιζίου τώρα αντιμετωπίζει πρόβλημα επάρκειας πόσιμου νερού, δεδομένου ότι ο υπόγειος υδροφόρος ορίζοντας από τον οποίο αντλεί πόσιμο νερό παρουσιάζει έντονη υφαλμύρωση και στρέφεται την τελευταία εικοσαετία στη δυνατότητα αξιοποίησης των εκατομμυρίων κυβικών της Πηγής του Αλμυρού ποταμού που καταλήγουν στη θάλασσα.

Το νερό του Αλμυρού θεωρείται επιφανειακό νερό και η διάθεσή του σε οποιοδήποτε δίκτυο ύδρευσης είναι αδύνατη, αν δεν έχει προηγουμένως ελεγχθεί. Αυτό σημαίνει ότι πρέπει να γίνει κατάλληλη φίλτρανση και χλωρίωση πριν διατεθεί στο δίκτυο. Ο Δήμος Μαλεβιζίου προχωρά κατά την περίοδο που το νερό παρουσιάζει χαμηλή αγωγιμότητα, μέσω εγκατεστημένης μονάδας, στη φίλτρανση, στον έλεγχο και στη χλωρίωση του νερού και στη συνέχεια στη διάθεση στους καταναλωτές. Την περίοδο που το νερό του Αλμυρού παρουσιάζει υψηλή αγωγιμότητα, τότε προχωρά στην αξιοποίησή του έπειτα από τη φίλτρανση μέσω μονάδας αφαλάτωσης. Σήμερα λειτουργούν δύο μονάδες αφαλάτωσης 5.000 κυβικών ανά ημέρα, ικανοποιώντας τις υδρευτικές ανάγκες του 90% του οικισμού Γαζίου.

Παραμένει, ωστόσο, το πρόβλημα έλλειψης νερού στις περιοχές Παλαιοκάστρου, Λυγαριάς και Αγίας Πελαγίας. Για τον λόγο αυτό η ΔΕΥΑ Μαλεβιζίου έχει ήδη εκπονήσει μελέτη για την εγκατάσταση ακόμα μιας μονάδας φίλτρανσης-αφαλάτωσης 3.000 κυβικών. Η υλοποίηση της μονάδας αυτής είναι δυνατή σε διάστημα που δεν θα ξεπεράσει τους τρεις μήνες από την ολοκλήρωση της διαδικασίας ανάδειξης αναδόχου.

Εντός του επόμενου μήνα ολοκληρώνεται η μελέτη, ενώ ήδη αναζητείται τρόπος χρηματοδότησης του έργου προκειμένου να επιτευχθεί το μέγιστο δυνατό αποτέλεσμα. Το συνολικό κόστος λειτουργίας τώρα για τις υφιστάμενες μονάδες ανέρχεται σε 0,17 ευρώ ανά κυβικό πόσιμου νερού, πλέον του κόστους ρεύματος, το οποίο θα μειωθεί σημαντικά μόλις δοθεί στη ΔΕΥΑ η άδεια σύνδεσης με την ήδη εγκατεστημένη φωτοβολταϊκή μονάδα.

Επιπλέον, το κόστος για την αξιοποίηση των υφάλμυρων νερών της Πηγής του Αλμυρού ποταμού είναι πολύ χαμηλότερο σε σχέση με άλλες μονάδες που αξιοποιούν θαλάσσιο νερό.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη θα συζητηθεί η τέταρτη με αριθμό 1152/30-6-2025 επίκαιρη ερώτηση του πρώτου κύκλου του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασίλειου Μεταξά προς τον Υπουργό Εσωτερικών με θέμα: «Για την άθλια κατάσταση στο 27ο Δημοτικό Σχολείο Βόλου».

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ πολύ, κυρία Πρόεδρε.

Κύριε Υφυπουργέ, ο λόγος για το 27ο Δημοτικό Σχολείο Βόλου, ένα σχολείο, από τα πολλά σχολεία δυστυχώς, που η πολιτική εγκατάλειψης των υποδομών από μεριάς όλων των κυβερνήσεων -και είναι συγκεκριμένα τα στοιχεία, θα τα παραθέσω, δηλαδή δεν ξεφεύγει καμία κυβέρνηση από αυτή την άθλια κατάσταση που έχει διαμορφωθεί εκεί, που αντιμετωπίζετε την ασφάλεια των μαθητών ως κόστος- έχει διαμορφώσει επικίνδυνες συνθήκες για την ασφάλεια των μαθητών, των εκπαιδευτικών του σχολείου.

Υπάρχει ελλιπής μόνωση, με αποτέλεσμα να περνά υγρασία σε κάθε βροχόπτωση και νερό στους τοίχους και την οροφή. Υπάρχουν πολλά προβλήματα στην υποδομή και επικίνδυνα σημεία. Υπάρχει αίθουσα που για να μπεις μέσα πρέπει να περάσεις από άλλη αίθουσα. Επίσης, υπάρχουν κοντέινερ που είναι εκεί τουλάχιστον δεκαπέντε χρόνια. Μιλάμε για δεκαπέντε χρόνια, άρα έχουν προλάβει, όλες τις κυβερνήσεις. Είχαμε ΠΑΣΟΚ, ΝΔ, ΣΥΡΙΖΑ, ξανά τη Νέα Δημοκρατία, αλλά τα κοντέινερ παραμένουν εκεί.

Η λογική σας αποτυπώνεται ξεκάθαρα στο τμήμα του σχολείου το οποίο είναι εργοτάξιο από το 2018. Ένα τμήμα, δηλαδή, του σχολείου -τμήμα ούτε καν ολόκληρο το σχολείο- εντάχθηκε στο πρόγραμμα «Τρίτσης», με σκοπό την ανακατασκευή του σε ενάμιση χρόνο. Από τότε, έχουν περάσει εφτά χρόνια. Για να καταλάβουμε, παιδιά που ήταν τότε στο σχολείο, τώρα είναι 20 χρονών και έχει ανεγερθεί μόλις το 7% της κατασκευής μέσα σε εφτά χρόνια!

Το δε 2024 ο ανάδοχος κηρύχθηκε έκπτωτος, επειδή πέθανε ο συγκεκριμένος εργολάβος, ενώ όλο το προηγούμενο διάστημα έπαιρνε παρατάσεις με την ανοχή τόσο της δημοτικής αρχής όσο φυσικά και των κυβερνήσεων. Μιλάμε για ένα σχολείο που τον Φλεβάρη είχαμε πτώσεις σοφάδων και από τύχη δεν θρηνήσαμε θύματα. Μάλιστα, λίγες ώρες μετά το συγκεκριμένο περιστατικό, ήρθε συνεργείο του δήμου και συνεχίστηκε η πτώση των σοφάδων, με αποτέλεσμα να τραυματιστεί ένας εργαζόμενος, ένας οικοδόμος 35 χρονών. Καταλαβαίνετε τι θα γινόταν αν ήταν μέσα ένα παιδί 7 χρονών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχουν ξεκινήσει οι εγγραφές για το συγκεκριμένο σχολείο και έχουν γραφτεί στην πρώτη τάξη τα μισά παιδιά σε σχέση με την προηγούμενη χρονιά. Με δική σας ευθύνη οι γονείς δεν εμπιστεύονται τη συγκεκριμένη υλικοτεχνική υποδομή. Και πώς να την εμπιστευτούν άλλωστε! Και να πω ότι είναι εξαίρεση; Αυτοί που μας ακούν τώρα θα δουν πολλά τέτοια παραδείγματα και πολλά τέτοια σχολεία.

Οι απαντήσεις που έχουν δοθεί μέχρι τώρα ωραιοποιούν την κατάσταση, ενώ καθησυχάζετε τους γονείς γι’ αυτή την επικίνδυνη κατάσταση και σε καμία περίπτωση δεν επαρκούν για να λυθεί το πρόβλημα.

Σε ερώτηση που είχε γίνει τον Φλεβάρη το Υπουργείο σας είχε απαντήσει –και τελειώνω με αυτό, κυρία Πρόεδρε- λέγοντας ότι ο δήμος σε συνεργασία με την αρμόδια υπηρεσία του Υπουργείου Εσωτερικών υλοποιεί τις απαραίτητες ενέργειες για την απρόσκοπτη συνέχιση της υλοποίησης του έργου. Είμαστε στον Ιούλιο και δεν έχει γίνει τίποτα.

Τέλος πάντων, ελπίζω να μην επαναλάβετε αυτά που λέγατε τον Φλεβάρη και να δώσετε συγκεκριμένες απαντήσεις για το σχολείο αυτό.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, χαίρομαι που καταθέτετε μία επίκαιρη ερώτηση για ένα σχολείο της χώρας μας και συγκεκριμένα για το 27ο Δημοτικό Σχολείο του Βόλου. Ωστόσο, η κατάσταση που επικρατεί στα σχολεία μας και συγκεκριμένα στα σχολεία του Βόλου, είτε της πρωτοβάθμιας είτε της δευτεροβάθμιας εκπαίδευσης, δεν είναι αυτή που περιγράφετε, ενώ φυσικά η κινδυνολογία με τον τρόπο που τα περιγράφετε δεν ωφελεί κανέναν.

Εάν τώρα εσείς θέλετε να μεταφέρετε την αίθουσα του δημοτικού συμβουλίου στην Αίθουσα της Βουλής για να εξυπηρετήσετε τα κομματικά στελέχη του ΚΚΕ στον Νομό Μαγνησίας, εγώ δεν θα ακολουθήσω αυτή την τακτική και αυτή τη λογική.

Ωστόσο, κύριε συνάδελφε, εγώ θα καταθέσω στα Πρακτικά της Βουλής έξι φωτογραφίες από το συγκεκριμένο σχολείο, για να υπάρχουν και στη διάθεση των συναδέλφων, αλλά και για να δείτε πώς είναι αυτό το σχολείο σήμερα με την ενεργειακή αναβάθμιση που έχει γίνει και πώς είναι σήμερα η συγκεκριμένη οροφή που αναφέρετε, αφού φτιάχτηκε στο σύνολό της, δηλαδή στο 100%. Και αφού δείτε τις φωτογραφίες, πείτε μου στη δευτερολογία σας εάν αυτές οι εικόνες που καταθέτω στα Πρακτικά ανταποκρίνονται στην κινδυνολογία που θέτετε εσείς στο ερώτημά σας αυτή τη στιγμή.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής).

Η εκπαιδευτική πολιτική, κύριε συνάδελφε, είναι προτεραιότητα για την Κυβέρνηση του Κυριάκου Μητσοτάκη όχι μόνο για την περιοχή του Βόλου, αλλά για ολόκληρη τη χώρα. Ξέρετε, επίσης, ότι τρέχει και το Πρόγραμμα «Μαριέττα Γιαννάκου», ότι πάμε σε αναβάθμιση εκατοντάδων σχολείων και ότι θα συνεχιστεί και σε πολλές φάσεις ακόμα.

Το Υπουργείο Εσωτερικών έχει στενή και διαρκή συνεργασία, κάτι που επαναλαμβάνω από αυτό το Βήμα, με την τοπική αυτοδιοίκηση. Οι δήμοι για την εκπλήρωση της αποστολής τους χρηματοδοτούνται από τους ΚΑΠ. Εδώ θα ήθελα να σας πω ότι στον Δήμο Βόλου έχει κατανεμηθεί ποσό 1.770.000 για την κάλυψη δαπανών εκτέλεσης έργων και επενδυτικών δραστηριοτήτων και ποσό ύψους 440.000 ευρώ για την επισκευή και συντήρηση σχολικών κτιρίων, ενώ τα ίδια ποσά έχουν προγραμματιστεί και για το 2025.

Επίσης, από το χρηματοδοτικό πρόγραμμα του Υπουργείου Εσωτερικών και συγκεκριμένα στην πρόσκληση με τίτλο «Δράσεις για υποδομές που χρήζουν αντισεισμικής προστασίας» ο Δήμος Βόλου έχει υποβάλει πρόταση με τίτλο «Προσεισμικός έλεγχος σε σχολικά κτίρια του Δήμου Βόλου» προϋπολογισμού 30.350 ευρώ.

Σε άλλη πρόσκληση για την αξιοποίηση του κτιριακού αποθέματος έχει υποβάλει πρόταση για το νέο Ενιαίο Ειδικό Επαγγελματικό Γυμνάσιο - Λύκειο Νέας Ιωνίας Μαγνησίας προϋπολογισμού 1.360.000 ευρώ και το έργο «Προσθήκη αιθουσών στο 10ο Δημοτικό Σχολείο Βόλου» προϋπολογισμού 1.630.000 ευρώ. Το Υπουργείο εξετάζει και την ένταξη των έργων σε χρηματοδοτικό εργαλείο.

Επίσης, σε πρόσκληση με τίτλο «Συντήρηση αθλητικών χώρων, σχολικών μονάδων» κ.λπ. ο Δήμος Βόλου έχει προχωρήσει στην πρόταση «Συντήρηση και επισκευή σχολικών κτιρίων και αύλειων χώρων και αναβάθμιση Αθλητικού Κέντρου Κάραγατς Δήμου Βόλου» προϋπολογισμού 1.860.000 ευρώ. Και γι’ αυτό το έργο το Υπουργείο Εσωτερικών εξετάζει χρηματοδοτικό εργαλείο.

**ΠΡΟΕΔΡΕΥΟΥΣΑ (Όλγα Γεροβασίλη):** Τα υπόλοιπα στη δευτερολογία σας, κύριε Σπανάκη.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Στη δευτερολογία μου θα απαντήσω και σε άλλα σημεία της ερώτησής σας, κύριε συνάδελφε.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Τι να πω, κυρία Πρόεδρε;

Είστε εξοργιστικός και προκλητικός! Να ξέρετε ότι σας παρακολουθούν οι γονείς του συγκεκριμένου σχολείου, οι οποίοι γνωρίζουν πάρα πολύ καλά την κατάσταση, όπως γνωρίζει και ο λαός του Βόλου την κατάσταση των σχολικών κτιρίων.

Είστε εξοργιστικός και προκλητικός, κάτι που βλέπουν οι Βολιώτες αυτή τη στιγμή.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Να δείτε τις φωτογραφίες!

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ξέρετε πόσες πτώσεις σοβάδων έχουμε σε σχολεία του Βόλου; Είστε με τα καλά σας; Και ήρθατε εδώ να πουλήσετε τι; Τι ήρθατε να πουλήσετε, δηλαδή;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Να δείτε τις φωτογραφίες!

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ήρθατε να πουλήσετε την κυβερνητική πολιτική, τη δική σας και των προηγούμενων κυβερνήσεων, που έχει φτάσει σε αυτή την κατάσταση τα σχολεία και κατηγορείτε το ΚΚΕ για κινδυνολογία; Ξεχνάτε τι έχει γίνει σε σχολεία και ότι έχουμε ακόμα και νεκρό μαθητή; Τα ξεχνάτε όλα αυτά που έχουν γίνει εξαιτίας των υποδομών τις οποίες δεν συντηρείτε; Και μου παραθέτετε τι; Τα ίδια στοιχεία που μου δείξατε στην ερώτηση πριν από λίγους μήνες;

Τι να πω, κυρία Πρόεδρε; Να πάρω ένα, ένα τα στοιχεία; Θεωρείτε, δηλαδή, ότι μιλάτε με χαχόλους; Τι να πω; Για το πρόγραμμα «Μαριέττα Γιαννάκου» στο οποίο έχει ενταχθεί μόνο το 5% των σχολικών κτιρίων; Για το υπόλοιποι 95% τι θα κάνουμε; Θα κάνουν οι γονείς τον σταυρό τους μη τυχόν και πέσει κανένας τοίχος στα κεφάλια των μαθητών;

Έρχεστε και μου πετάτε στοιχεία εδώ πέρα, τα οποία να κάνω τι; Να τα πάρω ένα, ένα; Θα πάρω μόνο ένα στοιχείο. Λέτε ότι δίνετε 436.000 ευρώ κάθε χρόνο για την επισκευή και συντήρηση των σχολείων στον Βόλο. Ξέρετε τι σημαίνει το ποσό αυτό για εκατόν εβδομήντα σχολεία; Σημαίνει 2.564 ευρώ και 70 λεπτά ανά σχολείο! Και έρχεστε και μου λέτε τώρα για τη δική σας κυβερνητική πολιτική και των προηγούμενων κυβερνήσεων;

Το ερώτημα είναι απλό: Θα δώσετε λύση στο 27ο Δημοτικό Σχολείο του Βόλου; Θα παραμείνει γιαπί; Θα φοβούνται οι γονείς για την ασφάλεια των παιδιών τους; Για ποια ενεργειακή αναβάθμιση μιλάτε; Για το ότι βάλατε, δηλαδή, φωτοβολταϊκό, ενώ η στέγη είναι έτοιμη να πέσει; Μας δουλεύετε; Για να ταΐσετε τα κοράκια της πράσινης ανάπτυξης; Την ίδια στιγμή που δεν υπάρχουν αίθουσες, δεν υπάρχουν εκπαιδευτικοί, μας πουλάτε την πράσινη ανάπτυξη ως τη λύση του προβλήματος των μαθητών και των γονιών τους; Και επαναλαμβάνω, για να ταΐσετε τα κοράκια, τους συγκεκριμένους βιομηχάνους που βγάζουν τα συγκεκριμένα προϊόντα ελέω οδηγιών της Ευρωπαϊκής Ένωσης;

Θα έχετε τεράστιες ευθύνες, γιατί η κατάσταση στα σχολεία είναι εκρηκτική και αφορά το κτιριακό. Αφορά τον προσεισμικό έλεγχο που δεν έχετε κάνει τίποτα. Αφορά την άθλια κατάσταση που επικρατεί εξαιτίας της δικής σας πολιτικής, που έχετε εγκαταλείψει την υλικοτεχνική υποδομή των σχολείων, εκτός αν με αυτά που παραθέσατε υπονοείτε ότι ο Δήμος Βόλου καταχράται τα χρήματα που δώσατε -δεν ξέρω, αν εσείς έχετε κάποιο θέμα με τον Δήμο Βόλου- και ότι δεν αξιοποιεί τα πολλά χρήματα που στέλνετε. Δεν ξέρω εάν είναι και αυτό κάτι. Και σε αυτό πρέπει να απαντήσετε ή να τα βρείτε με τον κ. Μπέο –τον εκλεκτό σας εκεί πέρα- για το τι συμβαίνει τελικά στον Βόλο.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Σπανάκης έχει τον λόγο για να δευτερολογήσει.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ, κυρία Πρόεδρε.

Κύριε συνάδελφε, εγώ μεγάλωσα στο Μοσχάτο και στα νότια προάστια.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Και εγώ στα Εργατικά του Βόλου.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Αυτά που μου λέτε εσείς τώρα για βιομήχανους κλπ. τα ακούω βερεσέ. Βρήκατε λάθος άνθρωπο να πετάτε τέτοιες ατάκες. Αυτά είναι λόγια περασμένων δεκαετιών.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ότι είστε εξοργιστικός;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Όχι σε μένα αυτές οι ατάκες!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ.

Στην ερώτηση τώρα, κύριε Σπανάκη.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Σας παρακολουθούν οι γονείς. Απευθυνθείτε στους γονείς να δούμε τι θα τους πείτε.

**ΠΡΟΕΔΡΕΥΟΥΣΑ (Όλγα Γεροβασίλη):** Σας παρακαλώ και εσάς, κύριε Μεταξά.

Συνεχίστε, κύριε Υπουργέ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Στην πρωτολογία μου, λοιπόν, διαπιστώνει κανείς ότι χρηματικά ποσά δίδονται για συντήρηση και βελτίωση κτιριακών εγκαταστάσεων -και μιλάμε συγκεκριμένα σε αυτή την Αίθουσα- μεταξύ των οποίων και στον δήμο Βόλου.

Αναφορικά με τα ζητήματα που αναφέρονται στην ερώτησή σας όπως η υγρασία που λέτε για το συγκεκριμένο σχολείο, το 27ο, θέλω να επισημάνω ότι αυτά δημιουργήθηκαν στο παλιό κτίριο και όχι σε αυτό που είναι ενταγμένο στο χρηματοδοτικό πρόγραμμα του Υπουργείου Εσωτερικών.

Πιο συγκεκριμένα, το έτος 2021 στις αίθουσες του παλιού σχολικού συγκροτήματος εκτελέστηκαν εργασίες ενεργειακής αναβάθμισης με κατασκευή κελύφους υγρομόνωσης και θερμομόνωσης, καθώς και αντικατάστασης κουφωμάτων και δαπέδων οι οποίες χρηματοδοτήθηκαν από το πρόγραμμα ΕΣΠΑ της περιφέρειας Θεσσαλίας. Επιπλέον, κατά τη διάρκεια του χειμώνα και μετά το γεγονός της αποκόλλησης του επιχρίσματος σε μια αίθουσα του σχολείου, έγινε άμεσα καθαίρεση των επιχρισμάτων, αλλά σε όλες τις αίθουσες, γραφεία, κουζίνα, αποθήκη, τουαλέτες και διαδρόμους του παλαιού κτιρίου, συνολικής έκτασης πεντακοσίων τετραγωνικών μέτρων περίπου και τοποθετήθηκε ψευδοροφή από γυψοσανίδα που είναι η πιο ενδεδειγμένη πλέον λύση για την αποφυγή επανάληψης παρόμοιου περιστατικού. Η δαπάνη χρηματοδοτήθηκε από τον δήμο Βόλου μέσω των ΚΑΑΠ.

Έγινε το έργο. Έγινε το έργο. Κακώς κάνετε αυτή τη στιγμή μομφή στον Δήμο Βόλου. Έγινε το έργο για επισκευή και συντήρηση σχολείων, όπως σας ανέφερα στην πρωτολογία μου και κατέθεσα συγκεκριμένες φωτογραφίες, ώστε να ξέρουμε ποια είναι η κατάσταση. Γιατί αν κανείς ακούσει εσάς και δεν δει τις φωτογραφίες, θα πει αύριο θα πάω να πάρω το παιδί μου. Ας δουν λοιπόν τις φωτογραφίες, διότι οι γονείς γνωρίζουν πολύ καλά τι πολιτική πάτε να κάνετε, κάνοντας κινδυνολογία σε ένα δημοτικό σχολείο, κάτι το οποίο είναι απαράδεκτο, αν θέλετε.

Σχετικά τώρα με το υπό ανέγερση σχολικό συγκρότημα, σύμφωνα με την υπουργική απόφαση μεταφέρθηκε από το πρόγραμμα «Φιλόδημος 1» στο πρόγραμμα «Τρίτσης», το έργο με τίτλο «Προσθήκη κατ’ επέκταση και καθ’ ύψος στο 27ο Δημοτικό Σχολείο Βόλου» προϋπολογισμού 1.480.000 ευρώ το οποίο και υλοποιείται. Το έργο αυτό περιλαμβάνει κατασκευή προσθήκης νέου κτιρίου επιφανείας χιλίων εκατό τετραγωνικών μέτρων σε δύο επίπεδα με δώμα στο 27ο δημοτικό σχολείο στην περιοχή των Νέων Παγασών.

Αυτή η παρέμβαση αφορά σε προσθήκη κατ’ επέκταση και καθ’ ύψος και χωροθετείται σε επαφή με το υφιστάμενο κτίριο, ακολουθώντας τις ιδιαιτερότητες του οικοπέδου, για να διασφαλιστεί περισσότερος αύλειος χώρος στο οικόπεδο. Οι παρεμβάσεις θα περιλαμβάνουν στο ισόγειο αίθουσα πολλαπλών χρήσεων για συγκεντρώσεις και γυμναστική, σκηνή με αποδυτήρια και αποθηκευτικό χώρο, διάδρομο ο οποίος θα καλύπτει και ανάγκες στεγασμένου χώρου για τις βροχερές ημέρες, δύο αίθουσες διδασκαλίας, τουαλέτες ΑΜΕΑ, κλιμακοστάσιο, ανελκυστήρα, εργαστήρια φυσικών επιστημών, βιβλιοθήκη και σε όροφο τρεις αίθουσες διδασκαλίας, αίθουσα ξένων γλωσσών, εργαστήριο αισθητικής αγωγής, εργαστήριο υπολογιστών, κλιμακοστάσιο, ανελκυστήρα.

Με την απόφαση της Οικονομικής Επιτροπής του Δήμου Βόλου προκηρύχθηκε διαγωνισμός για την επιλογή αναδόχου. Με απόφαση της Οικονομικής Επιτροπής εγκρίθηκε το πρακτικό ελέγχου. Η εργολαβία υπογράφτηκε στις 6 Αυγούστου του 2021 για 950.000 ευρώ, συμπεριλαμβανομένων και των απρόβλεπτων δαπανών και της αναθεώρησης. Η προθεσμία ορίστηκε δεκαοκτώ μήνες, δηλαδή μέχρι τις 5 Φεβρουαρίου του 2023. Κατόπιν σχετικών αιτημάτων παράτασης, τα οποία είχαν γίνει αποδεκτά, με σχετικές αποφάσεις του δημοτικού συμβουλίου, εγκρίθηκε η τελική παράταση μέχρι 18 Νοεμβρίου του 2024, επειδή οι εργασίες δεν προχωρούσαν για μεγάλο χρονικό διάστημα, με υπαιτιότητα όχι του δήμου, αλλά του αναδόχου, με ειδική πρόσκληση του Δήμου Βόλου κλήθηκε ο ανάδοχος να προχωρήσει σε συγκεκριμένη εργασία εντός προθεσμίας δέκα ημερών από την κοινοποίηση της πρόσκλησης. Στη συνέχεια, με απόφασή του, ο δήμος τον κήρυξε έκπτωτο τον εργολάβο γιατί δεν εκτέλεσε τις προβλεπόμενες εργασίες. Κατά της ανωτέρω απόφασης ο ανάδοχος κατέθεσε ένσταση και εν τω μεταξύ ο ανάδοχος απεβίωσε.

Συνεπώς, για να λέμε ξεκάθαρες κουβέντες, η διαδικασία θα προχωρήσει με την διαπίστωση της οριστικής έκπτωσης του ανωτέρω αναδόχου και την ανάδειξη νέου είτε με τους επόμενους συμμετέχοντες στον διαγωνισμό ή με νέα διαδικασία, για την οποία θα σας ενημερώσω.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, ολοκληρώστε.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία Πρόεδρε, ολοκληρώνω, αυτό αφορά ολόκληρη την πόλη.

Μέχρι σήμερα έχει υλοποιηθεί ένα μικρό ποσοστό του έργου, που είναι 7%, αλλά ο δήμος σε συνεργασία με το Υπουργείο Εσωτερικών υλοποιεί τις απαραίτητες ενέργειες, για τη συνέχιση της υλοποίησης του νέου σχολικού συγκροτήματος.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η συζήτηση της έκτης με αριθμό 1157/30-6-2025 επίκαιρης ερώτησης πρώτου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1 Βορείου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη, με θέμα: «Αστυνομική βία και αυθαιρεσία εις βάρος γυναίκας εκπαιδευτικού στην Κυψέλη».

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κυρία Πρόεδρε.

Αυτήν την επίκαιρη ερώτηση την έχω καταθέσει από την Δευτέρα, δηλαδή εδώ και πέντε μέρες. Είναι δημοσιευμένη στο site της Βουλής. Έχουν πρόσβαση σε αυτήν όλοι οι κοινοβουλευτικοί συντάκτες και όποιος ενδιαφέρεται.

Το λέω -και το λέω προς πάσα κατεύθυνση- γιατί θα ασχοληθώ ακριβώς με το τι συμβαίνει στο πεδίο της ενημέρωσης. Γιατί αυτήν την επίκαιρη ερώτηση, που αφορά την ακραία αστυνομική βία και απαγωγή, που ασκήθηκε κατά εκπαιδευτικού και μάλιστα μωρομάνας, με μωρό επτά εβδομάδων, δεν την προέβαλε κανείς.

Όχι μόνο την επίκαιρη ερώτηση, που γίνεται ακριβώς για να φέρει το θέμα στην δημοσιότητα, αλλά και το ίδιο το γεγονός ότι μια εκπαιδευτικός και μάλιστα γνωστή συνδικαλίστρια βρέθηκε στη θέση να εφορμούν επάνω της, ενώ ανυποψίαστη -ανυποψίαστη!- βρισκόταν στη στάση ενός λεωφορείου στην Κυψέλη. Επαναλαμβάνω, να εφορμούν επάνω της άγνωστοι άνδρες με πολιτικά, να της λένε ότι την συλλαμβάνουν και να τους ακολουθήσει, χωρίς να δείχνουν κανένα διακριτικό. Να προσπαθούν να χώσουν μέσα σε αυτοκίνητο, επίσης, πολιτικό χωρίς διακριτικά. Να ζει έναν εφιάλτη. Να την παίρνουν σε άγνωστο μέρος, χωρίς να γνωρίζει τι συμβαίνει και ποιοι είναι αυτοί. Να της έχουν περάσει χειροπέδες, πισθάγκωνα, όπως δένουνε τους επικίνδυνους εγκληματίες. Να την έχουν μέσα στο περιπολικό, πισθάγκωνα δεμένη. Να ζητάει εξηγήσεις, επί μισή ώρα. Να σταματάνε σε ένα άγνωστο σημείο και να κάνουν περίεργες συνεννοήσεις και τελικώς, να την πηγαίνουν σε Αστυνομικό Τμήμα, όπου με μεγάλη αγωνία η γυναίκα αυτή ζητά να επικοινωνήσει με το σύντροφό της -γιατί το μωρό είναι ατάιστο κι έχει αποκλειστικό θηλασμό, είναι επτά εβδομάδων- να τον ειδοποιήσει πού βρίσκεται και να επικοινωνήσει με δικηγόρο.

Η γυναίκα αυτή, η εργαζόμενη αυτή, η συνδικαλίστρια αυτή, η μάνα αυτή αφέθηκε τελικώς ελεύθερη και της είπανε «συγγνώμη, λάθος» οι αστυνομικοί, αφού είχε κινητοποιηθεί το Σωματείο της, ο «Αριστοτέλης», ο δικηγόρος της, οι αλληλέγγυοι συνάδελφοί της που μαζεύτηκαν έξω από το Αστυνομικό Τμήμα, διαμαρτυρόμενοι.

Γι’ αυτό το γεγονός το οποίο είναι τρομακτικό σε μια δημοκρατία, να σε βουτάνε άγνωστοι χωρίς να σου επιδεικνύουν ταυτότητα, χωρίς να σου γνωστοποιούν -αυτά συμβαίνουν στα ακραία απολυταρχικά καθεστώτα- ποιοι είναι, τι θέλουν και με ποια νόμιμη βάση σε δεσμεύουν, χωρίς να σε σέβονται, κακοποιώντας σε από την αρχή μέχρι το τέλος, για αυτό λοιπόν το γεγονός η ενασχόληση του Τύπου είναι μηδαμινή, μηδενική. Είναι προς τιμήν δύο δημοσιογράφων, του κ. Πάρι Καρβουνόπουλου στο «Militaire» και του κ. Χρήστου Αβραμίδη στο «Jacobin», ότι ανέδειξαν το θέμα και πήραν συνέντευξη από τη γυναίκα αυτή. Όμως συνολικά ο Τύπος το έχει παρασιωπήσει, όπως συνολικά υποβαθμίζονται και παρασιωπώνται μείζονα περιστατικά υποβάθμισης του κράτους δικαίου και μείζονα περιστατικά αστυνομικής βίας και αυθαιρεσίας.

Εγώ έχω το δυσμενές προνόμιο να είμαι όχι μόνον η πολιτική Αρχηγός. αλλά η Βουλευτής από τους τριακόσιους που έχω κάνει τις περισσότερες επίκαιρες ερωτήσεις για τα ζητήματα αστυνομικής βίας και αυθαιρεσίας, δεκαοκτώ επίκαιρες ερωτήσεις, με συζήτηση εδώ στη Βουλή οι δεκαπέντε, που βέβαια στέλνουν εσάς τους Υφυπουργούς. Μία φορά ήρθε ο κ. Χρυσοχοΐδης γιατί ουσιαστικά τον υποχρέωσα επειδή τον πέτυχα στην επιτροπή και τον έβαλα να δεσμευθεί ότι θα έρθει. Στέλνουν, λοιπόν, εσάς τους Υφυπουργούς, υποβαθμίζοντας τα ζητήματα και γενικά ακολουθούνται τέτοιες πρακτικές υποβάθμισης των ζητημάτων από την Κυβέρνηση, αλλά ούτε γι’ αυτά βλέπουμε να γράφεται τίποτε. Σήμερα ας πούμε ήρθε ο κ. Τσιάρας να απαντήσει σε δύο επίκαιρες ερωτήσεις άλλων Βουλευτών για τον ΟΠΕΚΕΠΕ, αλλά στην επίκαιρη ερώτηση του Κοινοβουλευτικού μας Εκπροσώπου κ. Καζαμία πάλι για τον ΟΠΕΚΕΠΕ δεν απαντάει, θα στείλει τον Υφυπουργό τη Δευτέρα, γιατί ξέρει ποιος θα τον στριμώξει και δεν θέλει να στριμωχτεί.

Στέλνουν, λοιπόν, εσάς τους Υφυπουργούς και εσείς έχετε την ευθύνη σας, δεν είστε άμοιροι ευθυνών. Και εσείς, κύριε Υφυπουργέ είστε παλαιότατος και εμπειρότατος Βουλευτής και όταν στηρίζετε και είστε κομμάτι μιας Κυβέρνησης που λέει ότι αντιμάχεται το βαθύ κράτος, ενώ το βαθύ κράτος είστε εσείς, το κόμμα σας, και όσοι έχουν με αυτόν τον τρόπο κυβερνήσει επί δεκαετίες -αυτό είναι το βαθύ κράτος-, ποιον αντιμάχεστε; Τον εαυτό σας; Όταν, λοιπόν, αναλαμβάνετε αυτή τη θέση αναλαμβάνετε και την ευθύνη ότι «ξεπλένετε» μία πολιτική η οποία αντιστρατεύεται τα ανθρώπινα δικαιώματα.

Η επίκαιρη ερώτησή μου αυτή, λοιπόν, έρχεται σε συνέχεια πολλών και επίμονων ερωτήσεων, που πάντα βεβαίως υποβαθμίζονται. Σήμερα πια η ίδια η ΕΡΤ, αντί να προβάλει τα πραγματικά γεγονότα, πήρε τη σκυτάλη από τον Άδωνι Γεωργιάδη και το «Πρώτο Θέμα», δηλαδή τους συκοφάντες, και μεταδίδει συκοφαντίες αντί να μεταδίδει γεγονότα. Και η ΕΡΤ. Είμαστε σε ένα πολύ άσχημο σημείο.

Εδώ όμως δεν μπορεί να υπεκφύγετε, και άρα σας ρωτώ, κύριε Υφυπουργέ, αφού σας διαβάσω μία ευχαριστήρια επιστολή που έλαβα από μια άλλη γυναίκα που επίσης δεν την ξέρω, όπως δεν γνωρίζω και τη γυναίκα για την οποία σας ρωτώ, την κυρία Τάσσου, αλλά συγκλονίστηκα από την αφήγησή της για αυτό που της συνέβη.

Μια άλλη κοπέλα, η κοπέλα η οποία έπαθε απώλεια ακοής από κρότου λάμψης των αστυνομικών, που είναι υφιστάμενοί σας και του κ. Χρυσοχοΐδη βεβαίως, στα Εξάρχεια ενώ σέρβιρε, ήταν στη δουλειά της, μου έστειλε πριν λίγες μέρες μία επιστολή την οποία θα σας διαβάσω, για να καταλάβετε πόσο μεγάλη είναι η ευθύνη σας:

«Αξιότιμη κυρία Κωνσταντοπούλου, είμαι η κοπέλα που τραυματίστηκα τα ξημερώματα της 18ης Μαΐου από τη βομβίδα κρότου λάμψης στα Εξάρχεια. Με την παρούσα επιστολή θα ήθελα να σας εκφράσω τις ευχαριστίες μου για την ανάδειξη του ζητήματος με την κατάθεση γραπτής επίκαιρης ερώτησης προς τον Υπουργό Προστασίας του Πολίτη, στα πλαίσια του κοινοβουλευτικού ελέγχου. Εκτιμώ πολύ το γεγονός ότι με υπερασπιστήκατε, αν και δεν με γνωρίζετε προσωπικά, και φέρατε τους αρμοδίους προ των ευθυνών τους, όπως πολύ εύστοχα και δυναμικά το πράττετε κάθε φορά όπου χρειαστεί, με βαθιά γνώση των δημοκρατικών θεσμών και του δικαίου.

Μετά τις ερωτήσεις που απευθύνατε έλαβα και επιστολή από την Αρχή του Συνηγόρου του Πολίτη, όπου και υπέβαλα αναφορά, ότι ανέλαβε την παρακολούθηση της υπόθεσης και έχει ανοιχτεί φάκελος που προωθήθηκε στη ΓΑΔΑ και προσωπικά προετοιμάζω κατάθεση αγωγής. Αν θελήσετε μπορώ να θέσω στη διάθεσή σας και σχετικά έγγραφα.

Ούσα εκτός από εργαζόμενη στην εστίαση και τελειόφοιτη της Νομικής Αθήνας κατανοώ τη σημασία της κοινοβουλευτικής ανάδειξης τέτοιων ζητημάτων και σας ευχαριστώ και πάλι θερμά που μεταφέρατε τα λεγόμενά μου στην κοινοβουλευτική Αίθουσα».

Αυτή είναι, κύριε Υφυπουργέ, η δική μας παρακαταθήκη και η δική μας ευθύνη, να φέρνουμε εδώ τη φωνή των ανθρώπων και των πολιτών και των θυμάτων.

Σας ρωτώ, λοιπόν, -και αυτή είναι η επίκαιρη ερώτηση που έχω καταθέσει-, πρώτον, ποιες εξηγήσεις έδωσαν οι εμπλεκόμενοι αστυνομικοί στο περιστατικό αυτό, εκείνοι δηλαδή οι οποίοι απήγαγαν γυναίκα. Επρόκειτο για μια ακόμη αποτυχημένη επιχείρηση της Ελληνικής Αστυνομίας ή για στοχευμένη ενέργεια σε βάρος νομοταγούς πολίτη και μάλιστα συνδικαλίστριας εκπαιδευτικού;

Σε ποιες ενέργειες προτίθεται να προβεί η ηγεσία του Υπουργείου ώστε να περιοριστούν ή και να εξαλειφθούν περιστατικά αστυνομικής βίας, αυθαιρεσίας και κατάχρησης εξουσίας;

Κυρία Πρόεδρε, θα πω κάτι που σας αφορά και θα το αντιληφθείτε και εσείς και περιμένω να μην ακούσω την απάντηση που φοβάμαι ότι θα ακούσω από τον κύριο Υφυπουργό.

Διάβασα, κύριε Υφυπουργέ, κάποια πρώτα ρεπορτάζ. Υπάρχουν και κάποιες διαδικτυακές δημοσιεύσεις στην Parallaxi και στο AlfaVita, το site των εκπαιδευτικών. Η «Καθημερινή», αντίθετα, το μόνο που δημοσιεύει και στο οποίο δίνει έμφαση και είναι με bold -δεν ξέρω αν είναι του site αυτό το bold- είναι, όπως λέει, ότι η γυναίκα προσπάθησε να διαφύγει. Δηλαδή τη γυναίκα που την ταλαιπωρήσανε έτσι και της παραβιάσανε έτσι τα δικαιώματα πάνε να την εμφανίσουν και πάτε να την εμφανίσετε και σαν εγκληματία φυγά.

Όταν διαβάζω τέτοια ρεπορτάζ, θυμάμαι κυρία Πρόεδρε, τα πρώτα ρεπορτάζ μετά τη δολοφονία του Ζακ Κωστόπουλου, που θέλανε να εμφανίσουν τον Ζακ σαν έναν ληστή που πήγαινε και αυτός να διαφύγει. Σήμερα, πια, γνωρίζουμε τι ακριβώς έγινε και ποιος ήταν ο ρόλος της Ελληνικής Αστυνομίας και ποιοι πήγαν να δικαιώσουν τους αστυνομικούς που παρανόμησαν. Ο κ. Πλεύρης ήταν ο συνήγορος τους, ως εν ενεργεία Βουλευτής.

Πείτε μας, λοιπόν, παρακαλώ, κύριε Λαμπρόπουλε, κύριε Υφυπουργέ, τι ακριβώς συμβαίνει με την Αστυνομία επί των ημερών σας; Για ποιο λόγο μια γυναίκα λεχώνα υπέστη αυτήν την εφιαλτική εμπειρία; Τι εξηγήσεις δίνετε; Ζητήσατε συγγνώμη; Τι έχετε πράξει και τι θα πράξετε;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θυμάμαι, κυρία Πρόεδρε, θυμάμαι πολύ καλά, όπως θυμάμαι και το πόρισμα του πειθαρχικού, πώς πήγε στον κάλαθο των απορριμμάτων.

Στην ερώτηση θα απαντήσει ο Υφυπουργός Προστασίας του Πολίτη, ο κ. Ιωάννης Λαμπρόπουλος.

Έχετε τον λόγο, κύριε Λαμπρόπουλε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κυρία Πρόεδρε.

Σύμφωνα με ανακοίνωση, κυρία Πρόεδρε, του Αρχηγείου της Ελληνικής Αστυνομίας στις 25-6-2025, τον περασμένο Ιούνιο, το Τμήμα Δίωξης Ναρκωτικών της Υποδιεύθυνσης Δίωξης και Εξιχνίασης Εγκλημάτων Ιωαννίνων, πραγματοποίησε επιχείρηση σε μια οικία στην Κυψέλη εντός πολυκατοικίας φυσικά, δεν ήταν μονοκατοικία. Κατά τη διάρκεια της επιχείρησης, συνελήφθησαν δύο άτομα. Βρέθηκε μεγάλη ποσότητα κοκαΐνης και άλλα σκευάσματα διάφορα που ήταν φανερό ότι από εκεί γινόταν διακίνηση ναρκωτικών. Συνελήφθησαν, λοιπόν, δύο άτομα, ασκήθηκε ποινική δίωξη από τον εισαγγελέα και έχει πάρει το δρόμο της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι σχέση έχει αυτό που λέτε;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα. Σας παρακαλώ. Θα με ακούσετε, όπως σας άκουσα, με προσοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κύριε Υφυπουργέ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Στο πλαίσιο της ανωτέρω επιχείρησης, πλησίον της πολυκατοικίας, βρέθηκε μια γυναίκα. Δεν ήξεραν, φυσικά, οι αστυνομικοί εάν ήταν μωρομάνα ή αν ήταν συνδικαλίστρια και της ζήτησαν να της κάνουν έλεγχο. Φυσικά, υπέδειξαν την ταυτότητά τους, ότι ήταν αστυνομικοί. Ο κάθε αστυνομικός, γνωρίζουμε πως όταν κάνει έναν έλεγχο πάντοτε επιδεικνύει την ταυτότητά του, δεν συλλαμβάνει έναν άνθρωπο χωρίς να του πει ποιος είναι και τι είναι. Δεν είναι ληστής εκείνη την ώρα ο αστυνομικός. Επέδειξαν την ταυτότητα του και η κυρία αρνήθηκε να δείξει τα στοιχεία της και προσπάθησε να φύγει, αντιστάθηκε. Έτσι, έγινε προσπάθεια να οδηγηθεί και στο Αστυνομικό Τμήμα και εκεί έγινε προσπάθεια να διαφύγει.

Οι αστυνομικοί, λοιπόν, έχουν το δικαίωμα με το Προεδρικό Διάταγμα 141/91 να κάνουν ελέγχους, να ζητούν από κάποιον πολίτη να τον ελέγξουν να τους επιδείξει ταυτότητα.

Να σας πω ότι ζήτησα χτες και μου δόθηκαν στοιχεία, τον Ιούνιο, εδώ στην Αστυνομική Διεύθυνση Αττικής, έγιναν έξι χιλιάδες επτακόσιοι δεκατρείς έλεγχοι, χίλιες σαράντα δύο προσαγωγές και εκατόν σαράντα οκτώ συλλήψεις. Δηλαδή απ’ όλες αυτές τις χιλιάδες, από όλους τους άλλους, δεν αντέδρασε κανένας, δεν δημιούργησε πρόβλημα κανένας, σε ό,τι ζητήθηκε από τα όργανα. Στους έξι χιλιάδες ελέγχους, δεν υπήρξε κάποια αντίδραση. Νομοταγείς πολίτες έδειξαν την ταυτότητά τους, έγινε εξακρίβωση των στοιχείων και έφυγαν, πήγαν στη δουλειά τους.

Αυτή η επιχείρηση της Αστυνομίας, απαντώ στο ερώτημα, ήταν επιτυχημένη γιατί εξαρθρώθηκε μια σπείρα ναρκωτικών και συνελήφθησαν δύο άνθρωποι. Ήταν επιτυχημένη και ο έλεγχος έγινε πράγματι νομότυπα.

Πέραν αυτού, είναι αρχή μας, είναι αρχή του Υπουργείου, της πολιτικής ηγεσίας του Υπουργείου, της φυσικής ηγεσίας της Αστυνομίας όταν καταγγέλλεται από οποιονδήποτε κάτι είτε για αυθαιρεσία -λείπατε- είτε υπέρβαση εξουσίας είτε για οτιδήποτε όπως κακή συμπεριφορά αστυνομικών, αμέσως, όπως και σε αυτή τη συγκεκριμένη περίπτωση, διατάχθηκε η διενέργεια προκαταρκτικής διοικητικής εξέτασης, με δυνατότητα μετατροπής της σε ένορκη διοικητική εξέταση, ΕΔΕ.

Παράλληλα τηρείται απαρέγκλιτα, γιατί είναι ο νόμος φυσικά, το εξής: Ο φάκελος αποστέλλεται στο Συνήγορο του Πολίτη -που έχει αρμοδιότητα- και ο Συνήγορος του Πολίτη ζητάει τα στοιχεία, ζητάει τα πάντα, ό,τι θέλει ζητάει ο Συνήγορος, ό,τι κρίνει ως αποδεικτικό στοιχείο και βγάζει την απόφαση και την κοινοποιεί. Όταν διαπιστώνονται υπερβάσεις -είτε της νομοθεσίας ή κακή συμπεριφορά- επιβάλλονται πειθαρχικές ποινές. Δεν μένει κανένας ατιμώρητος, δεν συγκαλύπτεται κανένας. Όταν -το τονίζω- διαπιστώνεται κάτι άσχημο, επιβάλλονται ποινές. Η Αστυνομία είναι πάντα κοντά στον πολίτη, είναι δίπλα στον πολίτη. Εχθές βλέπαμε στις φωτιές τι αγώνα έκαναν οι πυροσβέστες μας και δίπλα τους ήταν και οι αστυνομικοί. Απεγκλώβιζαν, απομάκρυναν, έκλειναν τους δρόμους για να μην υπάρξει κανένα πρόβλημα.

Μην κρίνουμε λοιπόν, με τόση ευκολία έναν αστυνομικό έλεγχο που δεν τον δέχτηκε αυτή η κυρία. Αν είχε δεχτεί να επιδείξει την ταυτότητά της, θα είχε συμβεί κάτι; Θα συζητούσαμε σήμερα; Έξι χιλιάδες επτακόσιοι δέχτηκαν αυτό τον έλεγχο. Γιατί αυτή η κυρία δεν τον δέχτηκε;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ειλικρινά, αν μπορούσα να γυρίσω ανάποδα τα έδρανα με αυτά που άκουσα, θα το έκανα. Είναι εξοργιστική η στάση σας. Είναι εξοργιστικό ότι καλύπτετε με αυτό τον τρόπο την αστυνομική βία, αυθαιρεσία και παρανομία. Και ξέρω, βεβαίως, γιατί το κάνετε. Το κάνετε γιατί εκεί στηρίζεστε, όπως εκεί στηρίζονται όλα τα αντιδημοκρατικά και απολυταρχικά καθεστώτα.

Στις 4 Ιουνίου, ακριβώς πριν από ένα μήνα, με πάρα πολύ αγώνα, καταφέραμε με τον Νίκο Κωνσταντόπουλο να βγει απόφαση μετά από δεκαεξίμισι χρόνια ισοβίων για τον δολοφόνο του Αλέξανδρου Γρηγορόπουλου, Επαμεινώνδα Κορκονέα σε δεύτερο βαθμό. Από εκείνη τη μέρα έχει εξαπολυθεί βεβαίως, μια ανηλεής επίθεση εναντίον μου και δευτερευόντως και εναντίον του Νίκου Κωνσταντόπουλου, από το ίδιο κέντρο, την παρακρατική ακροδεξιά εστία μέσα στην Κυβέρνηση, σε αγαστή και πλήρη συνεργασία με τη Χρυσή Αυγή και όλες τις μεταλλάξεις και παραλλάξεις της.

Η αστυνομική βία κύριε, δεν είναι προβλεπόμενη από κανένα νόμο και δεν είναι δεκτή και ανεκτή σε καμία δημοκρατία και οι πολίτες στη δημοκρατία δεν καλούνται να δίνουν τα στοιχεία τους χωρίς λόγο σε αγνώστους, χωρίς διακριτικά ούτε βέβαια, μπορεί να τους απάγει προσωπικό με πολιτικά.

Τι λέτε τώρα; Πήγατε να σπιλώσετε τη γυναίκα αυτή και να συνδέσετε με υπόθεση ναρκωτικών; Αυτό λέτε; Ότι ήταν ύποπτη τέλεσης κακουργήματος σχετικών με τα ναρκωτικά, διότι βρέθηκε κάπου κοντά σε μία πολυκατοικία που η δίωξη ναρκωτικών συνέλαβε πρόσωπα σε εσωτερικό χώρο. Αυτό λέτε; Αυτή η αντιστροφή της πραγματικότητας, στην οποία μετέρχεστε διαρκώς φτάνει εκεί;

Μα, εξηγήστε μου, τελικά την επιχείρηση την έκανε η δίωξη ναρκωτικών ή όχι; Διότι έχετε πει σε άλλη ανακοίνωση, στην εφημερίδα «Η Καθημερινή»: Μεσημβρινές ώρες σήμερα 25 Ιουνίου, από την περιοχή της Κυψέλης πραγματοποιήθηκε προσαγωγή γυναίκας στα πλαίσια επιχείρησης αστυνομικών της Υποδιεύθυνσης Δίωξης και Εξιχνίασης Εγκλημάτων Ιωαννίνων. Εσείς, έχετε πει άλλα! Ότι ήρθε μια υπηρεσία από τα Γιάννενα για κάποιο έγκλημα που αφορά τα Γιάννενα που διαπράχθηκε στα Γιάννενα και στο πλαίσιο αυτού, έγινε προσαγωγή.

Για ποιο αδίκημα, κύριε, ζητήσατε απ’ αυτή τη γυναίκα τα στοιχεία της; Με ποια κατηγορία συνελήφθη; Με ποιο δικαίωμα και με ποιο θράσος μιλάτε για αντίσταση; Δεν ντρέπεστε λίγο που βαφτίζετε αντίσταση τη δημοκρατική στάση του πολίτη που αρνείται να είναι υπήκοος και υποτελής και πάτε κατηγορουμένους όλους τους ανθρώπους που αγωνίζονται, και αυτούς που τους δέρνετε και αυτούς που τους κακοποιείτε;

Δεν ντρέπεστε να λέτε για τους πυροσβέστες και τους εποχικούς πυροσβέστες, που με εντολή του Υπουργείου σας και του Υπουργού σας τους έσπασαν στο ξύλο στις 31 Οκτωβρίου τα ΜΑΤ και η ΔΕΛΤΑ και έριξαν και κρότου λάμψης επάνω μου και ακόμα δεν μου έχετε δώσει ούτε μια εξήγηση ούτε μια συγγνώμη;

Λάθος άνθρωπο βρήκατε για να τα πείτε αυτά και να μας πείτε τις χουντικές σας αντιλήψεις ότι έξι χιλιάδες άνθρωποι, λέει, ήταν νομοταγείς πολίτες και δέχθηκαν να δείξουν τα στοιχεία τους. Ποιοι ήταν αυτοί; Ποιοι ήταν αυτοί; Να σας πιστέψουμε; Και γιατί ζητάτε από νομοταγείς πολίτες να δείχνουν τα στοιχεία τους;

Σε ποια αντιδημοκρατική συνθήκη διολισθαίνουμε που θα ζητάτε στον κόσμο να δείχνει ταυτότητα μέσα στον δρόμο περιμένοντας το λεωφορείο και θα είναι και υπόλογος γιατί δεν σας είπε ότι είναι μωρομάνα; Είναι προσωπικό της δεδομένο; Είναι ιδιωτικό στοιχείο και η οικογενειακή της ζωή; Γιατί θα πει στην αστυνομία αν είναι μωρομάνα; Και γιατί πρέπει να είναι μωρομάνα για να μην παραβιάσετε τα δικαιώματά της;

Και γιατί, ενώ το είπε, προσήχθη στο τμήμα και αναγκάστηκαν να της φέρουν και το μωρό της να θηλάσει εκεί; Και γιατί είναι η πλάτη της και τα χέρια της σημαδεμένα; Και γιατί περιγράφει μία συνθήκη κατατρομοκράτησής της; Και γιατί δεν απαντάτε στο ότι λέει ότι μέσα στο περιπολικό τής άρπαξαν και το κινητό της και πήραν και την ταυτότητά της και ξέρανε ποια είναι; Και λέτε τέτοια παραμύθια από τον υπουργικό θώκο! Ντροπή! Ντροπή!

Ενθαρρύνετε την αστυνομική βία και τη δολοφονική αστυνομική βία. Μετά την καταδίκη του Κορκονέα, αφού ξεσηκώσατε τους ελεγχόμενους από εσάς δικαστές να διαμαρτύρονται γι’ αυτή την απόφαση, βγήκε και μία απόφαση, κυρία Πρόεδρε, πλημμεληματικής ποινής, χωρίς φυλάκιση, για τη δολοφονία του νεαρού Φραγκούλη επάνω στη Βέροια. Διότι βεβαίως δεν είναι ανεκτό αστυνομικός να πηγαίνει φυλακή όταν δολοφονεί πολίτη. Γι’ αυτό έχει ξεσηκωθεί το σύμπαν. Διότι δίνετε εγγυήσεις και διαβεβαιώσεις στους αστυνομικούς που δολοφονούν και που κακοποιούν και που παρανομούν ότι θα πέσουν στα μαλακά. Και αυτή σας η τοποθέτηση, που είναι όνειδος, είναι κόλαφος για οποιαδήποτε έννοια κράτους δικαίου, θα μείνει στην ιστορία, κύριε Λαμπρόπουλε.

Είχατε την ευκαιρία να πείτε ότι είναι απαράδεκτες συμπεριφορές, παραγγείλαμε πειθαρχική δίωξη, όχι να μου λέτε «προφορική διοικητική εξέταση». Ακόμα και οι πολίτες ξέρουν πια ότι η προφορική διοικητική εξέταση είναι η μέθοδος της συγκάλυψης, του κουκουλώματος.

Θα κάνετε πρώτα προφορική διοικητική εξέταση με τέτοιες καταγγελίες, με φωτογραφίες και με συνεντεύξεις της γυναίκας που περιγράφει τον τρόμο της και όλα όσα έγιναν; Και εσείς θα κάνετε προφορική διοικητική εξέταση, για να δείτε αν θα κάνετε μετά ένορκη διοικητική εξέταση; Ποιος τη διενεργεί, κύριε Λαμπρόπουλε; Πείτε μας το όνομα του αξιωματικού, ποιος τον εποπτεύει και ποιος την παρήγγειλε.

Πείτε μας επίσης το εξής. Ούτε αυτό βεβαίως το γράφει το ρεπορτάζ του Κοινοβουλίου εδώ και δύο χρόνια. Γνωρίζετε για ποιον λόγο στην Επιτροπή Θεσμών και Διαφάνειας της Βουλής εδώ και χρόνια, και βεβαίως τα τελευταία δύο χρόνια, με απόφαση της Νέας Δημοκρατίας και με το έτσι θέλω δεν προσκαλείται ο Συνήγορος του Πολίτη, ο κ. Ανδρέας Ποττάκης, ο οποίος έχει εκδώσει εκθέσεις και πορίσματα κόλαφο για την αστυνομική βία και αυθαιρεσία; Διότι ο Συνήγορος του Πολίτη είναι το αρμόδιο όργανο, κατά τις διεθνείς συμβάσεις, για την παρακολούθηση των περιστατικών αστυνομικής βίας και αυθαιρεσίας.

Μας λέτε ότι όλα διαβιβάζονται. Γιατί εμποδίζεται να ακουστούν στη Βουλή; Γιατί η Επιτροπή Θεσμών και Διαφάνειας, ενώ έχει υποχρέωση να ακούει το Συνήγορο του Πολίτη και τις Ανεξάρτητες Αρχές μία φορά το χρόνο κατ’ ελάχιστον, δεν καλεί τον Συνήγορο του Πολίτη, που θα αποκαλύψει για τους θανάτους ανθρώπων -είναι όλα θέματα για τα οποία έχω κάνει επίκαιρες ερωτήσεις- σε αστυνομικά τμήματα, σε σωφρονιστικά καταστήματα, σε χώρους κράτησης, για αστυνομική βία, για αστυνομική βία στις διαδηλώσεις, για τις οποίες διεξάγει έρευνα η Διεθνής Αμνηστία και άλλες διεθνείς οργανώσεις, διότι παραβιάζεται και το δικαίωμα συγκέντρωσης;

Μέχρι και στην πορεία της 8ης Μαρτίου επιτεθήκατε με ΜΑΤ, στην πορεία για την Ημέρα της Γυναίκας. Θεωρώ πραγματικά ντροπιαστική, απαράδεκτη την τοποθέτησή σας.

Θέλω να καταθέσω στα Πρακτικά της συνεδρίασης τα δημοσιεύματα που αφορούν στην υπόθεση:

««Νόμιζα δεν θα ξαναδώ το παιδί μου». Ασφαλίτες απήγαγαν και τραυμάτισαν μητέρα βρέφους επτά εβδομάδων». Συνέντευξη της κυρίας Τάσσου στον κ. Χρήστο Αβραμίδη, στον Jacobin.

Επόμενο δημοσίευμα: «Απαγωγή εκπαιδευτικού στην Κυψέλη από άνδρες της ασφάλειας - Τι καταγγέλλει». Δημοσίευμα στο pontiki.

«Κυψέλη: Οργή για την αναίτια σύλληψη εκπαιδευτικού - Το χρονικό ενός αστυνομικού φιάσκου». Parallaxi. Θα το καταθέσω στα Πρακτικά.

Επίσης, ανακοίνωση από το Facebook «Κομμουνιστική Απελευθέρωση» για το περιστατικό αυτό. «ΕΛΑΣ: Πειθαρχική έρευνα για την προσαγωγή εκπαιδευτικού στην Κυψέλη - Καταγγελίες για απαγωγή». Alfavita.gr.

Εκεί όπου μιλάγατε -και εδώ- για επιχείρηση της Διεύθυνσης Ιωαννίνων, τώρα μας λέτε ότι διαπράχθηκε αδίκημα σε πολυκατοικία στην Κυψέλη και τη βρήκατε κοντά.

Κυρία Πρόεδρε, να προσέχουμε να μην βρεθούμε μπροστά ή κοντά σε πολυκατοικία όπου μπορεί μέσα κάποιος να διαπράττει αδίκημα του νόμου περί ναρκωτικών, γιατί είμαστε όλοι ύποπτοι τέλεσης. Ή θα ψάξουν να βρούνε τι αδίκημα εξιχνιάσανε κάπου εκεί κοντά που ήμασταν, για να μας πουν ότι αφού ήμασταν εκεί κοντά έπρεπε να δώσουμε τα στοιχεία μας.

Εδώ το δημοσίευμα της Καθημερινής, σε άλλο εντελώς ύφος, με πηγή το ΑΠΕ: «Μεσημβρινές ώρες σήμερα, 25 Ιουνίου 2025, από την περιοχή της Κυψέλης πραγματοποιήθηκε προσαγωγή γυναίκας». Προσαγωγή!

Τι είναι η προσαγωγή; Υπάρχει νομικό καθεστώς της προσαγωγής, κύριε Λαμπρόπουλε; Προβλέπεται κάπου; Ποια δικαιώματα έχει ο προσαγόμενος; Ποιες υποχρεώσεις έχει η Αστυνομία; Υπάρχουν αυτά; Όχι βέβαια, διότι δεν υπάρχει καθεστώς προσαγωγής. Είναι εντελώς πεποιημένη αυτή η διαδικασία, αυθαίρετη, και κανένας πολίτης δεν πρέπει να συναινεί σε αυτή τη διαδικασία. Ή συλλαμβάνεσαι με νόμιμο λόγο για αυτόφωρο αδίκημα που σου το ανακοινώνουν ή με ένταλμα εισαγγελέα ή ανακριτή, που πρέπει να σου το επιδείξουν, ή κανείς δεν μπορεί να σου στερήσει την ελευθερία σου.

Το καταθέτω και αυτό στα Πρακτικά, που λέει: «Προσαγωγή γυναίκας στο πλαίσιο επιχείρησης αστυνομικών της Υποδιεύθυνσης Δίωξης και Εξιχνίασης Εγκλημάτων Ιωαννίνων. Κατά τη διάρκεια της προσαγωγής και ενώ βρισκόταν εξωτερικά του Αστυνομικού Τμήματος η γυναίκα προσπάθησε να διαφύγει.»

Δεν θέλω τώρα να πω για τους αστυνομικούς διευθυντάδες που αφήσανε τους ναζί να κατέβουν όλη την Ελλάδα και να δολοφονήσουν τον Μιχάλη Κατσούρη, τον Αύγουστο του 2023. Αυτά έχει να κάνει η Υποδιεύθυνση Δίωξης Εγκλημάτων Ιωαννίνων; Θα το καταθέτω στα Πρακτικά.

Και θα κλείσω, διαβάζοντας τα λόγια της ίδιας της γυναίκας από την απομαγνητοφώνηση της συνέντευξής της, στον κ. Καρβουνόπουλο: «Εγώ την Τετάρτη 25 του μήνα είχα ένα προγραμματισμένο ραντεβού εδώ στην Κυψέλη, στην περιοχή που μένω…», στην περιοχή της ήταν η γυναίκα, «…Οπότε κατευθύνθηκα στη στάση του λεωφορείου και ήμουν αμέριμνη, τελείως στον κόσμο μου, κοιτούσα στο κινητό μου. Οπότε ξαφνικά, μέσα στον κόσμο, κανονικά, έτσι, η ροή του κόσμου, το μεσημέρι έρχεται ένας άντρας, με αρπάζει, αρπάζει το κινητό μου, μου ουρλιάζει ότι είναι αστυνομία και ότι πρέπει να πάω μαζί του για να κάνουμε εξακρίβωση στοιχείων ή κάτι τέτοιο. Αυτό γίνεται για κάποιο χρονικό διάστημα. Έρχεται ένας δεύτερος, ο οποίος προσπαθεί να με βάλει με τη βία μέσα σε ένα αμάξι. Αυτοί και οι δύο δεν φορούσαν κανένα διακριτικό της αστυνομίας και το αυτοκίνητο στο οποίο προσπαθούσαν να με βάλουν μέσα ήταν πολιτικό. Δεν είχε κάποιο, επίσης, διακριτικό. Δύο, λοιπόν, και ένας τρίτος, τέλος πάντων, με σπρώχνουν να με βάλουν με τη βία μέσα σε αυτό το αμάξι. Εγώ τρόμαξα πάρα πολύ. Ήταν απίστευτο αυτό που ζούσα εκείνη τη στιγμή. Άρχισα να φωνάζω βοήθεια, βοήθεια απαγωγή, γιατί πίστευα ότι με απαγάγουν και ότι έχω πέσει θύμα trafficking, να σας πω την αλήθεια, εκείνη τη στιγμή. Με βάζουν, τέλος πάντων, με τη βία μέσα στο αυτοκίνητο. Αυτός που καθόταν πίσω μου μού περνάει χειροπέδες πίσω από την πλάτη, με πατάει με το πόδι στην πλάτη και με ακινητοποιεί. Έχω και εκδορές στην πλάτη και στα χέρια από τις χειροπέδες και όλα αυτά. Εγώ μέσα στο αυτοκίνητο φωνάζω βοήθεια, απαγωγή, τι κάνετε, για ποιο λόγο συμβαίνει αυτό. Έχω παιδί επτά εβδομάδων στο σπίτι, πρέπει να το θηλάσω. Εξηγώ με έναν τρόπο, τέλος πάντων, ότι δεν ξέρω τι είναι αυτό που κάνετε, ότι εγώ δεν έχω καμία σχέση, ότι, τέλος πάντων, στην τρομάρα μου, τέλος πάντων, λέω ό,τι μπορώ. Μου έχουν βάλει μπροστά στα μάτια μου, σε πάρα πολύ γρήγορο, σε κλάσματα δευτερολέπτου, κάτι, που δεν ξέρω αν είναι ταυτότητα ή τέλος πάντων τι είναι αυτό. Εγώ δεν έχω καταλάβει τι βλέπω φυσικά. Και μόλις έχουμε μπει στο αμάξι, στα πρώτα λεπτά, έχουν πάρει το τσαντάκι μου, έχουν ανοίξει το τσαντάκι μου, έχουν πάρει το κινητό μου από πριν που το κρατούσα και έχουν δει και την ταυτότητά μου. Οπότε εκεί έχουν καταλάβει, τέλος πάντων, έχουν δει το όνομά μου. Αυτοί, το μόνο που λένε μέσα στο αμάξι εκείνη τη στιγμή, είναι ότι πάμε στο τμήμα. Ξεκινάει το αμάξι, σε αυτήν τη συνθήκη, εγώ με χειροπέδες κάτω, με ουρλιαχτά και τα λοιπά, απόλυτα εκφοβισμένη, αλλά δεν πάει το αμάξι στο τμήμα, αλλά πηγαίνει στην Πατησίων και μετά κατεβαίνει σε κάποια στενά από κάτω και είμαι μέσα στο αμάξι στο σύνολο περίπου 30 με 40 λεπτά. Σε αυτό το χρονικό διάστημα δεν μου εξηγεί κανένας τίποτα, ενώ έχουν δει την ταυτότητα και τα λοιπά δεν μου εξηγούν τίποτα. Εγώ συνεχίζω να φωνάζω τι γίνεται, για ποιο λόγο σας παρακαλώ αφήστε με και τα λοιπά, γιατί πιστεύω ότι έχω απαχθεί. Εκείνοι δεν μου λένε απολύτως τίποτα. Ίσα ίσα συνεχίζουν να με τρομοκρατούν και να με απειλούν, ότι εγώ το προκάλεσα αυτό στον εαυτό μου και τώρα θα δω τι θα πάθω και τέτοια, με χειροπέδες, με απ’ όλα. Κάποια στιγμή σταματάνε σε ένα στενό, παντελώς ερημικό, κάνουν κάποιες συνεννοήσεις, συνεχίζουν να μην εξηγούν τίποτα, εγώ δεν καταλαβαίνω τι συμβαίνει και στο τέλος ξαναξεκινάει το αυτοκίνητο και υποτίθεται ότι πια κατευθυνόμαστε στο κοντινό τμήμα. Όταν φτάνουμε έχουν περάσει τα 30 λεπτά, δεν μου έχουν εξηγήσει τίποτα απολύτως, εκεί μου βγάζουν τις χειροπέδες, έξω από το τμήμα τέλος πάντων και βγαίνοντας από το αμάξι μου λένε να περάσω μέσα στο τμήμα, αφού δεν μου έχουν πει τίποτα. Εγώ ζητάω επανειλημμένα εκεί το κινητό μου, γιατί μου έχουν δώσει τα πράγματά μου, αλλά όχι το κινητό μου. Το κινητό μου για να πάρω τηλέφωνο τον σύντροφό μου πρώτα απ’ όλα για να μπορέσω να συνεννοηθώ τι θα γίνει με το παιδί, επειδή έχει περάσει πολλή ώρα και το παιδί πρέπει να τρώει κάθε τρεις ώρες και κάνει αποκλειστικό θηλασμό. Να πάρω τον δικηγόρο μου, όπου είναι το συνταγματικό μου δικαίωμα, τέλος πάντων, για να δω τι συμβαίνει. Εκείνοι το αρνούνται κατηγορηματικά. Οπότε και εγώ πηγαίνω σε ένα διπλανό κατάστημα και έτσι καταφέρνω να επικοινωνήσω, τέλος πάντων, με τον άνδρα μου, για το παιδί, και με τον δικηγόρο του σωματείου του Αριστοτέλη, στο οποίο ανήκω σαν εκπαιδευτικός, για να μπορέσει να συνδράμει σε αυτήν την κατάσταση. Και έτσι μετά ειδοποιούνται και όλοι αυτοί οι αλληλέγγυοι άνθρωποι, συναγωνιστές, συναγωνίστριες, οι οποίοι μαζεύτηκαν και στο Τμήμα απ’ έξω και συνέδραμαν στην απελευθέρωσή μου μετά. Γιατί μετά, αφού ήρθε ο δικηγόρος, πήγαμε μαζί στο Τμήμα και πάλι εκεί απίστευτη ταλαιπωρία, καθυστερήσεις και συμπεριφορές απαράδεκτες.

Κανένας να μην εξηγεί τι και γιατί έχει συμβεί αυτό το πράγμα που έχει συμβεί, ενώ εγώ έχω βιώσει μια πραγματική απαγωγή από την αρχή μέχρι το τέλος εκείνων των λεπτών που ήμουν μέσα στο αμάξι, του μισαώρου για να είμαι ακριβής. Και στο τέλος, χωρίς να γνωρίζει κανείς, μόνο η Αστυνομία να ερωτηθεί, γιατί έγινε όλο αυτό, αυτό που ειπώθηκε ήταν ότι «κάναμε λάθος». Αυτό μας έλεγαν».

Τη ρωτάει ο δημοσιογράφος και απαντάει: «Υποθέτω ότι έγινε κάποιο λάθος. Δεν ξέρω. Αυτό, για να θέσω για τη δικαιολογία και την αιτιολόγηση αυτού του πράγματος, πρώτα απ’ όλα κανένας και καμία ειδικά, γιατί εδώ μιλάμε για μια γυναίκα μέσα σε ένα αυτοκίνητο που δεν αποδεικνύει τίποτε ότι είναι Αστυνομία και ούτε οι άνδρες αυτοί ότι είναι αστυνομικοί, μόνη της μέσα στο αυτοκίνητο να νομίζει ότι έχει απαχθεί, όλη συμπεριφορά μου να δείχνει ότι είμαι απολύτως τρομοκρατημένη, ενώ εκείνοι να γνωρίζουν τα στοιχεία μου όλα, με την ταυτότητά μου και το κινητό μου, από τα πρώτα λεπτά, να μην σταματάνε ούτε να μου εξηγήσουν, ούτε να σταματάνε αυτό το οποίο κάνουν, αλλά να με εκφοβίζουν περισσότερο. Αυτό είναι το τραγικότερο, τέλος πάντων, της κατάστασης γιατί εγώ βίωνα εκείνη τη στιγμή μια κανονική απαγωγή. Και φυσικά, το ζήτημα είναι και για το τι γίνεται μετά από όλα αυτά και πώς γίνονται όλα αυτά. Το έχω πει κι εγώ και άλλες φορές ότι η Αστυνομία νιώθει ότι μπορεί να κάνει αυτό που έγινε τώρα. Δηλαδή, δεν νιώθει κανένα κομμάτι της Αστυνομίας ότι θα βρει τον μπελά του, να το πούμε έτσι, από κάποιον ή από κάτι. Είναι ένα κομμάτι του κράτους-τρομοκράτη στο οποίο αυτή τη στιγμή ζούμε όλες και όλοι. Έχουμε βιώσει, η συλλογική εμπειρία δείχνει, ότι έχει τέτοια παραδείγματα πολλά αστυνομικής βίας και αυθαιρεσίας. Είχαν και οι αστυνομικοί οι συγκεκριμένοι, αλλά και γενικώς όλα αυτά που έχουμε δει, την απόλυτη ασυδοσία. Μια αλαζονεία τρομερή ότι μπορούν να κάνουν το οτιδήποτε. Και φυσικά, έχουν την πλήρη κάλυψη και των αρμοδίων, των Υπουργών και του κράτους γενικότερα. Και τελικά και στη συγκεκριμένη περίπτωση αυτό που έκαναν ήταν να μου κάνουν και μήνυση για απείθεια εμένα. Έχουν κάνει και μήνυση για απείθεια, ναι. Για να καλύψουν προφανώς όλη αυτή την ασυδοσία που έκαναν και όλο αυτό το απίστευτο πράγμα και τη βία που άσκησαν σε έναν άνθρωπο ο οποίος από την πρώτη στιγμή φαινόταν ότι δεν εμπλεκόταν με κάποιο τρόπο ή ακόμα και κάποιος ο οποίος έχει τέλος πάντων διαπράξει κάτι, η απαγωγή και όλη αυτή η βία είναι απίστευτο στα πλαίσια της Αστυνομίας.

Παρ’ όλα αυτά, ναι. Γιατί ξαναλέω ότι ήξεραν από την αρχή τα στοιχεία μου και δεν μου είπαν ούτε να με καθησυχάσουν κάποια στιγμή ή να μου πουν ότι έχει γίνει λάθος ή να μου πουν ότι γίνεται γι’ αυτό το λόγο, ότι στα πλαίσια αυτού του πράγματος αυτό κάνουμε. Δεν έλεγαν τίποτα, τίποτα απολύτως.

Δεν μπορώ να γνωρίζω ακριβώς τι έκαναν. Γιατί η αλήθεια είναι ότι αυτό που ζούσα εγώ εκείνη τη στιγμή ήταν απολύτως οδυνηρό. Αυτό που ξέρω ήταν αυτό που έβλεπα, ότι από την πρώτη στιγμή είχαν τα στοιχεία με τα μέσα που υπάρχουν πλέον και με ένα google search, ας πούμε, μπορείς να βρεις ποιος είναι και τι είναι και ότι έκαναν αυτούς τους γύρους, ενώ είχαν πει ότι θα πάμε στο Τμήμα και δεν πηγαίναμε και σταμάτησαν κιόλας για να γίνουν κάποιες συνεννοήσεις σε τηλέφωνα. Ίσως γι’ αυτό. Δεν μπορώ να το πω.

Δεν μπορώ να γνωρίζω, αλλά καταλαβαίνω ότι με έναν τρόπο, αυτό που μου είπαν τουλάχιστον, δηλαδή μόνο αυτοί ξέρουν τι έγινε και πώς έγινε, αυτό που έλεγαν ήταν ότι ήταν λάθος και πραγματικά δεν μπορώ να γνωρίζω γιατί έγινε όλο αυτό».

Θα το καταθέσω και αυτό στα Πρακτικά.

Κύριε Λαμπρόπουλε, γι’ αυτήν την εμπειρία και για αυτήν την αφήγηση εσείς πριν από λίγο είπατε ότι δεν έχετε διατάξει ούτε ένορκη διοικητική εξέταση, αλλά μόνο προφορική, να μην καταγράφεται. Εσείς πριν από λίγο είπατε ότι «έφταιγε η γυναίκα που δεν τους έδειξε ταυτότητα» και «γιατί το έκανε αυτό στον εαυτό της» όπως της λέγανε κι εκείνοι. Η θυματοποίηση δηλαδή και η δαιμονοποίηση του θύματος. Εσείς αρνηθήκατε να δώσετε εξηγήσεις, εσείς λέτε «όλα καλώς καμωμένα» κι εσείς δίνετε την κάλυψη ακριβώς αυτή που περιγράφει η γυναίκα αυτή.

Περιμένω μόνο τη συγγνώμη σας, καμία άλλη απάντηση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Λαμπρόπουλε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κυρία Πρόεδρε.

Κυρία Πρόεδρε, σε όλη μου τη ζωή δεν έχω κάνει κάτι και γι’ αυτό το κάτι να αισθάνομαι ντροπή, να αισθάνομαι άσχημα.

Δεν έχει βρεθεί άνθρωπος στην κοινωνία σε αυτή την ηλικία και τόσα χρόνια που θητεύω εδώ να μου απευθύνει τη λέξη «ντροπή». Δεν έχει. Θητεύω πολλά χρόνια εδώ, στη Βουλή, έχω ζήσει με μεγαθήρια της πολιτικής, με μεγάλους πολιτικούς, με έντονες πολιτικές διαμάχες. Δεν άκουγα τη λέξη «ντροπή» να απευθύνεται με τόση ευκολία και προς κάθε κατεύθυνση.

Ούτε, φυσικά, εγώ έχω υπερασπιστεί κάποιον βιαστή. Δεν έχω κάνει τίποτα στη ζωή μου, γι’ αυτό και ο πολιτικός μου πολιτισμός και δεν μου επιτρέπει να κατέβω σε αυτό το επίπεδο που σήμερα ζήσαμε εδώ, στη Βουλή, αλλά απλώς να πω, γιατί μου βγαίνει μέσα από την ψυχή μου, ότι επιστρέφω αυτές τις λέξεις εκεί που εκστομίσθηκαν. Και ως παλαιός πολιτικός, επειδή δίνουμε παράδειγμα στην κοινωνία, δίνουμε παράδειγμα στους νέους μας, στον λαό που μας παρακολουθεί αυτή τη στιγμή, να μην δηλητηριάζουμε την κοινωνία, να μην δηλητηριάζουμε με τέτοιες φράσεις, με τέτοιον λόγο. Δεν είναι πολιτικός λόγος αυτός, ούτε είμαι υποχρεωμένος να προσχωρήσω στα επιχειρήματα και τις θέσεις της κ. Κωνσταντοπούλου.

Κυρία Πρόεδρε της Βουλής, η χώρα μας, η πατρίδα μας, η Ελλάδα ζει την καλύτερη δημοκρατία στην ιστορία της. Από το 1974 και μετά έχουμε ένα δημοκρατικότατο Σύνταγμα με τη βοήθεια και με τη στήριξη και με τη συμβολή όλων των κομμάτων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο. Την καλύτερη. Με ΟΠΕΚΕΠΕ, με υποκλοπές.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα, θα με ακούσετε. Δεν σας διέκοψα, θα με ακούσετε τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήσαστε οι καλύτεροι.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ. Τώρα θα τοποθετηθεί όπως και εσείς, κυρία Πρόεδρε, για να κλείσουμε τη συζήτηση.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Επαναλαμβάνω, κυρία Πρόεδρε, με τη συμβολή όλων των κομμάτων, όλων των παρατάξεων διαχρονικά από το 1974 και μετά η πατρίδα μας βιώνει την καλύτερη δημοκρατία, την καλύτερη δημοκρατία! Σύνταγμα άριστο, σεβασμός στους θεσμούς, στους νόμους, σε όλα. Βιώνουμε την καλύτερη δημοκρατία. Δεν μπορούμε εμείς σήμερα, λοιπόν, εδώ, στην Αίθουσα αυτή να ακούγονται λέξεις για αντιδημοκρατικά καθεστώτα. Αντιδημοκρατικό καθεστώς μια Κυβέρνηση που εκλέχθηκε και ξαναεκλέχτηκε με την ψήφο του ελληνικού λαού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ΟΠΕΚΕΠΕ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Η Ελληνική Αστυνομία λειτουργεί σύμφωνα με το Σύνταγμα και με τους νόμους του κράτους. Είπα στην πρωτολογία μου, όταν υπάρχουν καταγγελίες και εφόσον κι εδώ υπάρχει καταγγελία, είμαστε υποχρεωμένοι και το κάνουμε. Είναι θέση της πολιτικής ηγεσίας του Υπουργείου, του κ. Χρυσοχοΐδη, της φυσικής ηγεσίας της Αστυνομίας μας, του αρχηγού της Αστυνομίας, διατάσσεται αμέσως έρευνα.

Και στην περίπτωση αυτήν έχει διαταχθεί έρευνα και, βεβαίως, ασχολείται και ο Συνήγορος του Πολίτη. Και εάν προκύψει, όταν, σε κάθε περίπτωση προκύπτει παράπτωμα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποκλείεται. Αφού είναι όλα καλά.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):**  Δεν αμφισβητούμε τον Συνήγορο του Πολίτη, πιστεύω. Και δεν μπορούμε να τον αμφισβητήσουμε και δεν πρέπει να αμφισβητήσουμε και τον Συνήγορο του Πολίτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να τον αλλάξετε πήγατε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Όταν, λοιπόν, διαπιστώνεται παράπτωμα, επιβάλλονται κυρώσεις και τιμωρία. Εφαρμόζεται ο νόμος και το Σύνταγμα του ελληνικού κράτους.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 14.04΄ λύεται η συνεδρίαση για ημέρα Δευτέρα 7 Ιουλίου 2025 και ώρα 14.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**